(18 އޭޕްރީލް 2017 އާ ގުޅޭ) -- ތައްޔާރުކުރި ސެލެޑުތަށި މޭޒުމަތީ ބެހެއްޓުމާއެކުހެން ކުއްލިއަކަށް އައިރާ ހޮޑުލަވައިގަތެވެ. ކާއެއްޗިއްސާ ކައިރިވެގެން އުޅޭއިރު މިފަހަކަށް އައިސް އޭނާއަށް އެހެންވެއެވެ. ހައިރާންކަން ލިބިފައި އިން ރުބީނާ ތެދުވަން އުޅުނީ އައިރާ ދުވެފައި ކޮޓަރިއަށް ދިއުމުންނެވެ.\n"މަންމާ" ދެ ޚިޔާލެއްގައި ހުރެ ވެސް ރުބީނާއަށް ކުއްލިއަކަށް ކޮޅަށް ތެދުވެވުމުން އޭނާގެ ގާތުގައި އިން މައުރީނަށް ހައިރާންކަން ލިބިގެންދިޔައެވެ. ސޯފާއަށް ދޫކޮށްލައިގެން އިން ހަށިގަނޑު މައުރީން ސީދާކޮށްލަމުން ރުބީނާއަށް ބަލަހައްޓައިގެން އިނެވެ. އެއްޗެއް ބުނާން އުޅެފައި ވެސް ރުބީނާ މޫނު ހަދާލަމުން އިށީނދެއްޖެއެވެ. ކުރިން އިންހެން އެއްފައި މައްޗަށް އަނެއްފައި ލައިގެން ރުބީނާ އިނީ އައިރާ އެނބުރި އަންނާނެ ކަމަށް މަޑުކޮށްގެންނެވެ. ނަމަވެސް އައިރާގެ ހިލަމެއް ނުވުމުން އަތުކުރީ އޮތް ގަޑިއަށް ރުބީނާ ބަލާލިއެވެ. މާބޮޑަށް ވެސް ލަސްވެއްޖެއެވެ.\n"މެންދުރު ނުވެސް ކާ ދުވަހަކީތަ؟" މައުރީނަށް ބަލާލާފައި ރުބީނާ ބުންޏެވެ.\n"މަންމަ ވެސް އަދި ނޫޅެމެންނު ކާކަށް" ޓީވީއަށް ހުއްޓާލާފައިވާ ނަޒަރު ރުބީނާއަށް ހުއްޓާލަމުން މައުރީން ބުންޏެވެ.\n"ހިނގާ ކާން... ކައިގެން ދޭބަލަ..."\n"ކޮންތާކަށް؟" ރުބީނާ ބުނަން އުޅުނު އެއްޗެއް ނުނިމިގެން އުޅެނިކޮށް މައުރީން ސުވާލުކުރިއެވެ.\n"އިހަށް ތެދުވެގެން ހިނގާބަލަ ކާން. ކައިގެން އެ އަންހެނާއަށް ވީގޮތެއް ބަލަން ދޭބަލަ. މާދަމާ ފުރަން ހުރިހާ ކަމެއް ހަމަޖެހިފަ އޮތީ. ނިޔާނު އަންނަން ވާއިރަށް އަހަރެން ނުބައިމީސް ކުރުވަން ނޫންކަމެއްނޭނގެ އެ އުޅެނީ... ދެން ބުނަން އޮންނާނެއެއްނު. އޭނާ ގޭގައި އެކަނި ހުރި އިރު ވެސް އަހަރުމެން އަޅާނުލާ ތަންތަނަށް ފުރައިގެންދަނިއްޔޭ" ރުބީނާގެ ހަޤީޤީ ބޭނުން ސިއްރުކޮށް ކުދިކިޔަމުން އައިސް ކާމޭޒު ކައިރީ ހުއްޓުނެވެ. މޭޒުމަތީ އަތުރާފައި ހުރި ތަށިތަކަށް ބަލާލުމާއެކު ކާމޭޒުދޮށުގައި ރުބީނާ އިށީނދެއްޖެއެވެ. އޭނާ ޤަބޫލުކުރަން ބޭނުންނުވިޔަސް ޔަގީންވާ ކަމަކީ އައިރާ އެގެއަށް އައިފަހުން ފަސޭހަތަކެއް ވެއްޖެކަމެވެ. ޚާއްޞަކޮށް އޭނާއަށްވުރެ ކެއްކުމުގައި އައިރާ މާ ކުޅަދާނައެވެ. ރަހަތަށް މީރުވެފައި ގަޑިންގަޑިއަށް ކާއެއްޗެހި ތައްޔާރުކޮށްފައި ހުރެއެވެ. އެންމެ ދުވަހަކު ވެސް ނިޔާނަށް ސައިނުބޮވިފައި ނޫނީ މެންދުރު ގެއަށް އަންނައިރު ކާންތައްޔާރުނުވެފައި މިހާރު ނުހުރެއެވެ. ގޭތެރެ ފޮޅާ ސާފުކުރުން ވެސް އޮންނަނީ އައިރާގެ މަސައްކަތުގެ ތެރެއަށް ވަދެފައެވެ. ހަމައެކަނި އެ އެޕާޓްމެންޓުގައި ރުބީނާއަށް ކުރަން އޮންނަ ކަމަކީ އޭނާގެ އަމިއްލަ ކޮޓަރި ސާފުކޮށްލުން އެކަންޏެވެ. އެއާއެކު ސަލްމާ ދައްކާފައިވާ ވާހަކަތައް މަތިން ހަނދާންވިއެވެ. އައިރާއާއި ނިޔާނާ ދުރުކަން އުޅުމުގައި އަމިއްލަ ދަރިފުޅުގެ ކުރިމަތީ ރުބީނާގެ އަގުވެއްޓޭވަރު ކަމެއް ކުރެވިދާނޭކަމެވެ. އެ ޚިޔާލުތަކުން ރުބީނާގެ ޟަމީރު ހޭލައިގަތެވެ. ރަނގަޅުގޮތާ މެދު ވިސްނަން މަޖުބޫރުވާންފެށިއެވެ. ނިކަން އަވަހަށް ރުބީނާ ދެފަރާތަށް ބޯހޫރާލިއެވެ. އެ ޚިޔާލުތަކުން މިންޖުވާށެވެ.\n"ކިހިނެއްވީ މަންމާ" ރުބީނާއާއެކު މޭޒު ދޮށުގައި ކާން އިން މައުރީން އަހާލިއެވެ. ރުބީނާ މިއަދު އެހެންޏާ ނޫޅޭ ޒާތަކަށް އުޅޭހެން މައުރީނަށް ވެސް ފާހަގަވެއްޖެއެވެ. އެއީ ކީއްވެތޯ އެނގެން މައުރީން ވެސް އިނީ ބޭނުންވެފައެވެ. އެހެންނަމަވެސް ރުބީނާ ބުނަން ބޭނުންނުވާހެން މައުރީނަށް ހީވެއެވެ.\n"މަދިރިއެއް އުޅެނީ ކަންނޭނގެ" ރުބީނާ މިފަހަރު ވެސް ހެދީ ދޮގެކެވެ.\nއައިރާ އޮތީ ހޮޑުލެވުމުން ހަށިގަނޑަށް ލިބުނު ލޮޑުކަމާއެކު އަރާމުކޮށްލަން އެނދުގައި އޮށޯވެލައިގެންނެވެ. ކޮޓަރީގައި ޓަކި ޖެހުމުން ތެދުވެގެން އައިސް ދޮރުހުޅުވާލި އިރު މިފަހަރު ވެސް ދޮރުމަތީ ހުއްޓާ ފެނުނީ މައުރީނެވެ. ކިހިނެއްތީވީ އައިރާ ސުވާލުކުރިއެވެ.\n"މަންމަ ބުނީ ކީއްވެހޯ ދިޔައީ. މާދަމާ ދަތުރު ނުދަނީ ހޯ" ފޫހިވެފައި ހުރެ އަހާހެން މައުރީން އަހާލިއެވެ.\n"ދައްތަ މިއުޅެނީ ކުޑަކޮށް ބަލިވެ. ހިޔެއްނުވޭ ދެވޭނެހެނެއް. ކައިފިންތަ؟" ވަރުދެރަ ގޮތަކަށް އައިރާ އަހާލިއެވެ.\n"ކައިގެން މި އައީ. މަންމަ ވެސް ކައިފި" މައުރީން ބުންޏެވެ.\n"އެހެންވީރު މައު ތަށިތަކުގައި މަތިޖަހާލާފައި ބަހައްޓާލާ އިނގޭ. ދައްތަ ގޮސްފައި ތަށިތައް ނަގާ މޭޒުމަތި ސާފުކުރާނަން. އިތުރުކަމެއް ނެތިއްޔާ އިހަށް އޮށޯވެލަން މިދަނީ" އައިރާ މިހެން ބުނުމުން މައުރީން "ހޫން" ލައްވާލާފައި ހިނގައްޖެއެވެ. އައިރާ ދޮރުލައްޕާލާފައި އައިސް އެނދުގައި އޮށޯވެލިއެވެ.\nމެންދުރު ކައިގެން ނުކުން ނިޔާނަށް އޮފީހުގެ ވެރިޔާގެ ކޯލެއް އައެވެ. ޕްރޮޖެކްޓުގެ ކަންތައްތައް ހީކުރި ވަރަށް ވުރެ އަވަހަށް ނިމިގެން ދިއުމުން އަންނަން ހަމަޖެހިފައި އޮތް ދުވަހުގެ ދެތިން ދުވަސް ކުރީން މާލެ އައުމުގެ ހުއްދަ ނިޔާނަށް ވެރިޔާ ދިނެވެ. އަދި ވެރިޔާގެ ޚާއްޞަ ލާންޗެއް ނިޔާނު ބަލާ ފޮނުވާނެކަން އެންގިއެވެ. އެހެންވީމަ ފުރަން ތައްޔާރުވެގެން ހުރުމަށް ވެސް އެންގިއެވެ. ކުއްލިއަކަށް ނިޔާނު މާލޭގައި ހުރުން މުހިންމުވީއެވެ. ލިބުނު ޚަބަރައިގެން ފޯނުކޯލު ނިންމާލުމާއެކު ނިކަން ބާރަށް ނިޔާނަށް ހީނގަނެވުނެވެ. އަދި އިށީނދެ އިން ސޯފާގެ ލަކުޑި އަތްގަނޑުގައި ޖަހާލެވުނެވެ. އެވަގުތު އެތަނުގައި މީހަކުނެތްކަން އެއީ ނަސީބެކޭ ނިޔާނުގެ ހިތަށް އެރިއެވެ. އަވަހަށް އިން ތަނުން ތެދުވެގެން އޭނާއަށް ޚާއްޞަކުރެވިފައި ހުރި ކޮޓަރިއަށް އައިސް ވަނެވެ. އެނދު ހުރަހަށް ޖެހިގަންނަމުން އަވަހަށް އައިރާއަށް ގުޅިއެވެ.\n"ހާއި ލޯބީ! ކައިފިންތަ؟" އައިރާ ފޯނު ނެގުމާއެކު ނިޔާނު އަހާލިއެވެ.\n"ނިޔާނު! އަހަރެން މި ވިސްނަނީ ނިޔާނާ މެދު. އެކަން އެނގިގެންތަ ތި ގުޅީ" އައިރާއަށް ނިޔާނުގެ އަޑު އިވުމުން ހިތްފުރިގެންދިޔައެވެ. ދެ މީހުން ވާހަކަދައްކަމުން ދިޔައިރު އެކަކު އަނެކަކަށް ލިބިފައިވާ އުފާވެރިކަމެއްގެ ބޮޑުކަމުން އެކަކަށް ވެސް އެކަން ފާހަގައެއްނުވިއެވެ. ފޯރީގައި ދެ ފަރާތުގެ ޚިޔާލުތައް ބަދަލުކުރަމުން ދިޔައެވެ.\n"އައިރާ ބަލިވެއެއްނު ތި އުޅެނީ. އެހެންވީމަ ދާކަށް ނުފެނޭ. އަހަންނަށް ބޮޑަށް ރަނގަޅީ ވެސް މާދަމާ އައިރާ ގޭގައި ހުރިއްޔާ"\n"އެކަމަކު މަންމަ ރުޅި އަންނާނެތީ އެކަމާ ވިސްނޭ" އައިރާ ފާޑަކަށް ބުންޏެވެ.\n"މަންމަ ހުންނާނެ އެހެން ތުން ދަމާފައި... އައިރާ އަޅާލާނެކަމެއްނެތް. ބުނޭ ބަލިވީމައޭ ދެވެން ނެތީ. މާކަންތައް ބޮޑު ކުރަންޏާ ބުނޭ އަހަރެން ބުނެފައޭ އޮތީ ބަލިވެ އުޅޭތީ ދަތުރު އެއްޗެހި ގޮސް ހަދައިގެން ނުވާނެއޭ... މަންމަ އިތުރަށް އެއްޗެއް ބުނަން އޮތިއްޔާ މަށަށް ގުޅާށޭ ބުނޭ. ދެން އަދި އެއްކަންތައް... ބަލިވެ އުޅޭ އިރު އަދިވެސް ޑަކްޓަރަށް ނުދަން ދޯ"\n"މާދަމާ ދާނަން. ޕްރޮމިސް... ޑަކްޓަރަށް ދަމުން ވެސް ނިޔާނަށް ގުޅާނަން. އޯކޭ އެއްނު"\n"އާން! ހަނދާންކޮށް ގުޅާތި. ނޫނީ އަހަރެން ގުޅާފައި ހަނދާންކޮށްދޭނަން. އަހަރެން ނެތަސް އައިރާ ވާނެ އަމިއްލަ ސިއްޙަތަށް ބަލަން. އިނގޭ!" ނިޔާނު ބުންޏެވެ.\n"ހޫން! ދާނަމޭ... ދެން ބުނެބަލަ! ނިޔާނު މިހާރު އެންމެ އުފާވާނީ ކޮންކަމެއްވެއްޖެއްޔާ" އައިރާ އެވަރަށް ބުނެލާފައި ދުލުކުރީގައި ދަތްއަޅާލިއެވެ. ބަލިވެ އިންކަމުގެ އުފާވެރި ޚަބަރު ފިރިމީހާއަށް ދޭން އައިރާ ބޭނުން ވެސް ވެއެވެ. އެކަމަކު ބަސްނުބުނެ ދުލުކުރީގައި ދަތްއަޅަނީ ނިޔާނު އައުމުން އައިރާގެ ގާތުގައި ހުއްޓާ އެ އުފާވެރި ޚަބަރު ލިބޭވަގުތު އޭނާއަށް ވާގޮތް ދުށުމަށް އައިރާގެ ހިތް އެދޭވަރުންނެވެ.\n"އައިރާގެ ގާތަށް ދެވުނީމަ އެންމެ އުފާވާނީ. ފުރަތަމަ ވެސް ކޮޓަރިއަށް ވަދެ އައިރާ އުރާލާނީ... އެއަށްފަހު ތި ލޯބިލޯބި ތުންފަތުގައި ބޮސްދޭނީ" ނިޔާނު ހޭންފެށިއެވެ. އޭނާގެ ހުނުމުގައި އައިރާ ވެސް ބައިވެރިވިއެވެ.\n"ދެން ލޯބި ބުނެބަލަ އެންމެ އުފާވާނެ ކަންތައް" އައިރާ ކުރި ސުވާލު ނިޔާނު ވެސް ކުރިއެވެ.\n"އަހަރެން ވެސް ބޭނުންވަނީ ނިޔާނު އަވަހަށް އަހަރެންގެ ގާތަށް އަންނަން... ޕްލީޒް... އަވަހަށް އާދެބަލަ... ދެން އެންމެ ދުވަހެއް ވެސް ކެތެއްނުވާނެ. މިފަހަރު ނިޔާނު އައީމަ ލޯބިލޯބި ސަޕްރައިޒެއް ދޭނަން"\n"އެހެންތަ! އަހަރެން މާކުރިން ސަޕްރައިޒް ދޭނަން. މާދަމާ ޔަގީން އައިރާ ސަޕްރައިޒްވާނެކަން... ބަލަން ހުންނައްޗޭ" ހެވިފައި އެނދުގައި އޮވެ ނިޔާނު ބުންޏެވެ. އޭނާ އެބުނާ ސަފްރައިޒަކީ ކޮބާކަމެއް އައިރާގެ ވިސްނުމަކަށް ނައެވެ. އޭނާއަށް ހީވީ ނިޔާނަށް ސަޕްރައިޒެއް ދޭން އުޅޭ ވާހަކަ ބުނުމުން ގޮތްދޫނުކުރަންވެގެން މާބޮޑު މާނައެއްނެތި ބުނެލީ ކަމަށެވެ. އެހެންނޫނަސް ނިޔާނު އަންނަން ދެތިން ދުވަސް އޮތްއިރު މާދަމާ ނިޔާނު އެބުނާ ސަޕްރައިޒެއް ނުދެވޭނެއޭ އައިރާގެ ހިތް ބުނީއެވެ.\nފިރިމީހާގެ ފޯނުކޯލު ނިންމާލާފައި ގަޑި ބަލާލި އިރު މާބޮޑަށް ލަސްވެއްޖެއެވެ. މެންދުރު ކާން ތައްޔާރުކުރި ގޮތަށް ކާމޭޒުމަތި ހުންނާނެކަން އެނގޭތީވެ އޮށޯވެ އޮވެވޭކަށް އައިރާއަށް ނެތެވެ. އޭނާ ތެދުވެ މޫނު ދޮވެލައިގެން ކޮޓަރިން ނުކުތެވެ. އަދި އައިސް ކާމޭޒުދޮށުގައި އިށީނދެ މަދު އެތިކޮޅެއް ނަމަވެސް ކައިގެން މޭޒުމަތި ސާފުކުރިއެވެ. އެ ހުރިހާ ކަމެއް ކުރިއިރު ސިޓީންރޫމުގައި މީހަކު ފެންނަން ނެތުމުން އައިރާ ހުރީ ވަރަށް ހަމަޖެހިފައެވެ.\nގިނަ ވަގުތު އައިރާ އޮތީ ކޮޓަރީގައެވެ. ރުބީނާއަށް އެއްޗެއް ބުނާނޭ ފުރުޞަތެއް ނުލިބުނެވެ. އެރޭގެ ވަގުތެއްގައި ޤައިސް ފުރަން ހަމަޖެހިފައި އޮތްއިރު އޭނާގެ އެދުމަށް ހަވީރު ރުބީނާ އެގެއަށް ހިނގައްޖެއެވެ. މިފަހަރު އޭނާ ދިޔައީ އެކަންޏެވެ. ރޭގަނޑު އެގާރަ ޖެހިއިރު ވެސް ރުބީނާ ގެއަށް ނާންނާތީ ކާއެއްޗެހި ހޫނުކޮށްފައި އައިރާ ކޮޓަރިއަށް ވަނީ ނިދަންވެގެންނެވެ. އޭރު މައުރީން ސޯފާގައި އޮށޯވެލައިގެން ޓީވީ ބަލަން އޮތެވެ. އޭނާ ފިލްމެއް ބަލަން އޮތްއިރު އޭނާގެ އެދުމަށް އައިރާ ހުރީ ބޮޑު ޕޮޕްކޯން ތަށްޓެއް ހަދައިދީފައެވެ. ސޯފާ ކައިރީ ހުރި ބިއްލޫރި ކުޑަ މޭޒުމަތީ އެ ތަށި ބަހައްޓައިގެން ދޭތެރެއަކުން އެ އިން މުއްވަރެއްނަގާ އަނގަޏަށް ފަހަރަކު އެތިކޮޅެއް ލަމުން ދިޔައެވެ.\nފަތިސް ނަމާދަށް ގޮވަން ކައިރިވެފައި ވަނިކޮށް ނިދިފައި އޮތް އައިރާއަށް ހޭލެވުނީ ފަޔަށް ފިނިގަނޑެއް އަރައިގަނެގެންނެވެ. ސިހިފައި ތެދުވަން އުޅުނު ވަގުތު ބޮލަށް އެނބުރުން އަރަން އުޅުނުހެން ހީވިއެވެ. ފައިކޮޅުން ރަޖާ ނެއްޓިފައި އޮތްކަން އެނގުނީ ދެނެވެ. އޭސީގެ ފިނިން ކޮޓަރި މާބޮޑަށް ފިނިވީއެވެ. މަޑުމަޑުން އޮށޯވެލި އައިރާއަށް ވެހެމުންދިޔަ ވާރޭގެ އަޑު ކަންފަތުގައި ޖެހުނެވެ. ތުންފަތަށް ހިނިތުންވުމެއް ވެރިވެގެން ދިއުމާއެކު ރަނގަޅަށް އެނދުގައި ހަމަޖެހިލިއެވެ. ދެ ލޯ މަރާލައިގެން އޮވެވުނީ އިރުކޮޅަކުއެވެ. ފޯނުން އިވިގެންދިޔަ ފަތިސް ނަމާދުގެ ބަންގީގެ އަޑުން އައިރާގެ ކަންނެތްކަން ފިލުވާލިއެވެ. މިފަހަރު ތެދުވީ މަޑުމަޑުން ނިކަން ބަލައިގެންނެވެ. ކޮޅަށް ތެދުވިގޮތަށް ބަނޑުގައި ފިރުމާލަމުން ހިނިތުންވެލިއެވެ.\nފަތިސް ނަމާދުކޮށް ނިމިގެން އައިރާ ދެ ރަކުއަތް ނަމާދެއް ކުރިއެވެ. ފުރަތަމަ ދަރިފުޅުގެ ނަސީބު ލެއްވިކަމަށް ޓަކައި މާތް ރަސްކަލާނގެއަށް ޝުކުރުގެ ސަޖިދަޖެހިއެވެ. ފިރިމީހާގެ ދަރިފަސްކޮޅު ރައްކާތެރިކޮށްދެއްވުމަށް އެދި ދުޢާ ކުރިއެވެ. އަދި މާބަނޑު ދުވަސްވަރަކީ ފަސޭހަ ދުވަސްތަކެއް ކަމުގައި ލެއްވުމާއި ބަނޑުގައިވާ ދަރިފުޅު ދުނިޔެއަށް އުފަންކުރުމުގެ ހެޔޮ ތައުފީޤު މިންވަރު ކުރެއްވުމަށް އެދި ދެންނެވިއެވެ. މުއްސަލަމަތިން އައިރާ ފޭބިއިރު އޭނާ ހުރީ ވަރަށް ހަމަޖެހިފައެވެ.\nހެނދުނު އަށެއް ޖަހަން އުޅެނިކޮށް އައިރާ ސައިބޯން އިންދާ މައުރީން އައެވެ. އޭރު ރުބީނާއާއި މައުރީން ދަތުރު ދާން ވެގެން ތައްޔާރީތައް ވާތަން ފެނެއެވެ. އެހެންނަމަވެސް އައިރާ އިނީ އެނގޭ ކަމަށް ވެސް ނުހަދައެވެ.\n"މަންމަ ބުނީ އިރުކޮޅަކުން ޓެކްސީ އަންނާނެ އޯ. ރެޑީވެގެން އިންނާށޯ" އެއްއަތް އުނަގަނޑުން ތިރީގައި ވިއްދާލައިގެން ހުރެ މައުރީން ބުންޏެވެ.\n"ދައްތަ ބަލިވެ އުޅޭ ވާހަކަ ބުނީމެއްނު. މިއަދު ޑަކްޓަރަށް ދައްކަން ދާން މި އުޅެނީ. ބަލިވެ އުޅެމުން ދަތުރު ކިހިނެއްދާނީ. މައުގެ ދޮންބެ ދެންމެ ވެސް ގުޅާފައި އަހައިފި ޑަކްޓަރަށް ދައްކަނީ ކޮންއިރަކުންތޯ. އަނެއްކާ ބުނެފައި އޮތީ ބަލިވެފައި ހުރެ ދަތުރު ނުދައްޗޭ. ދެން އެހެން ފަހަރަކުން އިރާދަކުރެއްވިއްޔާ ދައްތަ ބައިވެރިވާނަން. މިފަހަރު ދެވެން ނެތީ. މަންމަ ގާތުގައި ބުނެދީ އެހެން" އައިރާ ހިނިތުންވެލިއެވެ.\nއައިރާގެ ޖަވާބު ހިފައިގެން މައުރީން އައުމުން ރުބީނާ ވަގުތުން ރުޅި ގަދަވިއެވެ. އެހެންނަމަވެސް ހަދާނޭ ގޮތެއް ނޭނގުނެވެ. ގަދަކަމުން އައިރާއެއް ނުގެންދެވޭނެކަން އޭނާއަށް އެނގެއެވެ. ވަގުތުން ހިދާއަށް ރުބީނާ ގުޅިއެވެ.\n"ސާބަސް ރޫބީއަށް. އޭނާ ބަލިވެ އުޅޭތޯ ކުރިން ބަލާލިނަމަ. މިހާރު ދެން ދަތުރު ކިހިނެއް ކެންސަލް ކުރާނީ" ހިދާއަށް އައިރާގެ ޚަބަރު ރުބީނާ ދިނުމުން ބުންޏެވެ.\n"ނިޔާނު އަންނަން ދެތިން ދުވަސް އެބައޮތް. އޭނާ ރަނގަޅުވެދާނެ. އަހަރެން މިފަހަރު ވަރަށް ރަނގަޅަށް ބަލާނަން. އެހެން ދުވަހަކަށް ހަމަޖައްސަން ފެންނަނީ... މިއަދު ވާރޭ ވެސް އެބަވެހެއްނު" ރުބީނާ އަވަސްއަވަހަށް ބުންޏެވެ.\n"ދެން މި ދަތުރުގައި ހިނގާ ދާން. ނުދެވޭ ވަރަކަށް ވާރޭއެއް ނުވެހޭ. އަހަރެން ވެސް މިހުރީ ތައްޔާރުވެގެން. ސަލް ވެސް ރެޑީ. އަޒުމީ ގާތުގައި ވީ ގޮތް އަހަރެން ކިޔައިދޭނަން. ދެން ވެސް ރޫބީ ބަލާފައި ދުވަހެއް ހަމަޖައްސާތި" ހިދާ ހުރީ ދަތުރު ކެންސަލް ކުރާ ގޮތަކަށް ނޫނެވެ. އެހެންވެ ރުބީނާ ވެސް އެއްބަސްވީ އައިރާ ނުލާ މިފަހަރު ދަތުރުގައި ބައިވެރިވާށެވެ. ރުޅިގަދަވެފައި ހުރެ މައުރީންއާއެކު ރުބީނާ ގެއިން ނުކުމެގެން ދިޔައެވެ.\nއެންމެން ގެއިން ހުސްވުމުން އައިރާ ވެސް ތައްޔާރުވެލައިގެން އެޕާޓްމެންޓުން ނުކުތީ ހޮސްޕިޓަލަށް ދިއުމަށެވެ. ދޮރޯށި ދޮށުގައި ހުންނަތާ އިރުކޮޅެއް ފަހުން ޓެކްސީ އައިސް މަޑުކޮށްލިއެވެ. އަވަހަށް އައިސް ކާރަށް އެރުމާއެކު ދާންވީ ހޮސްޕިޓަލުގެ ނަން އައިރާ ބުންޏެވެ. އަދި ކާރުގައި އިނދެ ނިޔާނަށް ގުޅާފައި ހޮސްޕިޓަލަށް ދަނީ ކަމުގައި ބުންޏެވެ. އެއާއެކު ޑަކްޓަރު ބުނާއެއްޗެއް ނިޔާނަށް އެންގުމަށް އައިރާގެ ގާތުން އޭނާ އެދުނެވެ. (ނުނިމޭ)


SunOnline: އަލީ ވަހީދާއި ނަޝީދުގެ ހޫނު ބަހުސަށް ފަހު ކޮމެޓީ ހުއްޓާލައިފި\nއަލީ ވަހީދާއި ނަޝީދުގެ ހޫނު ބަހުސަށް ފަހު ކޮމެޓީ ހުއްޓާލައިފި\nހުސައިން ހަސަން 07 Nov 2012, 16:52\nހުޅުމާލޭ ކޯޓްގެ މައްސަލާގައި ޖުޑީޝަލް ސާވިސް ކޮމިޝަން (ޖޭއެސްސީ) ކޮމެޓީ އަށް ހާޒިރު ކުރުމާ މެދު ހިޔާލުތަފާތުވުންތައް އުފެދި އެމްޑީޕީ ޕާލަމެންޓްރީ ގްރޫޕްގެ ނައިބު ލީޑަރު އަލީ ވަހީދާއި ކުޅުދުއްފުށީ ދެކުނު ދާއިރާގެ މެންބަރު މުހައްމަދު ނަޝީދާ ދެމެދު ބަދަލު ކުރި ހޫނު ބަހުސަށް ފަހު، މިނިވަން މުއައްސަސާތަކުގެ ކޮމެޓީން ކުރިއަށް ނުގެންދެވިގެން ހުއްޓާލައިފި އެވެ.\nހުޅުމާލޭ ކޯޓްގެ ގާނޫނީ ސައްހަ ކަމާމެދު ސުވާލު އުފެދިފައި ވާތީ އެމްޑީޕީ ޕާލަމެންޓްރީ ގްރޫޕްގެ ތިން މެންބަރު ސޮއިކުރައްވައި ހުށަހެޅި މައްސަލާގައި ވާހަކަފުޅު ދައްކަވަމުން އަލީ ވަހީދު ހުށަހެޅުއްވީ ޖޭއެސްސީ ކޮމެޓީ އަށް ހާޒިރު ކުރުމަށެވެ. ޖޭއެސްސީ ކޮމެޓީ އަށް ހާޒިރު ކުރުމަށް ހުށަހެޅި ނަމަވެސް ކޮމެޓީ އަށް ހާޒިރުވި އެމްޑީޕީ ޕާލަމެންޓްރީ ގްރޫޕްގެ އަހުމަދު ސަމީރާއި މުހައްމަދު އަބްދުﷲ އެ ހުށަހެޅުއްވުމަކަށް ތާއީދެއް ނުކުރައްވަ އެވެ.\nކޮމެޓީގެ މުގައްރިރު މުހައްމަދު ނަޝީދު ވިދާޅުވީ ޖޭއެސްސީ ހާޒިރު ކުރުމުގެ ކުރިން ބައެއް ލިޔެކިޔުންތައް ކޮމެޓީ އަށް ހޯދަން ޖެހޭ ކަމަށެވެ. އެއީ ހުޅުމާލޭ ކޯޓްގެ މައްސަލާގައި ޖޭއެސްސީން ނިންމާފައިވާ ނިންމުންތަކާއި އެ މައްސަލާގައި ބާއްވާފައިވާ ބައްދަލުވުންްތަކުގެ ޔައުމިއްޔާ ހޯދުމަށެެވެ. އަދި ވިދާޅުވީ ޖޭއެސްސީ ހާޒިރު ކުރުމަކީ ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަބްދުﷲ ޔާމީން ވެސް ތާއިދު ކުރައްވާ ކަމެއް ކަމުގައިވުމުން އެކަން އަވަސް އަރުވައިލައިގެން ނިންމުމުގެ ބޭނުމެއް ނެތް ކަމަށެވެ.\nމިއަދުގެ ބައްދަލުވުމަށް ޕީޕީއެމްގެ އެއްވެސް މެންބަރަކު ބައިވެރިވެފައިނުވާ އިރު، ކޮމެޓީގެ މިއަދުގެ ބައްދަލުވުމުގައި ސަރުކާރަށް ތާއިދު ކުރާ މެންބަރުންގެ ތެރެއިން ބައިވެރިވެވަޑައިގެންނެވީ ތުލުސްދޫ ދާއިރާގެ މެންބަރު ރޮޒައިނާ އާދަމާއި ވިލުފުށީ ދާއިރާގެ މެންބަރު ރިޔާޒް ރަޝީދެވެ.\nކޮމެޓީގެ ނިންމުން ވަރުގަދަ ވާނީ ހުރިހާ ޕާޓީއަކުން އެއްބަސް ކިޔައިގެން އެކަމުގައި ގޮތެއް ނިންމެވުމުން ކަމަށް ނަޝީދު ވިދާޅުވި އެވެ. އަދި އޭރުން ޖޭއެސްސީ ވެސް އެ ނިންމުމަކީ ހުރިހާ ޕާޓީއެއް އެއްކޮޅަކަށް ޖެހިގެން ނިންމާފައިވާ ނިންމުމަކަށް ވުމުން، އެ ނިންމުމަށް ބޯލެބުމުގައި ޖޭއެސްސީ އަށް ދަތިތަކެއް ނޯންނާނެ ކަމަށެވެ.\nހުޅުމާލޭ ކޯޓްގެ މައްސަލާގައި މިއަދު ބޮޑު މައްސަލަ އަށް ވެފައި ވަނީ "ދަލުގައި ޖެހެން ނުޖެހޭ ބޮޑު ހަންޖެއް ޖެހުމުން" ކަމަށާއި "އަންނިގެ މައްޗަށް ހުކުމް ކުރަން ބޭނުންވާ ބަޔަކު އެމްޑީޕީގެ ތެރޭގައި އެބަތިބި" ކަމަށް އަލީ ވަހީދު ވަނީ މިއަދުގެ ކޮމެޓީގައި ވާހަކަފުޅު ދައްކަވަމުން ވިދާޅުވި އެވެ. ނަމަވެސް ރައީސް ނަޝީދުގެ ރިޔާސީ ކެނޑިޑޭޓްކަން ގެއްލިގެންދާ އިރު ބަލަން ނުތިބެވޭނެ ކަމަށް އަލީ ވަހީދު ވިދާޅުވި އެވެ.\nއަލީ ވަހީދު ތުހުމަތު ކުރެއްވި ގޮތުގައި ޕީޕީއެމްގެ ޕާލަމެންޓް މެންބަރު މިއަދުގެ ކޮމެޓީ އަށް ވަޑައިނުގެން، މަސައްކަތް ކުރައްވަނީ ހުޅުމާލޭ ކޯޓްގެ މައްސަލަ ކޮމެޓީގައި ލަސް ކުރައްވުމަށެވެ. އަދި އެ މައްސަލާގައި ކޮމެޓީގައި އެއްވެސް ސީރިއަސް ކަމެއް ނެތް ކަމަށް އަލީ ވަހީދު ވިދާޅުވި އެވެ.\nކޮމެޓީ ހުއްޓުވުމަށް ޓަކައި ކޮޅުކޮޅަށް ހިންގަވައި މެންބަރު ނަޝީދަށް ނިސްބަތްކޮށް އެއްޗެހި ވިދާޅުވާން ފެށުމުން، ކޮމެޓީގެ ނައިބު މުގައްރިރު އަހުމަދު ސަމީރު ވަނީ އަލީ ވަހީދުގެ އަތުގައި ހިފައި ކޮމެޓީން ބޭރަށް ގެންދެވުމަށް މަސައްކަތްޕުޅު ކުރައްވާފަ އެވެ. ނަމަވެސް ސަމީރު އަލީ ވަހީދުގެ ގައިގައި އަތްލާ ކޮންމެ ފަހަރަކު އަތް ހޫރުވާލަ އެވެ.\nއަލީ ވަހީދަށް ނަސޭހަތް ތެރިވެވަޑައިގަންނަވަމުން ނަޝީދު ވިދާޅުވީ އެއްވެސް ކަމެއް އަވަސް އަރުވާލައިގެން ކުރުމުގެ ބޭނުމެއް ނެތް ކަމަށާއި އެންމެ ފުރަތަމަ ވެސް ކުރަން ޖެހޭ ކަމަކީ ޖޭއެސްސީ މައްސަލާގައި ލިޔެކިޔުންތައް ރިވައިސް ކުރުން ކަމަށެވެ.\nމިއަދުގެ ކޮމެޓީގެ ބައްދަލުވުން ހުއްޓާލީ ކޮމެޓީގައި މެންބަރުންނަށް ވާހަކަފުޅު ނުދެއްކެވޭ ވަރަށް އަލީ ވަހީދު ކޮމެޓީގައި އަޑުގަދަ ކުރައްވަން ފެއްޓެވުމުން، ރައްދުގައި ކޮމެޓީގެ މުގައްރިރު ނަޝީދު އަލީ ވަހީދާ ބަހުގެ ހަމަލާތައް ކުރައްވަން ފެއްޓެވި ހިސާބުންނެވެ.


America in Raajje ah 60 ventilator hadhiyaa kohffi | Jazeera\tއެމެރިކާއިން ރާއްޖެއަށް 60 ވެންޓިލޭޓަރު ހަދިޔާކޮށްފި - Jazeera\nމޫސާ ރަޝީދު September 24, 2020 67 views0\nއެމެރިކާ ސަރުކާރުން ރާއްޖެއަށް 60 ވެންޓިލޭޓަރު ހަދިޔާކޮށްފި އެވެ.\nއެމެރިކާއިން ރާއްޖެއަށް ވެންޓިލޭޓަރު ހަދިޔާ ކުރުމަށް މިއަދު ހާއްސަ ރަސްމިއްޔާތެއް ބާއްވާފައި ވަނީ ސްރީ ލަންކާގެ ކޮލޮމްބޯގަ އެވެ. މި ރަސްމިއްޔާތުގައި ވެބް ކޮންފަރަންސްގެ ޒަރިއްޔާ އިން ފޮރިން މިނިސްޓަރު އަބްދުﷲ ޝާހިދު ވެސް ވަނީ ބައިވެރިވެވަޑައިގެންފަ އެވެ.\nފޮރިން މިނިސްޓްރީ އިން ބުނީ އެ ވެންޓިލޭޓަރުތައް ހަދިޔާކޮށްފައި ވަނީ ޔުނައިޓަޑް ސްޓޭޓް އެޖަންސީ ފޯ އިންޓަނޭޝަނަލް ޑިވަލޮޕްމަންޓް (ޔޫއެސްއޭއައިޑީ) ގެ ފަރާތުން ކަމަށާއި އޭގެ ބޭނުމަކީ ކޮވިޑް-19 އާ ގުޅިގެން ސިއްހީ ދާއިރާ އިތުރަށް ވަރުގަދަ ކުރުން ކަމަށެވެ.\nއެ ރަސްމިއްޔާތުގައި ވާހަކަ ދައްކަވަމުން ޝާހިދު ވިދާޅުވީ އެމެރިކާއަކީ ގާތް ރަހުމަތްތެރި ގައުމެއް ކަމަށާއި ހާއްސަކޮށް އެންމެ އުނދަގޫ ދުވަސްތަކުގައި އެކަން ސާބިތުކޮށްދީފައިވާ ކަަމަށެވެ. އަދި އެހީތަކުގެ ސަބަބުން ކުރީ ސަފުގައި މަސައްކަތް ފަރާތްތަކުގެ ކެޕޭސިޓީ އިތުރުވެފައިވާ ކަމަށް ވެސް މިނިސްޓަރު ފާހަގަ ކުރެއްވި އެވެ.\nކޮވިޑް-19 އާ ގުޅިގެން އެމެރިކާ އިން މިހާތަނަށް ވަނީ ހަތަރު މިލިއަން ޑޮލަރުގެ އެހީވެފަ އެވެ. އޭގެ ތެރޭގައި ދެ މިލިއަން ޑޮލަރުގެ ގްރާންޓެއް ވެސް ހިމެނެ އެވެ.


Mihaathanah Voters list Ah Libifaivany 34 Shakuvaa - Vaguthu\nމިހާތަނަށް ވޯޓާސް ލިސްޓަށް ލިބިފައިވަނީ 34 ޝަކުވާ - އީސީ\nމިދިޔަ ހަފުތާގެ އާދިއްތަ ދުވަހުގެ ރޭ އާއްމު ކުރި ވޯޓާސް ލިސްޓަށް މިހާތަނަށް 34 ޝަކުވާއެއް ލިބިފައިވާ ކަމަށް އިލެކްޝަންސް ކޮމިޝަން (އީސީ) އިން ބުނެފިއެވެ.\nމިހެން އިލެކްޝަންސްއިން ހާމަކޮށްފައިވަނީ ސަން ޓީވީގެ "އިތުރުކާފު" ޕްރޮގްރާމްގައި ވާހަކަފުޅު ދައްކަވަމުން އީސީގެ މެމްބަރު އަހުމަދު އަކްރަމްއެވެ. އަކްރަމް ވިދާޅުވީ ވޯޓާސް ލިސްޓަށް މިހާތަނަށް 34 ޝަކުވާއެއް ހުށަހެޅިފައިވާ ކަމަށާއި މީގެ ތެރޭގައި ހުރީ 18 އަހަރު ނުފުރޭ ކުޑަކުދިން ލިސްޓުގައި ހިމެނުމާ އަދި މަރުވަފައިވާ ފަރާތްތަކުގެ ޝަކުވާތައް ކަމަށެވެ.\nރިއާސީ އިންތިޚާބުގައި ވޯޓުލުމުގެ ހައްގު ލިބިފައިވާ މީހުންގެ ވަގުތީ ލިސްޓުގައި، 263،000 މީހުންގެ ނަން އީސީން ހިމަނާފައިވާއިރު، އަކްރަމް ވިދާޅުވީ ރިޔާސީ އިންތިޚާބުގައި ވޯޓުލެވޭ މީހުންގެ ލިސްޓަށް މިހާތަނަށް އެއްވެސް ސިޔާސީ ޕާޓީއަކުން ޝަކުވާއެއް ހުށަހަޅާފައި ނުވާ ކަމަށެވެ.\nއަކްރަމް ވިދާޅުވީ ޝަކުވާތަށް ހުޅަހެޅުމުގެ ފުރުސަތު ބުދަ ދުވަހާއި ހަމައަށް އޮންނާނެ ކަމަށާއި އެކޮމިޝަނަށް ހުށަހަޅާ މައްސަލައެއްގެ ޖަވާބު ފަސް ދުވަހުގެ ތެރޭގައި އަރުވާނެ ކަމަށެވެ. އަދި އީސީއިން ނިންމި ގޮތާމެދު ހިތްހަމަ ނުޖެހޭނަމަ ކޯޓަށް ދިއުމުގެ ފުރުސަތު އޮންނާނެ ކަމަށްވެސް އަކްރަމް ވިދާޅުވިއެވެ.\nލިސްޓުގައި އޮތް ނަމާއި މައުލޫމާތު ނުބައި ނަމަ ޝަކުވާ ހުށަހަޅަން ޖެހެނީ، މާލޭގައި ނަމަ އިލެކްޝަންސް ކޮމިޝަނަށެވެ. އަދި ރަށްރަށުގެ ރަށު ކައުންސިލްތަކަށް ވެސް ޝަކުވާ ހުށަހެޅޭނެ އެވެ. ގެޒެޓުގެ އިތުރުން އިލެކްޝަންސް ކޮމިޝަންގެ ވެބްސައިޓުގަ ވޯޓާސް ލިސްޓް އާއްމުކޮށްފައިވާއިރު، މިފަހަރު ވޯޓާސް ލިސްޓަށް ޝަކުވާ ހުށަހެޅުމަށް ދީފައިވަނީ 10 ދުވަހެވެ. އަދި ރަށް ރަށުގެ ކައުންސިލްގައިވެސް މިލިސްޓްވަނީ އާއްމުކޮށްފައެވެ.\nޖޫން 19, 2018 10:00\nތިޔައީ މައްސަލައެއްނޫން، ހުރިހާ ކެންޑިޑޭޓުންގެ މަންދޫބުންގެ ކުރިފުޅު މަތީގައި ވޯޓްދީ އަދި އެވޯޓް ގުނާއިރު ވޯޓުގެ ޞައްޙަކަން ކަށަވަރު ވެގެންދާނެ.


B. Kamadhoo The Hawks futsal tournament iyye fashaifi\nކަމަދޫ ކައުންސިލު5ވަނަ ފުޓުސަލް މުބާރާތް ފެށުމުގެ ރަސްމިއްޔާތު ފޮޓޯ- ކަމަދޫ ކައުންސިލް\nބ. ކަމަދޫ ދަ ހޯކްސް ފުޓުސަލް ޓޯނަމެންޓު އިއްޔެ ފަށައިފި\nޢާމިރު ޢަބްދުއްލަޠީފު | 24 ސެޕްޓެމްބަރ 2019\nބ. ކަމަދޫ ކައުންސިލުން ިއިންތިޒާމު ކޮށްގެން ބާއްވާ "ދަ ހޯކްސް ފުޓުސަލް ޓޯނެމެންޓު 2019" ފަސްވަނަ ފުޓްސެލް މުބާރާތް އިއްޔެ ފަށައިފިއެވެ.\nރަށު ފެންވަރުގައި ބާއްވާ ބ. ކަމަދޫ ދަހޯކްސް އިން ޓައިޓަލް ސްޕޮންސަރ ކޮށްފައިވާ މި މުބާރާތަކީ ކަމަދޫ ކައުންސިލާއި ޔޫތު އެސޯސިއޭޝަން އޮފް ކަމަދޫ އިނީސިޓިވްސް ( ޔަކިސް) އާއި ގުޅިގެން ކުރިއަށް ގެންދާ މުބާރާތެކެވެ.\nކަމަދޫ ކައުންސިލުގެ ރައީސް އަޙްމަދު ސާޖިދު ވިދާޅުވީ މިއީ އެ ކައުންސިލުން އިންތިޒާމު ކޮށްގެން ބާއްވާ5ވަނަ މުބާރާތް ކަމަށާއި މިއީ ކަމަދޫގެ ޒުވާނުންގެ މެދުގައި ކުޅިވަރުގެ ރޫހު ދިރުވައި ކުރިއަރުވައި އެކުވރިކަން ބަދަހިކޮށް އަޚްލާގު ރަނގަޅު ޒުވާން ޖީލެއް އުފެއްދުމުގެ މަޤޞަދުގައި ބާއްވާ މުބާރާތެއް ކަމަށެވެ.\nމުބާރާތުގެ މެޗުތަށް ޝަރަފުވެރި ކޮށްދެއްވުމަށް ވަޑައިގަންނަވާނީ ފޯސީޒަން ލަނޑާގިރާވަު، އަނަންތަރަ، މިލައިދޫ، ނައޓިލަސް މޯލްޑިވްސް އަދި ރީތިބީޗު ރިޒޯޓުގެ އިސްވެރިން ބައިވެރިވިއެވެ.\nއިއްޔެ ބ. ކަމަދޫގައި ފެށި މި މުބާރާތުގައި ޖުމްލަ6ޓީމު ވާދަކުރެއެވެ. މުބާރާތް ހުޅުވުމުގެ ގޮތުން ބައްދަލު ކުރީ އެފްސީ ރިއާލް އާއި އެފްސީ ރިއާލް ޖޫނޮއާރ އެވެ.\nޗެމްޕިއަން ޓީމަށް 20000 ރުފިޔާ ރަންނަރ އަޕް ޓީމަށް 10000 ރުފިޔާގެ ފައިސާގެ އިނާމު ހުށައަޅާފައިވާ މި މުބާރާތުގެ ޓައިޓަލް ސްޕޮންސަރ އަކީ ދަ ހޯކްސް އެވެ. ކޯސްޕޮންސަރ އަކީ ޑައުން އިންވެސްޓްމަންޓެވެ. ޓްރަވަލު ޕާޓްނަރ އކީ ރޯދި ލައުންޗެވެ. ޕޮޓޯގްރަފީ ޕާޓްނައަކީ ޑިޖިޓަލް ފޮޓޯއެވެ.\nމި މުބާރާތުގެ ފައިނަލް މެޗުގެ ޝަރަފުވެރި މަހުމާނަކަށް ޔޫތު މިނިސްޓަރ އަޙްމަދު މަޙްލޫފަށް ވަނީ ދަޢްވަތު އަރުވާފައެވެ.


45 މޭލަށް ވައިގަދަވާނެ - މޫސުމަށް ސަމާލުވޭ 45 މޭލަށް ވައިގަދަވާނެ - މޫސުމަށް ސަމާލުވޭ\n45 މޭލަށް ވައިގަދަވާނެ - މޫސުމަށް ސަމާލުވޭ\nބޯކޮށް ވާރޭވެހި މާލޭ އަމީނީ މަގުގައި ފެންބޮޑުވެފައި / ފޮޓޯ: ޕީ.އެސް.އެމް ނިއުސް\nރާއްޖޭގެ ބޮޑުބަޔަކަށް މޫސުން ގޯސްވެ، މޫސުމާބެހޭ ޤައުމީ އިދާރާއިން ވައިޓް އެލަރޓް ނެރެފިއެވެ.\nވައިޓް އެލަރޓް ނެރެފައިވަނީ ހއ. އަތޮޅުން ފެށިގެން ދ.އަތޮޅާއި ހަމައަށެވެ. އުތުރުން ފެށިގެން މެދު ރާއްޖެތެރޭގެ ރަށްތަކަށް ނެރުނު ވައިޓް އެލަރޓުގައި ބޯކޮށް ވާރޭވެހުމާއެކު ގުގުރާނެކަމަށް ވަނީ ލަފާކޮށްފައެވެ. އަދި ގަޑިއަކު 19 މޭލާއި، 24 މޭލާ ދެމެދުގެ ބާރުމިނުގައި ވައިޖެހި، ވިލާގަނޑުގައި ގަޑިއަކު 45 މޭލަށް ވައިގަދަވެ، ކަނޑުތައްވެސް ގަދަވާނެކަމަށް މޫސުމާބެހޭ ޤައުމީ އިދާރާއިން ލަފާކުރެއެވެ. ވައިޓް އެލަރޓް ނެރެފައިވަނީ މިއަދު 10:30 އިން ފެށިގެން ހަވީރު 16:30 ގެ ނިޔަލަށެވެ.\nރާއްޖޭގެ މޫސުން ކުރިއަށް ލަފާކުރާގޮތަށް ބަލާއިރު ރާއްޖޭގެ ބޮޑުބަޔަކަށް ގުގުރުމާއިއެކު ވިއްސާރަކުރާނެކަމަށާއި ބައެއް ރަށްތަކަށް ބޯކޮށް ވާރޭވެހުން އެކަށީގެންވާކަމަށް މޫސުމާބެހޭ ޤައުމީ އިދާރާއިން ވިދާޅުވެއެވެ. އަދި ހުޅަނގުދެކުނާއި ހުޅަނގުން ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައި ޖެހޭނެކަމަށާއި ވިލާގަނޑުގައި ގަޑިއަކު 45 މޭލަށް ވައި ގަދަވާނެކަމަށް ލަފާކުރެވޭ ކަމަށްވެސް އެ އިދާރާއިން ވިދާޅުވެއެވެ.\nރާއްޖޭގެ ބޮޑުބަޔަކަށް ބޯކޮށް ވާރޭވެހި ވައިގަދަވެ އަދި ކަނޑުތައްވެސް ގަދަވާނެތީވެ، ހުރިހާ ފަރާތްތަކުންވެސް މޫސުމަށް ސަމާލުވުމަށް މޫސުމާބެހޭ ޤައުމީ އިދާރާއިން ވަނީ އިލްތިމާސްކުރައްވާފައެވެ. ޚާއްޞަކޮށް ކަނޑުދަތުރުކުރާ ފަރާތްތަކުން މޫސުމަށް ސަމާލުވުން މުހިންމެވެ.\nފްރާންސްގެ އުފެއްދުންތައް ބޮއިކޮޓްކުރުމަށް 34 ޖަމިއްޔާއަކުން ގޮވާލައިފި\nމަސްދޯންޏަށް ތޫނުއެއްޗިއްސާއިއެކު އެރި މައްސަލައިގައި އިތުރު7މީހަކު ހައްޔަރުކޮށްފި\nބީއެމްއެލްއިން އުކުޅަހުގައި ސެލްފް ސަރވިސް ބޭންކިން ސެންޓަރެއް ހުޅުވައިފި\nޕޮމްޕެޔޯ ރާއްޖެއަށް ކުރެއްވި ދަތުރުފުޅަށް އިދިކޮޅު ކޯލިޝަނުން މަރުހަބާ ކިޔައިފި\nގޫގަލް "ލޫން ޕްރޮޖެކްޓް" ގެ ބެލޫންއެއް ހުވަދުއަތޮޅުގެ ކަނޑުގެ ސަރަޙައްދަށް ވެއްޓިއްޖެ


ޝިފާ ދެއްވަނީ ﷲ އެވެ. ސަބަބުގައި ހިފާށެވެ! އަދި ކެތްތެރިވާށެވެ! – Ilm\nޝިފާ ދެއްވަނީ ﷲ އެވެ. ސަބަބުގައި ހިފާށެވެ! އަދި ކެތްތެރިވާށެވެ!\nﷲ ސުބްޙާނަހޫ ވަތަޢާލާ ވަނީ ކޮންމެ ބައްޔަކާ އެކު އެބަލީގެ ޝިފާވެސް ލައްވަވާފައެވެ. ބޭހަކީ އޭގެޒާތުގާ އެއްވެސް އާރެއް ބާރެއް ލިބިފައިވާ އެއްޗެއްނޫނެވެ. ބޭހުގެ އަސަރު ކުރަނީ ހަމައެކަނި ﷲ އެކަމަށް އިރާދަ ކުރެއްވުމުންނެވެ. އެމީހަކަށް ﷲ ޝިފާދެއްވަން އިރާދަ ނުކުރައްވައިފި މީހަކަށް ދުނިޔޭގައިވާ އެއްވެސް ބޭހަކުން ކުރާނެ އަސަރެއް ނޯންނާނެވެ.\nއިބްރާހީމް ޢަލައިހިއްސަލާމް ވިދާޅުވި ފަދައިންނެވެ. ﴿ وَإِذَا مَرِضْتُ فَهُوَ يَشْفِينِ ﴾ އަދި ތިމަންކަލޭގެފާނު ބަލިވެއްޖެނަމަ ޝިފާ ދެއްވަނީ އެއިލާހެވެ.\nވީމާ މީހަކަށް ޝިފާ ލިބެނީ ބޭހުގެ މޮޅުކަމުން ކަމަށް ވިސްނުމަކީ ވަރަށް ބޮޑު އޮޅުމަކެވެ. ޝިފާ ވަނީ ހަމަ އެކަނި ﷲ ގެ ޙަޟުރަތުންނެވެ. ﷲ މީހަކަށް ޝިފާދެއްވުމަށް އިރާދަ ކުރައްވައިފި ހިދު އެއިލާހު އެ ބޭހަށް އޭގެ އަސަރު ކުރުމަށް އަމުރު ކުރައްވައެވެ. ބޭހަކީ ހަމައެކަނި ސަބަބެކެވެ. ﷲ އިރާދަ ކުރައްވައިފި ނަމަ، އެންމެ މޮޅެތި، އެންމެ އަގުބޮޑު ބޭސްތަކަށްވެސް އޭގެ އަސަރު މީހާޔަށް ނުކުރުވުމަށް އަމުރު ކުރައްވަފާނެތެވެ.\nއަޅުގަޑުމެންގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް ވަނީ ބައްޔަށް ބޭސްފަރުވާ ކުރައްވާފައެވެ. އަދި ބޭސް ފަރުވާޔާ ބެހޭގޮތުން އިރުޝާދުވެސް ދެއްވާފައެވެ. އެކަލޭގެފާނު މިކަން ކުރެއްވީ އުއްމަތުގެ މީހުންނަށް ނަމޫނާ ދައްކަވައި އެކަން އެގޮތަށް ކުރަން ބާރު އެޅުމުގެ ގޮތުންނެވެ. މިސަބަބަށް ޓަކާ އަޅުގަޑުމެން ބޭސްފަރުވާ ހޯދަންޖޭހޭނެވެ. އަދި މިއާއެކު އަޅުގަޑުމެން ކެތްތެރިވާންވެސް ޖޭހޭނެވެ. އަދި މަޔަކު ދަރިއަކު ދެކެ ލޯބިވާ ވަރަށްވުރެ ބޮޑަށް، ﷲ އެއިލާހުގެ އަޅުތަކުންނަށް ލޯބިވެވޮޑިގަންނަވާ ކަންވެސް ގަބޫލުކުރަން ޖެހެއެވެ.\nﷲ މީހަކަށް މެދުވެރި ކުރައްވާ ކޮންމެ ކަމަކީ އެމީހަކުގެ ފައިދާއާއި ލާބަޔަށް އެއިލާހު މިންވަރު ކުރައްވާ ކަންތަކެވެ. އަޅުގަނޑުމެން ބަލިވާ ކޮންމެ ފަހަރަކު އަޅުގަޑުމެންގެ ފާފަތަކެއް ފޮހެވިގެންދެއެވެ. އަޅުގަޑުމެން އެބަލީގެ ވޭނަށް ކެތްތެރިވެއްޖެނަމަ އަޅުގަޑުމެންގެ ދަރަޖަ އާޚިރަތުގައި އުފުލިދެއެވެ. އަދި މުޞީބާތްތަކުން ސަލާމަތްވެގެން ދެއެވެ. ކެއްތެރިކަމުގެ ތެރެއިން އަޅުގަޑުމެންގެ އަޅުވެތިކަން އިތުރުވެދެއެވެ. އަދި ބޮޑާކަން ފޮހެވެވިދެއެވެ.\nއަޅުގަޑުމެންގެ ތެރެއިން ގިނަމީހުންނަށް އުޅެވެނީ ދުޅަހެޔޮ ސިއްޙަތުގައި ﷲ ގެ ޒިކުރުން ޣާފިލްވެ މަޖަލާއި ޖަހާލަތުގައެވެ. އަދި ބަލިވުމުން ﷲ ގެ ހަޟުރަތަށް ކުއްތަންވެ ފާފަފުއްސެވުމަށް އެދި ދެންނެވުމަށް މަގުފަހިވެއެވެ. އަދި ހެދިފައިވާ ގޯސްތަގުގެ މަތިން ހަދުމަކޮށް އެއާމެދު ވިސްނުމާއި ލިބިފައިވާ ނިއުމަތް ތަކުގެ ހަދުމަކޮށް ﷲ އަށް ޝުކުރުކުރުމުގެ މަގު ހުޅުވިގެންދެއެވެ.\nބަލިވުމުން، އެއިގެ ސަބަބުން ﷲ އެމީހާގެ ކުދިފާފަތައް ފުއްސަވައެވެ. އެކަމަކު އަޅުގަޑުމެން އެއްގޮތަކަށްވެސް ހަދާނުން ކައްސައިގެން ދިޔަދީގެން ނުވާނެ ކަމެއް މީގައި އެބަވެއެވެ. އެއީ ބަލިވުމަކީ ﷲ ކުރައްވާ ވަރަށް ބޮޑު އިމްތިހާނެއްކަމެވެ. ވީމާ އަޅުގަޑުމެން ބަލިވެ އުޅޭއިރު ﷲ އަށް ޝުކުރު ކުރުން އިތުރު ކުރަން ޖެހެޔެވެ. އަޅުގަޑުމެން ޖެހޭނީ ﷲ މިންވަރު ކުރައްވާ ހާލަތާއިމެދު ކެތްތެރިވެގެން އަދި ހިތްހަމަ ޖެހިގެން ތިބޭށެވެ. އެއްވެސް ހާލަތެއްގައި މާޔޫސްވެ ފަހުން އެކަމާއި ހިތާމަ ކުރަން ޖޭހޭފަދަ އެއްޗެއް ބުނެގެން ނުވާނެއެވެ. ﷲ ތަޢާލާ ވަނީ އަޅުގަޑުމެން އެފަދަ ކަންތައް ކުރުން މަނާ ކުރައްވާފައެވެ. މިސާލަކަށް “މިބަލިޖައްސަން ﷲ ފެނިވަޑައިގަތީ ހަމަ އެކަނި މަހޭ”، “މަ މިވަނީ ލައުނައް ލެއްވިގެންނޭ” މިފަދަބަސްތައް މުއުމިނު އަޅާގެ ދުލުން ބޭރުވާހިނދު އޭނާގެ އީމާންތެރިކަން ދަށްވެދެވެ. އަދި ފަހަރެއްގައި އޭނާގެ އީމާންތެރިކަން އޭނާއާއި އަލްވަދާޢު ކިޔުންވެސް އެކަށީގެންވެއެވެ.\nމިފަދަ ހާލަތެއްގައި ބަލިމީހާ ބަލީގައި ވީނަމަވެސް އޭގެ ސަބަބުން ލިބޭ މަންފާއިން (އެބަހީ ފާފަފުއްސެވުމުން) މަޙުރޫމް ވެފައެވެ. އަގުބޮޑު ބޭސްތަކެއް ކޮށް ޝިފާ ނުލިބިފައެވެ. ބޭކާރު ވާހަކައިގެ ސަބަބުން އީމާންކަން ކިލަބުވެފައެވެ. މިދުނިޔެމަތިން ހިތްދަތިކަމުގައެވެ. ﷲ ފާފަ ނުފުއްސަވައިފި ނަމަ ނަރަކައިގެ އަހުލުވެރިންގެ ތެރެއިންވާ ހާލު މަރުވެގެން ދެއެވެ. ކުޑަހިދު ކޮޅެއްގެ ކެތްމަދުވުމުގެ ސަބަބުން މުޅިއުމުރުގައި ކުރިހައި ހެއުކަމެއް ގެއްލިދިޔަޔީއެވެ. ދެދުނިޔޭގެ އަބާއްޖަވެރިޔަކަށް ވީއެވެ. ﷲ އަޅުގަޑުމެން މިފަދަ ކަންކަމުން ސަލާމަތް ކުރައްވާށިއެވެ. އާމީން.\nކުޑަހިދު ކޮޅަކަށް ވިސްނާލަމާ ހިގާށެވެ. އަޅުގަޑުމެން ކެތްތެރިވެގެން ވާޙާލުގައި މަރުވެއްޖެނަމަ ﷲ އެއަޅަކަށް ދެއްވާނެ ދަރުމަޔާމެދު ވިސްނާލަމާތޯ؟ ކެތްތެރިވާ މީހާއަށް ސުވަރުގެވާކަމަށް ކީރިތި ޤުރުއާނުގައި ބަޔާން ކުރައްވާފައިވެއެވެ. އެއަޅަކު އެފުރާނަ ދޫކޮށްލީ ﷲ އަށް ވަކީލުކޮށްގެން، އެއިލާހު އޭނާއަށް ކުރިމަތި ކުރެއްވި އިމްތިޙާނުގައި ކެތްތެރިވާ ޙާލުގައެވެ. އަނެއް ކޮޅުން ބަލިން ޝިފާ ލިބިއްޖެނަމަ އަޅުގަޑުމެން ވާނީ ކުދިފާފަތައް ފޮހެވި ގިނަގުނަ ދަރަޖަތަކަށް އުފުލިގެންވާ މީހުންގެ ތެރޭގަޔެވެ. އޭރު އަޅުގަޑުމެން ވާހުށީ ކެތްތެރިވެ އީމާންތެރިކަން ރައްކާތެރިކުޅަ މީހުންގެ ތެރޭގައެވެ. ދެދުނިޔޭގެ ބާއްޖަވެރިކަން ލިބިގެންވާ މީހުންގެ ތެރޭގައެވެ.\nމިސަބަބާހުރެ ބޭސްކުރުމާއި އެއްކޮށް ދުޢާ ކޮށް ޛިކުރުކުރަން ޖެހެއެވެ. އެއިރުން، ﷲ އިރާދަ ކުރެއްވިއްޔާ، އެމީހަކަށް ޝިފާދެއްވާނެތެވެ.\nލޮބުވެތި އަޚުންނާއި އުޚްތުންނޭވެ! ﷲ އަށް ވަކީލު ކުރާށެވެ! އަދި ސަބަބުގައި ހިފަހައްޓާށެވެ! ފުރިހަމައަށް ވަކީލު ކުރާމީހާގެ މިސާލަކީ؛ ހެނދުނު ހާލިން ނިކުމެގެން، އެސޮރުގެ ކާނާ ހޯދުމަށް ދަތުރުކުރާ ދޫނީގެ މިސާލެވެ. އޭތި ހާލިން ނިކުންނަނީ ހައިވެފައިވާ ޙާލުގައެވެ. އެނބުރި އަންނަނީ ބަނޑުފުރައިގެންނެވެ.\nމިއީ ބުއްދިވެރިންނަށްޓަކައި ޢިބުރަތްތެރި މިސާލެކެވެ.


Kuni negumuge masakkaiy maadhama fashaanan, ehbaarulun dhee: WAMCO | Mihaaru\nވެމްކޯގެ ޖެނެރަލް މެނޭޖާ އަހުމަދު ޝާފިއު(ވ) އަދި މެނޭޖާ އޮފް ކަލެކްޝަަން ސާވިސް މުހައްމަދު ޝާން މިރޭ ޕީއެސްއެމްގެ ލަައިވްގައި ވާހަކަ ދައްކަވަނީ.\nކުނިނެގުމުގެ މަސައްކަތް މާދަމާ ފަށާނަން، އެއްބާރުލުން ބޭނުން: ވެމްކޯ\n16 އެޕްރީލް 2020 - 00:263comments\nކޮވިޑް-19 އަށް މާލެއިން މީހަކު ޕޮޒިޓިވް ވުމާ ގުޅިގެން، މެދުކަނޑާލާފައި ވިޔަސް، ކުނި ނެގުމުގެ މަސައްކަތް މާދަމާ އަލުން ފަށާނެ ކަމަށް ވެމްކޯއިން މިރޭ ބުނެފި އެވެ.\nޕީއެސްއެމްގައި ވާހަކަ ދައްކަވަމުން ވެމްކޯގެ ޖެނެރަލް މެނޭޖާ އޮފް އޮޕަރޭޝަންސް އަހުމަދު ޝާފިއު ވިދާޅުވީ ކުނި ނެގުމުގެ މަސައްކަތް މާދަމާ މެންދުރެއް ހާއިރު އަލުން ފަށާ އިރު، ހިދުމަތް ދޭ ގޮތަށް ބޮޑެތި ބަދަލުތަކެއް އަންނާނެ ކަމަށެވެ. ކޮވިޑް-19ގެ ކޭސްއެއް މާލެއިން ފެނުމާ އެކު ކުނި ނެގުމުގެ ހިދުމަތް މިއަދު މެދުކަނޑައިލީ އެގޮތުން ގެންނަން ޖެހޭ ބަދަލުތަކުގެ އިންތިޒާމް ހަމަޖައްސަން ކަމަށް ވެސް އޭނާ ވިދާޅުވި އެވެ.\nޝާފިއު ވިދާޅުވި ގޮތުގައި މީގެ ކުރިން ކުނި ނަގަމުން ދިޔައީ އިމާރާތްތަކަށް ވަކިވަކިން ވަދެގެން ކަމަށް ވިޔަސް، މާދަމާއިން ފެށިގެން އަލުން ފަށާއިރު، ވެމްކޯއިން އަންގާ ގަޑިތަކެއްގައި ގެތަކުން ކުނި ބޭރުކުރަން ޖެހޭނީ މީހުން އަމިއްލަ އަށެވެ. އަދި އެގޮތުން ކުނި ނަގާނީ މާލެ ސަރަހައްދުތަކަކަށް ބަހާލައިގެން ކަމަށާއި ކުނި ނަގަން އެކި ސަރަހައްދުތަކަށް ދާ ގަޑިތައް ކުރިން އަންގާނެ ކަމަށް ވެސް އޭނާ ވިދާޅުވި އެވެ. އެކަމުގައި ވެމްކޯ އަށް އެއްބާރުލުން ދޭން ރައްޔިތުންގެ ކިބަިއން އެދިވަޑައިގަންނަވާ ކަމަށާއި މަސައްކަތް ފަށައިގަންނަ އިރު ދަތިތަކެއް ކުރިމަތިވެދާނެ ކަމަށް ވެސް ޝާފިއު ވިދާޅުވި އެވެ.\n"ބައެއް ގޭގެއިން ނެރޭ ކުނި ލަސްވުން ވެސް އެކަަށީގެންވޭ. އެހެން ވެއްޖެ ނަމަ އަޅުގަނޑުމެންނަށް އެކީ ނުނެގި ދޫކޮށްލެވިފައި ދާނެ. އެހެންވީމާ ވީހާ ވެސް ބޮޑަށް އަޅުގަނޑުމެން އިއުލާނުކުރާ ގަޑިތަކެއްގައި އަޅުގަނޑުމެންނަށް ކުނި ލިބޭނެ ގޮތް ހައްދަވައިދެއްވާ،" އޭނާ ވިދާޅުވި އެވެ.\nވެމްކޯއިން އެކި ސަރަހައްދުތަކުން ކުނި ނަގާ ގަޑިތަކުގެ ތަފްސީލު މާދަމާ ހާމަ ކުރާނެ ކަމަށާއި އޭގެ އިތުރުން، އެ މައުލޫމާތު ދޭން މާދަމާ ޕްރެސްބްރީފިން އެއް ބާއްވާނެ ކަމަށްް ވެސް ޝާފިއު ވިދާޅުވި އެވެ.\nއާއްމުކޮށް ހުރިހާ ގެއަކުން ކުނި ނެރޭ ގޮތަށް ހަމަޖެއްސިޔަސް، ކޮވިޑްގެ ކޭހެއް ފެނިގެން، ނުވަތަ އަލާމާތެއް ހުރި މީހަކު ފެނިގެން ވަދެ ނުކުމެ އުޅުން މަނާކުރާ ގެތަކުން ކުނި ނަގާނީ ވެމްކޯގެ މުވައްޒަފުން ގޮސްގެން ކަމަށާއި އެ މަސައްކަތް ކުރާނީ ރައްކާތެރި ފިޔަވަޅުތަކާ އެކު އެކަމަށް ހާއްސަވެގެން ތިބޭ ވަކި މުވައްޒަފުން ތަކެއް ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ ސްޕެޝަލް ޓާސްކްފޯސް ޓީމް މަސައްކަތްކުރާނެ. އެބޭފުޅުން [ބަންދުކޮށްފައިވާ ގެތަކުގެ މީހުން] އާއްމުކޮށް އެހެން ރައްޔިތުން ބޭރުގައި ކުނި ބަހައްޓަވާ ގޮތަށް ނުބަހައްޓަވައްޗޭ،" ޝާފިއު ވިދާޅުވި އެވެ.\nވެމްކޯގެ ސްޕެޝަލް ޓާކްސްފޯސް މަސައްކަތްކުރާނީ ކޮންމެ ދުވަހަކު ވެސް ހެނދުނު 8:30 އިން މެންދުރު 12:00 އަށެވެ. އެ ގެތަކުން ނަގާ ކުނި އެޗްޕީއޭގެ ގައިޑްލައިންތަކާ އެއްގޮތަށް ރައްކާތެރިކަމާ އެކުގައި ކުރާނެ އެވެ.\nވެމްކޯގެ މެނޭޖާ ކަލެކްޝަންސް ސާވިސް މުހައްމަދު ޝާން ވިދާޅުވީ އާއްމުންގެ ތެރޭގައި ކޮވިޑް-19 ފެތުރޭ ހާލަތެއް އަތުވެއްޖެ ނަމަ ހަރަކާތްތެރިވާނެ ގޮތްތައް ވެމްކޯއިން ދުރާލައި ރާވައި، މުވައްޒަފުންނަށް އެކަމާ ބެހޭ އިރުޝާދުތައް ދީ ތައްޔާރުކުރުވާފައިވާނެ ކަމަށެވެ. މި ހާލަތުގައި ގެތަކުން ނެރޭ ކުނި ބަންދުކުރުމުގައި އާއްމުން ފަރުވާތެރިވާން ވެސް އޭނާ އިލްތިމާސް ކުރެއްވި އެވެ.\n"[އެދެނީ] އެހެން މީހަކަށް، އެ އުފުލުގައި ގެއްލުމެއް ނުވާނެ ގޮތަށް އެ ޕެކްކޮށް ދެއްވާށޭ. އަޅުގަނޑުމެން އެއްތާކުން އަނެއް ތާކަށް އުފުލާއިރު، އެއިން ދިޔަ ފައިބާނެތީ އެއަށް ވެސް ވިސްނަވައިދެއްވާށޭ. ކުނި އުކައިލުމުގައި ފަރުވާ ކުޑަ ނުކުރައްވާށޭ،" އޭނާ ވިދާޅުވި އެވެ.\nއިތުރު ލިޔުންތައް ސިއްހަތު ކުނި ވޭސްޓް މެނެޖްމެންޓް ހެލްތު ޕްރޮޓެކްޝަން އެޖެންސީ ވެމްކޯ\nކުނި އުކާ އުސޫލު ބަދަލުކުރެވޭނީ އެޗްޕީއޭގެ ލަފަޔަށް\nއަދިވެސް ކުނި ބަހައްޓަންޖެހޭނީ ގޭގެ ތިރީގައި


ވިލިމާލޭ ކުޑަކުދިންގެ ހިޔާއިންވެސް ކޮވިޑް ފެނިއްޖެ! | Sandhaanu\nވިލިމާލޭ ކުޑަކުދިންގެ ހިޔާއިންވެސް ކޮވިޑް ފެނިއްޖެ!\nހެލްތު އިމާޖެންސީ އޮޕަރޭޝަން ސެންޓަރު (އެޗްއީއޯސީ) އިން ރޭގަ ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ ކުޑަކުދީންގެ ހިޔާގައި ތިބި ދެކުއްޖެގެ ޓެސްޓުގެ ނަތީޖާ އިއްޔެ ލިބުނު އިރު އެ ދެ ކުދީން ޕޮޒިޓިވް ވެފައިވާ ކަމަށެވެ.\nއެކަމާ ގުޅިގެން އެތަނުގައި މިވަގުތު 89 ކޮންޓެކްޓުން އައިޑެންޓިފައިކުރެވިފައިވާ ކަމަށް ނަޒްލާ ވިދާޅުވިއެވެ.\nބަލީގެ އަލާމާތްތައް ހުރި އިތުރު ހަތަރު ފަރާތެއް ތިބުމުން އިއްޔެ އެމީހުންގެ ސާމްޕަލް ނަގާފައިވާ ކަމަށާއި މިއަދު ނަތީޖާ ލިބުނުއިރު އެ ހުރިހާ ފަރާތްތައްވެސް ނެގެޓިވް ކަމަށް އޭނާ ވިދާޅުވިއެވެ.\nއޭގެ އިތުރުން ހުޅުމާލޭގައި ހުންނަ ފިޔަވަތިންވެސް ވަނީ މިއަދު އިތުރު ދެ ކުއްޖަކު ޕޮޒިޓިވްވެފަ އެވެ.\nކޮވިޑްގެ ކޭހެއް ފުރަތަމަ ފިޔަވަތިން ފެނުނީ އެ ތަނުގައި މަސައްކަތް ކުރާ މުވައްޒަފެއްގެ ގައިން މިދިޔަ މަހު 30 ވަނު ދުވަހު އެވެ.\nއެއަށްފަހު އެތަނުގައި ނުވަ ކުޑަކުދިންނާއި އެކުދިން ބަލަހައްޓާ ފަސް މީހަކު ޕޮޒިޓިވް ވެފައިވާ ކަމަށް ހާމަކޮށްފައިވަނީ މިދިޔަ ބުދަ ދުވަހުގައެވެ.\nފިޔަވަތީގައި މިހާރު ޕޮޒިޓިވް ވެފައިވާ މީހުންގެ އަދަދު ވަނީ ޖުމްލަ 23 އަށް އަރާފައި ކަމަށް ނަޒްލާ ވިދާޅުވިއެވެ. އޭގެތެރޭގައި މިއަދު ޕޮޒިޓިވްވި ދެ މީހުން ހިމެނޭ ކަމަށްވެސް އޭނާ ވިދާޅުވިއެވެ.


Dhuniyeyge enme bodu refugee camp in Covid-19 fenijje\nދުނިޔޭގެ އެންމެ ބޮޑު ރެފިއުޖީ ކޭމްޕުން ކޮވިޑް-19 ފެނިއްޖެ\nބަންގްލަދޭޝްގެ ކޮކްސަސް ބާޒާރު ކޭމްޕުގައި އެއް މިލިއަނަށް ވުރެ ގިނަ ރެފިއުޖީން ދިރިއުޅޭ. -- ފޮޓޯ: ގެޓީ އިމެޖަސް\nޑާކާ (މެއި 15) - ބަންގްލަދޭޝްގައިވާ ދުނިޔޭގެ އެންމެ ބޮޑު ރެފިއުޖީ ކޭމްޕުގައި ތިބި ރޯހިންޔާ މުސްލިމުންގެ ތެރެއިން ދެ މީހަކު ކޮވިޑް-19 އަށް ޕޮޒިޓިވްވެފައިވާ ކަމަށް ކަމާބެހޭ އިދާރާތަކުން ބުނެފި އެވެ.\nރޯހިންޔާ ދަރިކޮޅުގެ މީހުންނާ ދެކޮޅަށް މިޔަންމާގެ ހަރުކަށި ބުޑިސްޓުންނާއި އެ ގައުމުގެ ސިފައިން ދަނީ 2012 ވަނަ އަަހަރުން ފެށިގެން ބޮޑެތި ޖަރީމާތައް ހިންގަމުންނެވެ. އެގޮތުންް މީހުން މެރުމާއި އިތްފަތް ފޭރުމާއި ގެދޮރު އެންދުން ފަދަ ޖަރީމާތައް ހިންގާ ކަމަށް އދ. އިން ކުރިން ވަނީ ބުނެފަ އެވެ.\nއެ އަނިޔާތަކުން ސަލާމަތްވުމަށް އަވަށްޓެރި ބަންގްލަދޭޝަށް ހިޖުރަކުރި މިލިއަނެއްހާ މީހުން އެ ގައުމުގައި ކޮކްސަސް ބާޒާރުގެ ނަން ދީފައިވާ ކޭމްޕުގައި ދަނީ ދިރިއުޅެމުންނެވެ.\nކޮންމެ އަކަ ކިލޯމީޓަރެއްގައި 40،000 އަށްވުރެ ގިނަ މީހުން ދިރި އުޅޭއިރު، އެ ކޭމްޕު ވަނީ މިދިއަ މާޗް މަހުގެ 14 ވަނަ ދުވަހުން ފެށިގެން ލޮކްޑައުން ވެސް ކޮށްފަ އެވެ. އެ ބަލި ޖެހިފައިވާ ދެ މީހުނާ ގުޅިގެން، 1،900 އަށް ވުރެ ގިނަ މީހުން މިހާރުވެސް ވަނީ އެކަހެރި ކުރެވިފަ އެވެ.\nސާފު ބޯފެނާއި، ކާބޯތަކެތީގެ ދަތިކަން މިހާރު ވެސް އިންތިހާއަށް އޮތް އެ ކޭމްޕުގައި ބަލި ފެތުރިއްޖެނަމަ، އެތަކެއް ހާސް ރެފިއުޖީންނެއް މަރުވެދާނެ ކަމަށް ހައްގުތަކަށް މަސައްކަތްކުރާ އަމިއްލަ ޖަމާއަތްތަކުން ވަނީ ބުނެފަ އެވެ.\nބަންގްލަދޭޝް މިއަންމާ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް ރެފިއުޖީން


ޝީއިން 18 މެންޓަލް ހެލްތް އެމްބެސެޑަރުން ތަމްރީންކޮށްފި ޝީއިން 18 މެންޓަލް ހެލްތް އެމްބެސެޑަރުން ތަމްރީންކޮށްފި\nޝީއިން 18 މެންޓަލް ހެލްތް އެމްބެސެޑަރުން ތަމްރީންކޮށްފި\nމެންޓަލް ހެލްތް އެމްބެސެޑަރުންގެ ގޮތުގައި ސޮސައިޓީ ފޯ ހެލްތް އެޑިއުކޭޝަން (ޝީ)އިން 18 ސްޓޫޑެންޓް ނަރުހުން ތަމްރީންކޮށްފިއެވެ.\nމެންޓަލް ހެލްތް އެމްބެސެޑަރުންގެ ގޮތުގައި ތަމްރީންވި ސްޓޫޑެންޓް ނަރުހުންނަށް ސެޓްފިކެޓް ހަވާލުކޮށްދެއްވީ ރައީސުލްޖުމްހޫރިއްޔާގެ އަންބިކަނބަލުން ފަޒްނާ އަޙްމަދެވެ. އެކަމަނާވަނީ ނަފްސާނީ ބަލިން ސަލާމަތްވުމަށްޓަކައި ކުރެވިދާނެ ކަންކަމާއި ގުޅޭގޮތުން ބައިވެރިން ތައްޔާރުކުރި ޕޯސްޓަރުތައްވެސް ބައްލަވާލައްވާފައެވެ.\nވޯލްޑް މެންޓަލް ހެލްތް ޑޭއާއި ގުޅިގެން ޝީއިން ކުރިއަށްގެންދިޔަ މެންޓަލް ހެލްތް އެމްބެސެޑަރސް ޓްރެއިންގ ޕްރޮގްރާމަކީ ޤައުމީ ޔުނިވަރސިޓީގެ ސްކޫލް އޮފް ނަރސިންގއާއި ގުޅިގެން ކުރިއަށްގެންދިޔަ 10 ދުވަހުގެ ޕްރޮގްރާމެކެވެ.\nމި ވޯކްޝޮޕްގެ ބައިވެރިންނަށްވަނީ ނަފްސާނީ ބަލިތަކުގެ މަޢުލޫމާތާއި، ނަފްސާނި ބަލިތަކުގެ ސަބަބުން ކުރިމަތިލާންޖެހޭ ކަންތައްތަކާއި، އަދި އެކަމުގެ އަސަރުކޮށްފައިވާ މީހުންގެ އުޅުމަށް އަންނަ އެކިއެކި ބަދަލުތަކާއި ގުޅޭގޮތުން މަޢުލޫމާތު ދީފައެވެ. އަދި ނަފްސާނީ ބަލި ތަޙައްމަލުކުރާ ކުޑަކުދިންނާއި، އަދި އެހެން އުމުރުގެ މީހުންނަށްވެސް އެމީހުންގެ އުމުރާއި ގުޅޭގޮތުން އެހީތެރިކަން ދެވޭނެ ގޮތްތައްވަނީ ކިޔައިދީފައެވެ. އެގޮތުން ފަރުވާ ހޯދޭނެ ގޮތްތަކާއި، އެކަންކަމާއި ކެރިގެން ކުރިމަތިލާނެ ގޮތްތަކާއި، ނަފްސާނީ ބަލީގެ ވޭން ކުޑަކުރުމަށް ކުރެވިދާނެ ކަންކަމަށް އެ ދަރިވަރުން ތަމްރީނުކޮށްފައިވާކަމަށްވެސް ޝީއިން ބުނެއެވެ.\nމީގެއިތުރުން ޓްރެއިނިންގގެ ބައިވެރިންނަށްވަނީ މުޢާމަލާތްކުރާނެ ގޮތްތަކާއި، ރުޅި ކޮންޓްރޯލް ކުރާނެ ގޮތާއި ގުޅޭގޮތުން ކިޔައިދީފައެވެ.\nމި ޕްރޮގްރާމްގެ މަޤްޞަދަކީ ނަފްސާނީ ބަލި ތަޙައްމަލުކުރާ މީހުންނަށް، ފަސޭހަކަމާއެކު އެހީ ލިބޭނެ ފަރާތްތަކެއް ތަމްރީންކޮށް ނަފްސާނީ ބަލި ހުންނަ މީހުންނަށް އެހީވުމުގައި އިސް ދައުރެއް އަދާކުރާނެ އެމްބެސެޑަރުންތަކެއް ނެރުންކަމަށް ޝީއިން ބުނެއެވެ.\nމި ޓްރެއިނިންގ ޕްރޮގްރާމްގައި ކިޔަވައިދީފައިވަނީ ޝީގެ ފެސިލިޓޭޓަރުންނެވެ.


"UCC Futsal Cup 2021" gai baiverivee7Team | ungoofaaru.com\nބަނޑޭރިގަނޑު/ޚަބަރު/“ޔޫސީސީ ފުޓްސަލް ކަޕް 2021” ގައި ބައިވެރިވީ7ޓީމް\nއުނގޫފާރު ކޮމިއުނީ ސެންޓަރުން ބާއްވާ “ޔޫސީސީ ފުޓްސަލް ކަޕް 2021” ފުޓްސަލް މުބާރާތުގައި ބައިވެރި ވުމުގެ ފުރުސަތު ހަމަވިއިރު މުބާރާތުގައި ބައިވެރިވެފައި ވަނީ7ޓީމެވެ.\nއެއީ ކޭޑީއެފްޓީ، ޑިކެޑްސް، ދި އަމިގޯސް، ބީސީ ބޯއީސް، ޕޮލިސް އަދި ނިއު ސްޓަރ އެވެ.\n20 ސެޕްޓެމްބަރު 2021 ގައި ފެށުމަށް ތާވަލް ކޮށްފައިވާ މިމުބާރާތުގައި ބައިވެރިވުމުގެ ފުރުސަތު ހުޅުވާލައިފައި ވަނީ9ސެޕްޓެމްބަރުން 13 ގެ ނިޔަލަށެވެ. އަދި ޓީމް ލިސްޓް ހުށައެޅުމުގެ އެންމެ ފަހުގެ ތާރީހަކަށް ދީފައިވަނީ 15 ސެޕްޓެމްބަރެވެ.\nމުބާރާތުގެ ޗެމްޕިއަން ޓީމަށް ދިހަހާސް ރުފިޔާ އަދި ރަނަރަޕް ޓީމަށް ފަސްހާސް ރުފިޔާގެ ފައިސާގެ އިނާމެއް ދިނުމަށް ހަމަޖެހިފައިވާ މިމުބާރާތުގެ ހުރިހައި މެޗެއްވެސް ކުޅުމަށް ހަމޖެހިފައިވަނީ އުނގޫފާރު ކޮމިއުނިޓީ ސެންޓަރުގެ ފުޓްސަލް ދަނޑުގައެވެ. މުބާރާތުގެ މެއިން ސްޕޮންސަރ އަކީ ވެސްޓްބީޗް ރެސްޓޯރަންޓްއެވެ.\nއޮރި ނަގާނެ މީތި


Premier League ge aa seasone mirey fashany\nޕްރިމިއާ ލީގުގެ އާސީޒަން މިރޭ ފަށަނީ\nމިދިޔަ ސީޒަންގައި ޕްރިމިއާ ލީގު ކާމިޔާބު ކުރީ މެންޗެސްޓާ ސިޓީއިން ----ފޮޓޯ: ބެޓް ނިއުސް\nއިނގިރޭސި ޕްރިމިއާ ލީގުގެ އާސީޒަން ރާއްޖެ ގަޑިން މިރޭ ދަންވަރު 12 ޖަހާއިރު ފަށާނެ އެވެ.\nއާސީޒަންގެ ފުރަތަމަ މެޗުގައި ބައްދަލު ކުރާނީ އާސެނަލް އާއި މުބާރާތަށް އަލަށް ޕްރޮމޯޓްވި ބްރެންޓްފަޑް އެވެ. މި މެޗު ކުޅުމަށް ހަމަޖެހިފައި ވަނީ ބްރެންޓްފަޑްގެ ދަނޑުގަ އެވެ.\nމުބާރާތުގެ މެޗްޑޭ އެކެއް (ފުރަތަމަ ހަފްތާ) ގައި 10 މެޗު ކުޅުމަށް ވަނީ ހަމަޖެހިފަ އެވެ. މީގެ ތެރެއިން ގިނަ މެޗުތައް ކުޅުމަށް ހަމަޖެހިފައި އޮތީ ހޮނިހިރު ދުވަހު އެވެ.\nޕްރިމިއާ ލީގު މެޗްޑޭ 1 ތާވަލް\nބްރެންޓްފަޑް - އާސެނަލް / ހޮނިހިރު، 00:00\nމެންޗެސްޓާ ޔުނައިޓެޑް - ލީޑްސް ޔުނައިޓެޑް / ހޮނިހިރު، 16:30\nލެއިސްޓާ ސިޓީ - ވޮލްސް / ހޮނިހިރު، 19:00\nޗެލްސީ - ކްރިސްޓަލް ޕެލެސް / ހޮނިހިރު، 19:00\nވަޓްފާޑް - އެސްޓަންވިލާ / ހޮނިހިރު، 19:00\nއެވަޓަން - ސައުތަމްޓަން / ހޮނިހިރު، 19:00\nބާންލޭ - ބްރެއިޓަން / ހޮނިހިރު، 19:00\nނޯވިޗް ސިިޓީ - ލިވަޕޫލް / ހޮނިހިރު، 21:30\nނިއުކާސަލް - ވެސްޓްހަމް / އާދީއްތަ، 18:00\nޓޮޓެންހަމް - މެންޗެސްޓާ ސިޓީ / އާދީއްތަ، 20:30\nމީގެ ތެރެއިން އެންމެ ފޯރި ގަދަ ވާނެ ކަމަށް ބެލެވެނީ ޓޮޓެންހަމް އާއި މެންޗެސްޓާ ސިޓީ ބައްދަލު ކުރާ ފުރަތަމަ ހަފްތާގެ ފަހު މެޗެވެ. މި މެޗު ހާއްސަ ވެގެންދާނީ ހަމަ އެކަނި މެޗުގައި ވާދަ ކުރާ ދެޓީމުގެ ވަރުގަދަ ކުޅުމަކުން ނޫނެވެ. ދެ ތީމުގެ މެދުގައި ހިނގަމުންދާ ކަންކަމުންވެސް މި މެޗު ބަލާލަން ގިނަ ބަޔަކު ބޭނުންވާނެ އެވެ.\nމެންޗެސްޓާ ސިޓީއިން މަސައްކަތް ކުރަމުން އަންނަނީ ސްޕާސްގެ އެންމެ މުހިންމު އެއް ކުޅުންތެރިޔާ ހެރީ ކޭން އެޓީމަށް ގެނައުމަށެވެ. ކޭން ވެސް ހުރީ ސިޓީއަށް ބަދަލުވަން ތައްޔާރަށެވެ. ނަމަވެސް މި ޓްރާންސްފާ ވަކި ގޮތަކަށް ނުނިމި އަދި މަޑުޖެހިފައި އޮތީ ދެ ކްލަބުގެ މެދުގައި ޓްރާންސްފާ ފީއަކާއި މެދު އެއްބަސް ނުވެވިގެންނެވެ.\nއެހެން ކަމުން އާދީއްތަ ދުވަހުގެރޭ މިދެޓީމު ބައްދަލު ކުރާއިރު ކޭން ފެންނާނެ ކަމާއި މެދު މިހާރު ވަނީ ސުވާލު އުފެދިފަ އެވެ. ކޭން އެރޭގެ މެޗުން ފެނިއްޖެ ނަމަ ސްޕާސް ސަޕޯޓަރުންގެ ފަރާތުން އޭނާއަށް ނުރުހުންތަކަކާއި ކުރިމަތިލާން ޖެހޭނެ ކަމަށް ބެލެވެ އެވެ.\nއާސީޒަނާއި ކުރިމަތި ލާއިރު ގިނަ ކްލަބު ތަކުން ވަނީ ސަމާ ޓްރާންސްފާ މާކެޓުގައި ކުޅުންތެރިން ގެނެސް ޓީމު ރަނގަޅު ކުރުމަށް ބޮޑެތި ހަރަދު ތަކެއް ކޮށްފަ އެވެ. މިގޮތުން މިފަހަރުގެ ޓްރާންސްފާގައި ފާހަގަ ކުރެވުނު އެންމެ ބޮޑު ޓްރާންސްފާ އަކީ ޕްރިމިއާ ލީގުގެ ރިކޯޑު އަގަކަށް މެންޗެސްޓާ ސިޓީއިން ޖެކް ގްރީލިޝް ގަތުމެވެ. ސިޓީއިން އެސްޓަން ވިލާގެ ކެޕްޓަން ގަނެފައި ވަނީ 100 މިލިއަން ޕައުންޑަށެވެ.\nމީގެ އިތުރުން ޗެލްސީއިން ވަނީ އެކްލަބްގެ ރިކޯޑު އަގަކަށް ރޮމެލޫ ލުކާކޫ އެޓީމަށް ގެނެސްފަ އެވެ. ލުކާކޫ ޗެލްސީއަށް ސޮއި ކުރީ 97.5 މިލިއަން ޕައުންޑަށެވެ. އަދި މެންޗެސްޓާ ޔުނައިޓެޑުން ވަނީ 73 މިލިއަން ޕައުންޑަށް ޖޭޑަން ސަންޗޯ އެކްލަބަށް ގެނެސްފަ އެވެ.\nމެންޗެސްޓާ ސިޓީ އާސެނަލް ޕްރިމިއާ ލީގް


Afrasheem aai Rilwan mahsalaa ge thahugeegu report libijje: Raees\nމަޝްހޫރު އިލްމުވެރިޔާ، ޑރ. އަފްރާޝީމް އަލީގެ މަރުގެ މައްސަލަ އާއި މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލި މައްސަލާގެ ތަހުގީގު ރިޕޯޓު ލިބިފައިވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ރައީސް ސޯލިހު ވިދާޅުވީ އެމަނިކުފާނު އުފައްދަވާފައިވާ ހިޔާނާތުގެ މައްސަލަތައް ބަލާ ކޮމިޝަނާއި މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަންގެ މަސައްކަތް ކުރިޔަށްދާ ކަމަށެވެ. އެގޮތުން އަފްރާޝީމް އާއި ރިލްވާން މައްސަލައިގެ ތަހުގީގު ރިޕޯޓެއް މަރު ކޮމިޝަން ފަރާތުން ލިބިފައިވާ ކަމަށް ވެސް އެމަނިކުފާނު ވިދާޅުވި އެވެ. ނަމަވެސް އެއިން އެއްވެސް ރިޕޯޓެއްގެ ތަފްސީލެއް ނުދެއްވަ އެވެ.\n"ޑރ. އަފްރާޝީމް މައްސަލައިގައި ވަރަށް ތަފްސީލު ރިޕޯޓެއް އަޅުގަނޑަށް ލިބިފައި އެބައޮތް، ހަމައެއާއެކު ރިލްވާން މައްސަލާގައި ވެސް ރިޕޯޓެއް އަޅުގަނޑާ ހަމައަށް އޮތީ އައިސްފައި،" ރައީސް ސޯލިހު ވިދާޅުވި އެވެ.\nރިލްވާން އާއި އަފްރާޝީމްގެ މައްސަލައާ ގުޅިގެން މަރުގެ ކޮމިޝަނުން ވަނީ ބައެއް މީހުން އިއުލާން ކުރުމާއި ބައެއް ފަރާތްތަކުން އެ ކޮމިޝަނަށް ހާޒިރުކޮށް ބަޔާން ނެގުމުގެ މަސައްކަތް ވެސްކޮށްފަ އެވެ. އެ ކޮމިޝަނުން އެންމެ ފަހުން ބުނެފައި ވަނީ އެ ދެ މައްސަލަ އާއި ބްލޮގަރު ޔާމީން ރަޝީދު މައްސަލަ ވެސް ގުޅިފައިވާ ކަމަށެވެ. ނަމަވެސް އެއިން އެއްވެސް މައްސަލައެއްގެ ތަފްސީލެއް ނުދެ އެވެ.\nއަހުމަދު ރިލްވާން މަރުތައް ތަހުގީގު ކުރާ ކޮމިޝަން ރައީސް އިބްރާހިމް މުހައްމަދު ސޯލިހު


"40+" February 27 gai, teasee ves dhakkaalaifi | Mihaaru\n"40+" ފެބްރުއަރީ މަހުގެ 27 ގައި، ޓީޒާ ވެސް ދައްކާލައިފި\n25 ނޮވެމްބަރ 2018 - 08:57\nފިލްމު އަޅުވާ ތާރީހު އިއުލާން ކުރަން ހޮނިހިރު ދުވަހު ބޭއްވި ހަފުލާއެއްގައި ވަނީ ފިލްމުގެ ޓީޒާ ޓްރެއިލާ ވެސް ދައްކާލައިފަ އެވެ. "40+" އަކީ 2016 ވަނަ އަހަރު ޔޫސުފް (ޔޫއްޕެ) ޝަފީއު ލިޔެ، ޑައިރެކްޓްކޮށް އަދި މުހިއްމު ރޯލެއް ވެސް ކުޅުނު "ނޯޓީ 40" ގެ ދެވަނަ ބައެވެ.\nހެއްވާ މަޖާ ހާދިސާތަކާ އެކު ތަފާތު އެތައް ރަހައެއް އެކުލެވޭ ގޮތަށް ގެނެސް ދިން އެ ފިލްމުގެ ބޮޑު ކާމިޔާބީ އަށް ފަހު ގެނެސްދޭ "40+" ގެ ޓީޒާ އަށް ފެންނަ ގޮތުގައި މިއީ ވެސް މަޖާ ކަންތައްގަނޑެއް ފެނިގެން ދާނެ ފިލްމެކެވެ. އެކަމަކު ފިލްމުގެ ވާހަކަ މި ފަހަރު މައިގަނޑު ގޮތަކަށް ބިނާކޮށްފައި ވަނީ ބިރުވެރި ކަންތައްތަކެއް މަޖާ ގޮތަކަށް ގެނެސް ދޭން ކަމަށް ބެލެވެ އެވެ.\n"40+" އަކީ ވެސް ޔޫއްޕެ ލިޔެ، ޑައިރެކްޓްކޮށްފައިވާ ފިލްމެކެވެ. އަދި އޭނާއާ އެކު "ނޯޓީ 40" ގެ މައިގަނޑު ރޯލްތައް ކުޅުނު ބައެއް ތަރިން މި ފަހަރު ވެސް ފިލްމުން ފެނިގެން ދާނެ އެވެ. އޭގެ ތެރޭގައި އަލީ ސީޒަން، މުހައްމަދު މަނިކު، އަހުމަދު ސައީދު، ފާތުމަތު (އަޒޫ) އަޒީފާ އަދި އަލީ (ދޮންއައްޔަ) އާޒިމް ހިމެނެ އެވެ.\nމި ފަހަރު ތ. ބުރުނީގައި ޝޫޓް ކުރި ފިލްމާ އަލަށް ގުޅުނު މަޝްހޫރު ބައެއް ތަރިންގެ ތެރޭގައި ޝީލާ ނަޖީބް، މުހައްމަދު ފައިސަލް، މަރިޔަމް ޝަކީލާ އަދި އަހުމަދު (އާނަންދު) އީސަ ހިމެނެ އެވެ. އަދި ހަމައެއާ އެކު "40+" އިން އާ އެކްޓަރުންތަކެއް ވެސް ތައާރަފުވެގެން ދާނެ އެވެ.\n"40+"ގެ ޓީޒާ ޓްރެއިލާ.\nއިސްމާއީލް ޝަފީގުގެ އެންވިޝަން އެންޓަޓައިންމަންޓާއި ޔޫއްޕެ ޕްރޮޑަކްޝަން ގުޅިގެން ގެނެސްދޭ މި ފިލްމުވެގެން ދާނީ އަންނަ އަހަރު ސިނަމާ އަށް އަންނަ ތިން ވަނަ ދިވެހި ފިލްމަށެވެ.\nއަންނަ އަހަރުގެ ފުރަތަމަ ފިލްމަކީ ޖެނުއަރީ މަހުގެ3ގައި އަޅުވާ ނިއުމާ މުހައްމަދުގެ ވަދާއީ ފިލްމު "ނިވައިރޯޅި އެވެ. އޭގެ ފަހުން ފެބްރުއަރީ4ގައި ޑާކް ރެއިން އެންޓަޓައިންމަންޓްގެ "ގޮށްރާޅު" ސިނަމާ އަށް ގެންނާނެ އެވެ.\nއިތުރު ލިޔުންތައް އަލީ ސީޒަން ދިވެހި ފިލްމް އިންޑަސްޓްރީ ޔޫސުފު ޝަފީއު (ޔޫއްޕެ)


» 18 އަހަރު، ކުޑަކުއްޖެއް!!!\n» ޝެއިޚް އިލްޔާސް ޙުސެއިން އާއި އެހެނިހެން ޝެއިޚުންނާ ދެކޮޅަށް ވާހަކަ ދައްކަނީ އިސްލާމްދީން ނިކަމެތިކުރުމަށާއި...\n» އިސްލާމިކް މިނިސްޓަރަށް މަރުޙަބާ ދަންނަވަން\nއިސްލާމިކް މިނިސްޓަރު ކަމުގެ މަޤާމަށް ނޫރުލްއިސްލާމްގެ މުޝްރިފް، ފަޟީލަތުއްޝައިޚް މުޙައްމަދު ޝަހީމް ޢަލީ ސަޢީދު، ރައީސުލްޖުމްހޫރިއްޔާ ޑރ. މުޙައްމަދު ވަޙީދު ޙަސަން މަނިކު މިއަދު ޢައްޔަން ކުރެއްވުމާ ގުޅިގެން، ނޫރުލްއިސްލާމްގެ އެޑިޓޯރިއަލް ބޯޑުގެ ނަމުގައި އެމަނިކުފާނަށް މަރުޙަބާ ދަންނަވަމެވެ. މިފުރުޞަތުގައި، މީގެ ކުރިންވެސް ނޫރުލްއިސްލާމްގެ އެޑިޓޯރިއަލް ބޯޑުގެ ފަރާތުން އިސްލާމިކް މިނިސްޓްރީއަށް ދެމުން ގެންދިޔަ އެއްބާރުލުމާއި އެހީތެރިކަން ހަމަ އެގޮތުގައި، ﷲ އިރާދަކުރެއްވިއްޔާ، ބަދަލުވުމެއް ނެތި ކުރިއަށް ދާނެކަންވެސް ހާމަކުރަމެވެ.\n» ވެރިކަމެއް ނިމިގެން ދިޔައީއެވެ. ޢިބުރަތް ލިބިގަންނަމާ ހިނގާށެވެ!\nއަޅުގަނޑުމެންގެ ޙަޔާތުގައި ދެވަނަ ފަހަރަށް، މި ދިވެހި ރާއްޖޭގެ ވެރިކަމެއް ނިމިގެން ދިޔަ މަންޒަރު ފެނިގެން މިދިޔައީއެވެ. މީގެ ކުރިން ނިމިގެން ދިޔައީ 30 އަހަރުގެ ވެރިކަމެކެވެ. އެތައް ބަޔަކަށް އެތައް އަނިޔާއެއް ލިބިފައިވުމާއެކު އިސްލާމްދީނަށް އުޅުމާއި، ދީނުގެ ތަޢުލީމު ފެތުރުމަށް ހުރަސް އެޅުމުގެ ސަބަބުން 2008 ވަނަ އަހަރުގެ އޮކްޓޯބަރު މަހު ބޭއްވުނު އިންތިޚާބުގައި އެ ވެރިކަން ނިންމާލީ ދިވެހި ރައްޔިތުންނެވެ. ﷲ ގެ މަދަދާއި ތައުފީޤަށްފަހުގައެވެ\n» ޣައިރުމުސްލިމުންނަށްވިޔަސް ގޯނާ ކުރުމަކީ އިސްލާމްދީނުގައި ޙަރާމް ކަމެކެވެ.\n» ވީޑިއޯ ކޯލް މެދުވެރިކޮށް ދީނީ ދަރުސްތައް ދިނުމުގެ ސަގާފަތެއް ފަށަންވެއްޖެއެވެ.\nއަޅުގަނޑުމެންގެ ރާއްޖޭގައި ދީނުގެ ދަޢުވަތުގައި ހަރަކާތްތެރިވާ ދީނީ ޢިލްމުވެރިންނަކީ ޙަޤީޤަތުގައި ނިސްބަތުން މަދު ބައެކެވެ. އެހެންކަމުން ރާއްޖޭގެ މީހުން ދިރިއުޅޭ ދުއިސައްތައެއްހާ ރަށަށް، އެރަށްތަކުގެ ޑިމާންޑާ އެއްވަރަށް ދީނީ ޢިލްމުވެރިންނާއި ދާޢީން ފޯރުކޮށްދިނުމުގެ މާލީ ކުޅަދާނަކަން އެއްވެސް މުއައްސަސާއަކަށް ލިބިގެން ނުވެއޭ ދެންނެވުމަކީ ދޮގަކަށް ނުވާނެއެވެ.\n» ވެރިކަމުގެ އަމާނާތަށް ޚިޔާނާތްތެރިވެ ވަޑައިނުގަންނަވާށެވެ.\nހައްދަވާ ގެންގުޅުއްވާ އިލާހެވެ. ތިމަންކަލޭގެފާނުގެ އުއްމަތުގެ މީހުންގެ އެއްވެސް ވެރިކަމަކަށް އިސްވެ، އޭނާގެ ދަށުގައިވާ މީހުންނަށް ދަތިކޮށްފި މީހާއަށް އިބައިލާހު ދަތިކުރައްވާނދޭވެ! އަދި ތިމަންކަލޭގެފާނުގެ އުއްމަތުގެ އެއްވެސް ވެރިކަމަކަށް އިސްވެ، އޭނާގެ ދަށުގައިވާ މީހުންނަށް އޯގާވެރިވެއްޖެމީހާއަށް އިބައިލާހު އޯގާވެރިވެ ވޮޑިގަންނަވާނދޭވެ!


Iru Araathan Balan Dhaan Kithah Dhuvahu Gadi Kiyaifin Tha? - Vaguthu\nރޭގަނޑު ނިދުމުގެ ކުރިން ގާތް ރަހުމަތްތެރިއަކަށް ނުވަތަ ލޯބިވެރިއަކަށް އެރޭ ފަތިހު އިރުއަރާ މަންޒަރު ބަލަން ދިއުމަށް ގަޑި ކިޔުމަކީ ދިވެހިންގެ ތެރޭގައި ވެސް އާންމު ކަމެކެވެ.\nމިކަމަށް ވަގުތު ކޮޅެއް ހުސްކުރުމަށް ރާވަނީ ފުރިހަމަ ޔަގީން ކަމާއެކު، އާ ދުވަހެއް އެންމެ ރަނގަޅު ގޮތުގައި ފެށުމަށެވެ. ނަމަވެސް އަޖައިބުވާން ޖެހޭ ކަމަކީ، އިރު އަރާ މަންޒަރު ބަލަން ދާން ގަޑި ކިޔުމަށް ފަހު އެ ހިޔާލު އެނބުރޭ ވަހުތާނެއް ފަދައިން ބަދަލުވާތީއެވެ.\nއިރު އަރާ މަންޒަރު ބަލަން ދާން ގަޑި ކިޔާ ކަމަކީ އާންމު ކަމަކަށްވެފައިވާ ފަދައިން އެ ހިޔާލު އެންމެ ފަހުން ބަދަލުވުން ވެސް މިވަނީ އާންމު ކަމަކަށް ވެފައެވެ. މިގޮތަށް މިކަންވާން މެދުވެރިވާ ސަބަބަކީ ފަތިހު ނުހޭލެވުން ކަމުގައި ވެއްޖެ ނަމަ ދެން ޖެހިގެން އަންނަ ދުވަހު އޭގެ ސަބަބަކަށް ވާނީ ދާހިތް ނުވުމެވެ.\nމީގެ އިތުރުން އިރު އަރާ ތަން ބަލަން ދާ ހިތްވިކަމުގައިވީ ނަމަވެސް ކަންނެތް ކަން ބޮލަށް ސަވާރުވާ ހިސާބުން ހުރިހާ ކަމެއްގެ "މޫޑު" ދާކަމީވެސް މިކަމަށް މެދުވެރިވާ ސަބަބެއް ކަމަށް ގިނަ ބަޔަކު ދެކޭ ކަން ފާހަގަކޮށްލެވެއެވެ.\nމިގޮތަށް މިހާރު ވެސް އަޅުގަނޑުމެންގެ ތެރޭގައި ފަތިހު ހޭލުމަށް ގަޑި ކިޔައި، ހުރިހާ ކަމެއް ރާވައިގެން ނިދާ ފަރާތްތައް ގިނައިރު، ހަމަ އެކަނި ނުވާކަމަކީ އެންމެ ފަހު ވަގުތު އިރު އަރާތަން ބަލަން ނުދެވުމެވެ. އަދި އޭގެ ބަދަލުގައި ހުވަފެނުން އިރު އަރާ މަންޒަރު ބެލުމަށް ތަންމަތި ތަކުގައި ނިދަން ތިބެވުމެވެ. ނަމަވެސް ހެނދުނު ހޭލުމަށްފަހު އަނެއްކާވެސް ދައްކާނީ އަނެއް ދުވަހުގެ އިރު އަރާތަން ބަލަން ދާ ވާހަކައެވެ.\nޖެނުއަރީ 18, 2021 12:07\nޖެނުއަރީ 18, 2021 14:49\nޖެނުއަރީ 18, 2021 16:52\n6 އަހަރާ2މަހާ4ދުވަސް ވެއްޖެ އަދި ނުދެވޭ.\nޖެނުއަރީ 18, 2021 18:05\nޖާބިރުބެ ދައުވަތު ދިނީލަދޯ ދެވޭނީ! ފުރަތަމަ ޖާބިރުބެ ކައިރީގައި އަހާބަލަ ދައުވަތު ދީފީންހެއްޔޭ!


China ge Raees ah faadukee meehaku 18 aharah jalah laifi | Jazeera\tޗައިނާގެ ރައީސްއަށް ފާޑުކީ މީހަކު 18 އަހަރަށް ޖަލަށް ލައިފި - Jazeera\nޗައިނާގެ ރައީސްއަށް ފާޑުކީ މީހަކު 18 އަހަރަށް ޖަލަށް ލައިފި\nސާއިފް ޝިޔާދު September 22, 2020 63 views0\nޗައިނާގެ ރައީސް ޒީ ޖިންޕިންއަށް ފާޑުކީ މީހަކު 18 އަހަރަށް ޖަލަށް ލުމަށް ބެއިޖިންގެ ކޯޓަކުން ހުކުމްކޮށްފިއެވެ.\nޖަލަށްލުމަށް ހުކުމްކޮށްފައިވަނީ މީގެކުރިން ރިއަލް ސްޓޭޓް ވިޔާފާރިކުރި ރެން ޒިގިއަންގްއެވެ. އޭނާ 18 އަހަރަށް ޖަލަށްލުމުގެ އިތުރަށް ވަނީ 4.2 މިލިއަން ޔުއާންއިން ޖޫރިމަނާކޮށްފައެވެ. އޭނާގެ މައްޗަށް ސާބިތުވެފައިވަނީ ކޮރަޕްޝަނާއި، ރިޝްވަތު ނެގުމާއި އަދި ދައުލަތުގެ ފައިސާއަށް ހިޔާނާތްތެރިވުމުގެ ކުށެވެ.\nޗައިނާގެ ރައީސްއަށް ފާޑުކިޔުމަށް ރެން ލިޔުނު ލިޔުމަކާއެކު އޭނާ މާޗް މަހުގެ ތެރޭގައި ގެއްލުނެވެ. ބެއިޖިންގެ އިންޓަމީޑިއޭޓް ޕީޕަލްސް ކޯޓުން ވަނީ އޭނާ 1.25 މިލިއަން ޔުއާން ރިޝްވަތުގެ ގޮތުގައި ނެގި ކަމަށާއި އަދި 50 މިލިއަން ޔުއާންއަށް ހިޔާނާތްތެރިވެފައިވާ ކަމަށް ބުނެފައެވެ. އޭނާ މި ހުރިހާ ކުށަކަށް އަމިއްލައަށް އިއުތިރާފްވެފައިވާއިރު މި ހުކުމްތައް އޭނާ އިސްތިއުނާފްކުރާނެ ކަމަށް ނުބެލެވެއެވެ.\nއޭނާގެ މި ލިޔުމަކީ ކޮވިޑް 19 އާ ގުޅިގެން ޗައިނާ ސަރުކާރުން އަޅަމުންދިޔަ ފިޔަވަޅުތަކަށް ފާޑުކިޔައި ލިޔުނު ލިޔުމެކެވެ. މި ލިޔުން ލިޔުނުތާ މާ ގިނަ ދުވަހެއް ނުވަނީސް ރެން ވަނީ ކޮމިއުނިސްޓް ޕާޓީއިން ވަކިކޮށްފައެވެ.


ޔޫއެފާ ޗެމްޕިއަންސް ލީގު: ބާސެލޯނާ ދެކޮޅަށް މިރޭ ނިކުންނައިރު ޕީއެސްޖީގައި އަނިޔާގެ މައްސަލަ ބޮޑު\nޔޫއެފާ ޗެމްޕިއަންސް ލީގުގެ ދެވަނަ ބުރުގެ ކުޅުން މިރޭ ފެށިގެންދާއިރު މިރެއަކީ ފުޓްބޯޅައިގައި ފާހަގަކޮށްލެވޭ ރެއަކަށް ވެގެންދާނެއެވެ. ސަބަބަކީ ދުނިޔޭގެ އެންމެ މޮޅު އަދި އެންމެ ވަރުގަދަ ކުލަބުގެ ގޮތުގައި ދުނިޔޭގެ ގިނަބަޔަކު ގަބޫލްކުރާ ސްޕެއިންގެ ބާސެލޯނާ އަދި ފްރާންސްގެ ޗެމްޕިއަން ޕީއެސްޖީ ބައްދަލުކުރާ މެޗު މިރޭ ކުޅެވޭނެތީއެވެ.\nމިރޭ ބާސެލޯނާ އަދި ޕީއެސްޖީ ބައްދަލުކުރާ ފޯރިގަދަ މެޗުގައި ޕީއެސްޖީގެ އެންމެ މުހިންމު އަދި ފަހަތުގެ މައި ތަނބު ތިއާގޯ ސިލްވާ މި މެޗުން ފެނިގެންނުދާނެއެވެ. މިރޭގެ މެޗުގައި ތިއާގޯ ސިލްވާ އަށް ނުކުޅެވުމަކީ ބާސެލޯނާއަށް ލިބުނު ބޮޑު ހިންހަމަޖެހުމަކަށް ނޫނީ ނުވާނެއެވެ. ހަމަ އެގޮތަށް ޕީއެސްޖީއަށް ފޫބައްދަން އުނދަގޫ މައްސަލައަކަށް ވާނެއެވެ. ތިއާގޯ ސިލްވާ އަކީ ޕީއެސްޖީގެ ފަހަތުގައި މުހިންމު ދައުރެއް އަދާކުރާ މޮޅު ޑިފެންޑަރެކެވެ.\nހާއްސަކޮށް މެސީ، ނޭމާ އަދި ސުއަރޭޒް ފަދަ މޮޅެތި އަދި ފިޓު ސްޓްރައިކަރުންތަކެއް ތިބި ބާސެލޯނާ ހިފެހެއްޓުމަށް ޕީއެސްޖީއިން ކުރަންޖެހޭ މަސައްކަތް އިތުރުވެގެން ދާނޭކަމެކެވެ. މިރޭގެ މެޗުގައި ސިލްވާއަށް ނުކުޅެވެނީ އޭނާގެ ވާއަތު ފައިގެ މަސްގަނޑަށް ލިބުނު އަނިޔާއިން މުޅިން ރަނގަޅުނުވާތީއެވެ. ތިއާގޯ ސިލްވާގެ އިތުރުން ޕީއެސްޖީގެ މެދުތެރޭގައި މުހިންމު ދައުރެއް އަދާކުރާ ތިއާގޯ މޯޓާ ވެސް އަނިޔާގެ ސަބަބުން މިރޭގެ މެޗުގައި ނުކުޅޭނެއެވެ. އަދި އެޓީމުގެ ހާވިއޭ ޕާސްޓޯރޭ އަށް ވެސް މިރޭގެ މެޗުގައި ނުކުޅެވޭނެއެވެ. ޕާސްޓޯރޭއަށް ނުކުޅެވެނީ ސަސްޕެންޝަންއެއްގެ ސަބަބުންނެވެ.\nބާސެލޯނާގެ ސަޕޯޓަރުންނަށް އޮތް އުފާވެރި ހަބަރަކީ އެ ޓީމަށް މާ ބޮޑެތި އިންޖަރީގެ މައްސަލަތަކަކާއި ކުރިމަތިވެފައިނުވުމެވެ. އެހެން ކަމުން މިރޭގެ މެޗުގައި ޕީއެސްޖީ އާ ދެކޮޅަށް ކުޅެން ބާސެލޯނާއަށް ފަސޭހަވާނެއެވެ.\nމިރޭގެ މެޗަށް ނިކުންނައިރު ބާސެލޯނާގެ ޓީމަށް މާބޮޑު ހާސްކަމެއްވެސް ނެތެވެ. އަނިޔާގެ ސަބަބުން އެލެކްސް ވިޑާލް ފިޔަވައި ބާސެލޯނާގެ ހުރިހާ މުހިންމު ކުޅުންތެރިންހެން ތިބީ މި މެޗަށް ފިޓްކޮށެވެ. ކުރިން އަނިޔާގައި ހުރި ޑިފެންޑަރ ޖެރާޑް ޕީކޭވެސް މިހާރުވަނީ މުޅިން ފިޓްވެ ކުޅުމުގެ ތެރެއަށް އެނބުރި އައިސްފައެވެ.\nއަދި މެދުތެރެއަށް ކުޅެމުންދާ ރަފީންޔާ އަލްކަންޓާރާ ވެސް ވަނީ މި މެޗަށް މިހާރު ފިޓުވެފައެވެ.\nބާސެލޯނާ އަދި ޕީއެސްޖީ ބައްދަލުކުރާ މެޗު ފަށާނީ މިރޭ ރާއްޖޭ ގަޑިން 23:45 ގައެވެ. މި މެޗު ކުޅެވޭނީ ޕީއެސްޖީގެ ދަނޑުގައެވެ.\nމި ދެޓީމުގެ އިތުރުން މިރޭ ޖަރުމަންގެ ގަދަ ބާރެއްކަމުގައިވާ ބޮރޫޝިއާ ޑޯޓްމުންޑް އަދި ޕޯޗުގަލް ގެ ބެންފީކާ ވެސް ބައްދަލުކުރާނެއެވެ. މި މެޗުވެސް ކުޅެވޭނީ 23:45 ގައެވެ.


Morocco in dhin carpet othee Ministry gai\nފޮރިން މިނިސްޓަރު ޝާހިދު: ކާޕެޓް މިނިސްޓަރު ގެއަށް ގެންދިޔަ ވާހަކަ ދޮގުކުރި - އަވަސް ފޮޓޯ\nމޮރޮކޯގެ ބޮޑުވަޒީރު، ފޮރިން މިނިސްޓަރު އަބްދުﷲ ޝާހިދަށް ހަދިޔާ ކުރެއްވި ކާޕެޓް މިނިސްޓަރު ޝާހިދު ގެއަށް ނުގެންދަވާ ކަމަށް އެ މިނިސްޓްރީއިން ބުނެފި އެވެ.\nމިނިސްޓަރު ޝާހިދު މޮރޮކޯއަށް ކުރެއްވި ރަސްމީ ދަތުރުފުޅުގެ ތެރެއިން ހަދިޔާ ކުރެއްވި ކާޕެޓް މިނިސްޓަރު ޝާހިދު ގެއަށް ގެންދެވި ކަމަށް އަމިއްލަ ފަރާތަކުން މިއަދު ވަނީ އެންޓި ކޮރަޕްޝަން ކޮމިޝަން (އޭސީސީ)އަށް މައްސަލަ ހުށަހަޅާފަ އެވެ. އޭސީސީއިން ވަނީ އެ މައްސަލަ ބަލައިގެންފަ އެވެ.\nއެކަމާ ގުޅިގެން ފޮރިން މިނިސްޓްރީގެ ކޮމިއުނިކޭޝަން ޑިރެކްޓަރު މުހައްމަދު މިއުވާން އަވަސްއަށް ވިދާޅުވީ މޮރޮކޯއިން ހަދިޔާ ކުރެއްވި ކާޕެޓް މި ވަގުތު ވެސް ފޮރިން މިނިސްޓްރީގައި އެބަ އޮތް ކަމަށެވެ. އެ ކާޕެޓް މިނިސްޓަރު އެއްވެސް އިރެއްގައި އަމިއްލަ ގެއަށް ގެންގޮސްފައިނުވާ ކަމަށެވެ.\nމިފަދަ ދަތުރުތަކުގައި ދޭދޭ ގައުމުތަކުން ހަދިޔާ ބަދަލު ކުރުމަކީ ޕްރޮޓޮކޯލްގެ ތެރެއިން ކުރިއަށްދާ ކަމެކެވެ. މި ކާޕެޓަކީ ވެސް އެގޮތުގެ މަތިން މޮރޮކޯއިން ދީފައިވާ ހަދިޔާއެއްކަން މިއުވާން ފާހަގަ ކުރެއްވި އެވެ. އަދި އެކަމުގައި ކޮރަޕްޝަންގެ އެއްވެސް އަމަލެއް ނުހިމެނޭނެކަން އޭނާ ފާހަގަކުރެއްވި އެވެ.\nމިގޮތަށް ދަތުރުތަކުގައި ލިބޭ ތަކެތި ބަހައްޓަނީ ފޮރިން މިނިސްޓްރީގަ އެވެ. އަދި އެ ތަކެތި ބޭނުން ކުރަނީ ދައުލަތުގެ އެކި ބޭނުންތަކަށެވެ. ރަސްމީ ދަތުރުފުޅުތަކުގައި އެކި ގައުމުތަކުން ހަދިޔާ ކުރައްވާ ތަކެތި ދައުލަތާއި ހަވާލުކުރުމަށް ގާނޫނުގައި ބުނެ އެވެ. އަދި މިފަދަ ގޮތަކަށް ލިބޭ ތަކެތި ދައުލަތާ ހަވާލު ނުކޮށްފިނަމަ ކޮރަޕްޝަން ހުއްޓުވުމުގެ ގާނޫނުގެ ދަށުން އެމީހަކާ ދޭތެރޭ ފިޔަވަޅު އެޅޭނެ އެވެ.\nފޮރިން މިނިސްޓްރީއިން އަމިއްލަ ފަރާތަކުން ކުރި ތުހުމަތު ދޮގުކޮށްފައިވާއިރު ކޮރަޕްޝަން ހުއްޓުވުމުގެ ގާނޫނުގައި ދައުލަތުގެ އިދާރާއަކަށް ދޮގު މައުލޫމާތު ދިނުމަކީ ވެސް ކުށެއް ކަމަށް ބަޔާންކޮށްފައިވާކަން ފާހަގަކޮށްލެވެ އެވެ.


Facebook Group thakaai Page thah vikkun manaa kohfi\nވިއްކާ ގުރޫޕްތަކާއި ޕޭޖުތައް ރިޕޯޓް ކުރުމަށް ފޭސްބުކުން އެދޭ.\nފޭސްބުކް ގުރޫޕްތަކާއި ޕޭޖުތައް ވިއްކުން މަނާ ކޮށްފި\nފޭސްބުކް ގުރޫޕްތަކާއި ޕޭޖުތަކުގެ އެޑްމިނިސްޓްރޭޓިވް ރައިޓްސް ވިއްކުމަކީ މަނާކަމެއްގެ ގޮތުގައި އެ ކުންފުނިން ކަނޑައަޅައިފި އެވެ.\nއެފްބީ ގުރޫޕްތަކާއި ޕޭޖުތައް ވިއްކުން މަނާކުރި އިރު ދާދިފަހުން ބީބީސީން ވަނީ އެކަމާ ގުޅޭ ރިޕޯޓެއް ގެނެސްދީފަ އެވެ. ބީބީސީގެ ރިޕޯޓުގައި ބުނާގޮތުގައި، އާންމުކޮށް ގިނަ ބަޔަކު ލައިކް ކޮށްފައިވާ ޕޭޖުތައް ނުވަތަ ގިނަ ބަޔަކު އުޅޭ ގުރޫޕްތައް ގަންނަނީ ވިޔަފާރިތައް ޕްރޮމޯޓް ކުރުމަށެވެ.\nގުރޫޕެއް ނުވަތަ ފޭސްބުކް ޕޭޖެއް ވިއްކާ ކަން އެނގޭނަމަ އެކަން ފޭސްބުކަށް ރިޕޯޓް ކުރުމަށް އެ ކުންފުނިން އެދެ އެވެ. އަދި ރިޕޯޓް ކުރުމުން އެކަން ބެލުމަށް ފަހު، އެ ގުރޫޕެއް ނުވަތަ ޕޭޖެއް ޑިސޭބަލް ކުރާނެ ކަމަށް އެފްބީން ވަނީ ބުނެފަ އެވެ.\nފޭސްބުކުން ބުނީ ބީބީސީގެ ރިޕޯޓުގައި، ވިއްކާފައިވާ ކަމަށް ބުނެފައިވާ ޕޭޖުތައް މިހާރު ޑިސޭބަލް ކޮށްލާފައިވާ ކަމަށެވެ. އަދި އެކަން މަނާވަނީ، ފޭސްބުކްގެ ކޮމިއުނިޓީ ސްޓޭންޑާޑް އުސޫލުގެ ދަށުން ކަމަށް ވެސް އެ ކުންފުނިން ވަނީ ބުނެފަ އެވެ.\nފޭސްބުކް ސޯޝަލް މީޑިއާ


ހަލުވިކަމާއެކު ދުނިޔޭގައި ފެތުރެމުންދާ ނުރައްކާތެރި ކޮވިޑް-19 އަށް އަވައްޓެރި އިންޑިއާއިން ރެކޯޑް އަދަދަކަށް މީހުން ފައްސިވެ، މަރުވެއްޖެ އެވެ.\nއިންޑިއާއިން މިދިޔަ 24 ގަޑިއިރު ތެރޭގައި އަލަށް ކޮވިޑް-19 އަށް ފައްސިވި މީހުންނާއި މަރުވި މީހުންގެ އަދަދު ރެކޯޑް މިންވަރަކަށް އިތުރުވެފައި މިވަނީ މި ބަލީގެ ނުރައްކާ ދުވަހެއް ދުވަހަކަށް އެޤައުމަށް ބޮޑުވަމުން އަންނަ ދަނޑިވަޅެއްގައެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިންޑިއާއިން މިދިޔަ 24 ގަޑިއިރު ތެރޭގައި އިތުރު 32,682 މީހަކު ފައްސިވެ، ބަލީގައި އިތުރު 614 މީހަކު މަރުވެފައި ވެއެވެ. މިއީ މިހާތަނަށް ކޮވިޑް ފެތުރެން ފެށިފަހުން އެއް ދުވަހެއްގައި އެޤައުމުން އެންމެ ގިނަ ބަޔަކު ފައްސިވެ މަރުވި ފަހަރެވެ.\nއިއްޔެ އިންޑިއާއިން އިތުރު އެތައް ހާސް ބަޔަކު ކޮވިޑަށް ފައްސިވުމާއި ގުޅިގެން އެޤައުމުން ބަލި ޖެހުނު މީހުންގެ ޖުމްލަ އަދަދު މިހާރު ވަނީ 970,169 އަށް އަރާފައެވެ. އަދި މިބަލީގައި އެޤައުމުން މަރުވި މީހުންގެ އަދަދު ވަނީ 24,929 އަށް އަރާފައެވެ.\nއިންޑިއާއަކީ ދުނިޔެއިން ތިންވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެ، އަށްވަނައަށް އެންމެ ގިނަ ބަޔަކު މި ބަލީގައި މަރުވި ޤައުމެވެ.\nފާއިތުވެދިޔަ ދުވަސްތަކުގައި އިންޑިއާގައި ކޮވިޑް-19 ފެތުރޭ މިންވަރު އިންތިހާއަށް އިތުރުވެ، މި ބަލީގެ ނުރައްކާ ދެގުނަވެފައި ވާއިރު މިދިޔަ ހަފްތާއެއްހައި ދުވަސް ތެރޭ އެޤައުމުން ބަލި ޖެހުނު މީހުންގެ އަދަދު ދެލައްކައަށްވުރެ އިތުރެވެ.\nއިންޑިއާއިން ކޮވިޑް-19 ޖެހިގެން ގިނަ ބަޔަކު މަރުވެފައިވާއިރު، އެޤައުމަކީ ބަލީގެ ނުރައްކާ އެންމެ ބޮޑު އެމެރިކާ ފިޔަވައި އެންމެ ގިނަ ބަޔަކަށް ސީރިއަސް ހާލުގައި ފަރުވާދެމުންދާ ޤައުމުވެސް މެއެވެ. އެގޮތުން މިހާރު އެޤައުމުގައި ކޮވިޑަށް ފަރުވާދޭ 331,505 މީހުންގެ ތެރެއިން 8,944 މީހަކަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައި ކަމަށް އިދާރާތަކުން ބުނެއެވެ.\nއިންޑިއާއިން އެންމެ ފުރަތަމަ ކޮވިޑް-19 ގެ ވޭދަނަ (ކޭސް) އެއް ފެންމަތިވެފައި ވަނީ މިއަހަރުގެ ޖެނުއަރީ މަހުގެ 30 ވަނަ ދުވަހުއެވެ. އެޤައުމަށް މި ބަލީގެ ނުރައްކާ އިންތިހާއަށް ބޮޑުވެ، ކޮންޓްރޯލް ނުވެވޭ ވަރަށް ފެތުރެނީ މިދިޔަ މޭއި މަހުން ފެށިގެންނެވެ.\nޖުލައި 16, 2020 02:50\nކޮވިޑޭ ކިޔައިގެން ގެރި މޯދީ ތަޅާ މަރާ މުސްލިމުން ހިމެނޭބާ މީގަ\nޖުލައި 16, 2020 03:05\nމިފަދަ ހައްސާސް ދަނޑިވަޅެއްގައިވެސް ކަޝްމީރަށް އަތްގަދަ ކުރުމާއި،ނޭޕާލްގެ ބިން ފޭރިގަތުމާއި،ޕާކިސްތާނާ އެގައުމުގެ މިނިވަންކަމަށް ފާޅުގަ ގޮން ޖެހުމާއި،ޗައިނާ އަށް ދުއްތުރާ ކުރުމާއި އަދި ރާއްޖެއަށް އެކި ނަން ނަމުގަ އެހީތެރިވަމޭ ކިޔާ ރާއްޖޭގެ އެތެރޭގެ ހަމަޖެހުން ނަގާލުން މީ އެޖެންޑަގެ ކުރީގަ ހުރި ކަންތަށް..އިންޑިޔާޢާއި އެކު ޒަމާންތަކެއް ވަންދެން އޮތް ގާތް ގުޅުން މިވަނީ ވަރަށް ބޮޑަށް ގޯސްވެފަ ސަބަބަކީ ދެ ގައުމުގެ ވެރިކަމުގަ ވެސް ތިބީ ހައްދުފަހަނަޅާފަ ތިބި އިސްލާމް ދީނާެި މުސްލިމުންނާއި އަދާވާތްތެރި ބަޔަކަށް ވާތީ ...ދިވެހިން ވެއްޖެ ހޭލާ މިކަންކަމަށް ފާރަވެރިވާން..މީ އަހަރެމެންގެ ކާބަފައިން އެތަށް ގުރުބާނީއެއް ވެ އަހަރެމެންނާ ހަމަޔަށް ގެނެސއދީފަ އޮތް ގައުމެއް..އެންމެ މީހެއްގެ މަސްލަހަތަށް މުޅި.މުސްތަގްބަލް ބަޔަކަށް ވިއްކާލަން ފުރުސަތު ދީގެން ނުވާނެ... ހަސްބުނަﷲ ވަ ނިއުމަލް ވަކީލް....\nޖުލައި 16, 2020 11:05\nކޮބާބާ ގެރިމޯދީގެ އަނގަގަނޑު ޗައިނާޔާ އަރާހަމަ ކުރަންއުޅުނަސް އެ ކަމެއްނުވާނެ ވަރައްސާފު ކޮން މިބުނީ ނުވާނޭ މިހާރު ގެރިމޯދީއައް ވިސްނިފަ ހުންނާނީ ރާއްޖެޔާ ކުޅެވެނީ ރާއްޖޭގަ ގަމާރުން ތިބީމަ\nޖުލައި 16, 2020 13:38\nއިންޑިޔާ ގެރިމޯދީ ހީކުރީ2ފޮށިބޭސްދީގެން ހަމައިގަ ތިބޭ ދިވެހިން ބޮލައް އެރެވިދާނެ ކަމައް ކޮބައިތަ އެއްކަލަ މޮޅުބޭސް މާޕުއްޕާފަ އުޅުން ގައުމުތަކައް ފޮނުވަ ފޮނުވާފަ ވީކަމެއް ހަރާން


ދަޢުވަތު ސިލްސިލާ 14: (ﷲ سبحانه وتعالىގެ 99 އިސްމުފުޅު) – DhiSalafiyyah\nالحمد لله والصلاة على رسول الله وعلى آله وصحبه أجمعين.\nދަޢުވަތު ސިލްސިލާގެ މިޕޯސްޓަރަކީ ޢަޤީދާއާ ގުޅުން ހުރި ޕޯސްޓަރެކެވެ. ﷲތަޢާލާގެ އިސްމުފުޅުތަކާއި ޞިފަފުޅުތައް ދެނެގަތުމަކީ ކޮންމެ މުސްލިމަކުވެސް ކުރަންޖެހޭނެ ކަމެކެވެ. އަދި މިކަން ކުރަންޖެހޭނީ ކީރިތި ޤުރުއާނާއި ޞައްޙަ ސުންނަތުގެ އަލީގައެވެ.\nއެގޮތުން މިޕޯސްޓަރުގެ އެންމެ ބޮޑު މަޤްޞަދަކީ ﷲ ތަޢާލާގެ އިސްމުފުޅުތަކުގެ ތެރެއިން ޞައްޙަމަގުން ޘާބިތުވެފައިވާ އިސްމުފުޅުތައް ދިވެހިރާއްޖޭގެ ލޮބުވެތި މުސްލިމު އަޚުންނަށާއި އުޚްތުންނަށް ބަޔާންކޮށްދިނުމެވެ.\nދުޢާއަކީ، މި ޕޯސްޓަރުގެ ފައިދާ ވީހާވެސް ގިނަބަޔަކަށް ފޯރުކޮށްދެއްވުމެވެ.\n(ނޯޓު: މިޕޯސްޓަރު އަޞްލު ތައްޔާރުކުރެވިފައިވާނީ ކުލަކޮށް A3 ސައިޒުން ޕްރިންޓު ކުރުމަށެވެ. މިޕޯސްޓަރަށް އުނި އިތުރުކުރުމެއް ނެތި ހިލޭ ބެހުމުގެ ހުއްދަ ކޮންމެ ފަރާތަކަށްވެސް ލިބިގެންވެއެވެ.)


އެފް.އީ އަދި އެމް.އެން.ޔޫ.ބީ.އެސް އިން ބަހުސް މުބާރާތުގެ ފެށުން ރަނގަޅުކޮށްފި – MNUSU\nއެފް.އީ އަދި އެމް.އެން.ޔޫ.ބީ.އެސް އިން ބަހުސް މުބާރާތުގެ ފެށުން ރަނގަޅުކޮށްފި\n2018 އޮކްޓޯބަރ 18 ވީ ބުރާސްފަތިދުވަހުގެރޭ ފެށި ”އެމް.އެން.ޔޫ.އެސް.ޔޫ ބަހުސް މުބާރާތް 2018″ގެ ފުރަތަމަ މެޗު ފެކަލްޓީ އޮފް އެޑިއުކޭޝަނުން ކާމިޔާބުކުރިއިރު، ދެވަނަ މެޗު އެމްއެންޔޫ ބިޒްނަސް ސްކޫލުން ކާމިޔާބުކޮށްފިއެވެ.\nއެމްއެންޔޫއެސްޔޫގެ ރައީސް ލޯ\nބަހުސް މުބާރާތް ހުޅުވުމަށް ބޭއްވި ރަސްމިއްޔާތުގައި އެމް.އެން.ޔޫ.އެސް.ޔޫގެ ރައީސް އަރުޝަދު އަޝްރަފް، މުބާރާތުގެ އިސްފަނޑިޔާރު އަލްއުސްތާޛް މުހައްމަދު ޔާމީން އިބްރާހީމްގެ އިތުރުން އެމްއެންޔޫ ޑީން އޮފް ސްޓޫޑެންޓްސް އަލްފާޟިލާ ނާދިޔާ އިބްރާހީމް ވާހަކަ ދެއްކެވިއެވެ.\nހުޅުވުމުގެ ރަސްމިއްޔާތުގެ ތެރެއިން\nދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީތަކަށް ހުޅުވާލައިގެން ބާއްވާ މި މުބާރާތުގެ ފުރަތަމަ މެޗުގައި ބައްދަލުކުރީ 2017 ވަނަ އަހަރުގެ މި މުބާރާތުގެ ރަނަރއަޕް ފެކަލްޓީ އޮފް އެޑިއުކޭޝަން (އެފް.އީ) އަދި 2016 ވަނަ އަހަރުގެ މި މުބާރާތުގެ ޗެމްޕިއަން ފެކަލްޓީ އޮފް އާރޓްސް (އެފް.އޭ) އެވެ. ”ދަރިންގެ އަޚްލާޤަށް ބޮޑަށް ނޭދެވޭ އަސަރުކުރަނީ، މައިންބަފައިންގެ އިހުމާލުންނެވެ.“ މި މައުޟޫއަށް ކުރެވުނު މި ބަހުސް ކުރިއަށްދިޔައީ އެމް.އެން.ޔޫގެ ފެކަލްޓީ އޮފް އެޑިއުކޭޝަން (އެފް.އީ) އޮޑިޓޯރިއަމްގައެވެ. ބުރާސްފަތިދުވަހުގެރޭ 07:30ގައި ފެށުނު މި ބަހުސްގައި ފުރަތަމަ ވާހަކަދެއްކީ މައުޟޫއާ އެއްކޮޅަށް ވާހަކަ ދެއްކި ފެކަލްޓީ އޮފް އާރޓްސްގެ ދަރިވަރު އަހްމަދު އައިން އައިމަން އެވެ. މައުޟޫ މާނަކުރުމަށްފަހު، މައުޟޫއާ އެއްކޮޅަށް ނުޤުތާތަކެއް އައިން އައިމަން ހުށަހަޅައިދީފައިވެއެވެ. މުބާރާތް ކުރިއަށްދާ އުޞޫލުން، ކޮންމެ ބައިވެރިއްގެ ވާހަކަދެއްކުމަށްފަހު، އެ ދެއްކި ވާހަކައަށް ބިނާކޮށް އިދިކޮޅު ޓީމުން އެ ވާހަކަދެއްކި ބައިވެރިޔާއާ އެއް ސުވާލު ކުރިމަތިކުރުމުގެ ފުރުޞަތު ލިބެއެވެ. މިގޮތުން އެފް.އީ ޓީމުން ކުރި ސުވާލަށް އައިން އައިމަން ވަނީ ޖަވާބުދީފައެވެ. ދެން ވާހަކަ ދެއްކީ މައުޟޫއާ ދެކޮޅަށް ވާހަކަދެއްކި ފެކަލްޓީ އޮފް އެޑިއުކޭޝަންގެ ދަރިވަރު ޚާތިމާ ޔޫސުފެވެ. ޚާތިމާވަނީ ކުޅަދާނަކަމާއެކު މައުޟޫ މާނަކޮށްދީ، ޓީމުކޮޅަށް ނުޤުތާތަކެއް ބަރާކޮށްފައެވެ. ޚާތިމާގެ ވާހަކަ ނިމުމަށްފަހު، އެފް.އޭ އަށް ސުވާލުކުރުމަށް ލިބުނު ވަގުތުގެ ތެރޭގައި ސުވާލު ކުރިމަތިކުރެވޭ ގޮތެއް ނުވިއެވެ. މި ބަހުސްގައި ތިންވަނައަށް ވާހަކަދެއްކީ އެފް.އޭގެ ދަރިވަރު މަރިޔަމް އާލާއު އެވެ. މައުޟޫގެ ”ބޮޑަށް“ މި ލަފުޒަށް ބާރުދެމުން، ދަރިންގެ އަޚްލާޤަށް ބޮޑަށް ނޭދެވޭ އަސަރުކުރަނީ މައިންބަފައިންގެ އިހްމާލުންކަމަށް ސާބިތުކުރުމަށް އާލާއު ވާހަކަދެއްކިއިރު، އިދިކޮޅު ޓީމުގެ ނުޤުތާތައް މުގުރުމަށްވެސް މަސައްކަތްކޮށްފައިވެއެވެ. ބަހުސްގައި ހަތަރުވަނައަށް ވާހަކަދެއްކީ އެފް.އީގެ ދަރިވަރު އާމިނަތު ހަމީޒާއެވެ. ހަމީޒާވެސް ”ބޮޑަށް“ މި ލަފުޒަށް ބާރުދެމުން ވާހަކަދެއްކިއިރު، ދަރިންގެ އަޚުލާާޤަށް މައިންބަފައިންގެ އިހުމާލަށްވުރެ ބޮޑަށް ނޭދެވޭ އަސަރުކުރާ ކަންކަން ފާހަގަކުރިއެވެ. ފަސްވަނައަށް މި ބަހުސްގައި ވާހަކަދެއްކީ އެފް.އޭގެ ދަރިވަރު ފާތިމަތު އުސްރާ ކަމަށްވާއިރު، ބަހުސްގައި އެންމެ ފަހުން ވާހަކަދެއްކީ މި ބަހުސްގެ އެންމެ މޮޅު ބަހުސްކުރުންތެރިޔާއަށް ހޮވުނު، އެފް.އީގެ، ޝަޒާރަތު ޝަރީފެވެ. މި ބަހުސް 849.5 – 624ގެ ނަތީޖާއަކުން ކާމިޔާބުކޮށްފައިވަނީ ފެކަލްޓީ އޮފް އެޑިއުކޭޝަނެވެ.\nބަހުސަށްފަހު ވާހަކަދައްކަވަމުން ފަނޑިޔާރުން ވަނީ ބަހުސުން ފާހަގަވި ގިނަ ކަންތައްތަކެއް ފާހަގަކުރައްވާފައެވެ. މިގޮތުން މައުޟޫ މާނަކުރުމުގައި ދެ ޓީމުންވެސް އަދި އިތުރަށް މަސައްކަތްކުރަންޖެހޭކަމާއި، ނުޤުތާތައް މުގުރުމަށް އިސްކަންދިނުމަށް އިލްތިމާސްކުރެއްވިއެވެ.\nދެވަނަ ބަހުސްގައި ބައްދަލުކުރީ ސްކޫލް އޮފް ނާރސިންގ (އެސް.އެން) އަދި އެމްއެންޔޫ ބިޒްނަސް ސްކޫލް (އެމްއެންޔޫބީއެސް) އެވެ. 08:30ގައި ފެށި މި ބަހުސްގެ މައުޟޫ އަކީ ”ދިވެހިރާއްޖޭގެ ތަރައްޤީއަށް އެންމެ މުހިއްމީ އެއްފަސްކުރުމެވެ.“\nމައުޟޫއާ އެއްކޮޅަށް ވާހަކަދެއްކި އެސް.އެން ޓީމުން ބަހުސް ކުރަން ފުރަތަމަ އެރީ އާމިނަތު ނަޒީހާކަމަށްވާއިރު، ދެވަނައަށް އެރީ ފާތިމަތު ސަރާއެވެ. އަދި ތިންވަނައަށް އެރީ މި ބަހުސްގެ އެންމެ މޮޅު ބަހުސްކުރުންތެރިޔާއަށް ހޮވުނު އަމްރާ އަހްމަދެވެ. މައުޟޫއާ ދެކޮޅަށް ވާހަކަދެއްކި އެމްއެންޔޫބީއެސް ޓީމުން ފުރަތަމަ ބަހުސްކުރީ އިބްރާހީމް ޝިފާންކަމަށްވާއިރު، ދެވަނައަށް ބަހުސްކުރީ އާމިނަތު އީނާސް އެވެ. އަދި ތިންވަނައަށް ބަހުސްކޮށްފައިވަނީ ޢަލީ ރަޝީދެވެ. މި ބަހުސް 828- 778ގެނަތީޖާއަކުން ކާމިޔާބުކުރީ އެމް.އެން.ޔޫ ބިޒްނަސް ސްކޫލް އިންނެވެ.\nމުބާރާތުގެ ބަހުސެއް ދެން އޮންނާނީ ހުކުރުދުވަހުގެ (19/08/2018) މެންދުރުފަހު 02:15ގައި އެފް.އީ އޮޑިޓޯރިއަމްގައެވެ.


މިހާރުގެ ކައުންސިލްގެ ނިންމުންތައް | Secretariat of the Felidhuatholhu Atoll Council\n2018 ވަނަ އަހަރުގެ 14 ވަނަ ޖަލްސާ – 29 ނޮވެމްބަރ 2018\nމި ޖަލްސާއަށް ކައުންސިލްގެ2މެމްބަރުން ވަޑައިގެންނެވިއެވެ. އެއީ ކައުންސިލްގެ ރައީސް އަލްފާޟިލް އިބްރާހީމް ނިޔާޒާއި މެމްބަރ އަލްފާޟިލް ޢަބްދުލްއަޒީޒް އިބްރާހީމެވެ. މިޖަލްސާގައި ނިންމަވަފައިވަނީ 1 ނިންމުމެކެވެ. އެއީ ކަށަވަރު ދޯނި އެހެލުމަށާއި އެހެލުމަށް ދާނެކަމަށް ލަފާކުރާ ބަޖެޓް ފާސްކުރުމެވެ. މީގެއިތުރުން ދޫފަހި ސްކީމަށް ގެންނަންފެންނަ ބަދަލަކާގުޅޭގޮތުން މެމްބަރު އަލްފާޟިލް ޢަބްދުލްޢަޒީޒް އިބްރާހީމް ހުށަހެޅުއްވި މައްސަލައަކާގުޅިގެން މަޝްވަރާކުރެވުނެވެ. އެހެން ނަމަވެސް ނިންމުމެއް ނުނިންމަވައެވެ.\n2018 ވަނަ އަހަރުގެ 13 ވަނަ ޖަލްސާ –7ނޮވެމްބަރ 2018\nމި ޖަލްސާއަށް ކައުންސިލްގެ2މެމްބަރުން ވަޑައިގެންނެވިއެވެ. ޖަލްސާއަށް ވަޑައިނުގަންނަވަނީ ނާއިބްރައީސް އަލްފާޟިލް މުޙައްމަދު އަޙްމަދު މަނިކެވެ. މި ޖަލްސާއިން ނިންމަވައިފައިވަނީ ފުލިދޫ ކައުންސިލް މެމްބަރ މޫސާ ފާއިޒުއާއި ގުޅޭގޮތުން LGA އިން ފޮނުވާފައިވާ މައްސަލައެއް މި ކައުންސިލުން، ފުލިދުއަށް ދަތުރެއްކޮށް ބެއްލެވުމަށެވެ.\n2018 ވަނަ އަހަރުގެ 12 ވަނަ ޖަލްސާ – 31 އޯގަސްޓް 2018\nމި ޖަލްސާއަށް ރައީސް ފިޔަވައި އެހެން އެއްވެސް ބޭފުޅަކު ވަޑައިނުގަންނަވާތީ ކޯރަމް ހަމަވޭތޯ ބެއްލެވުމަށްފަހު ޖަލްސާ ނިންމަވައިލެއްވީއެވެ.\n2018 ވަނަ އަހަރުގެ 11 ވަނަ ޖަލްސާ – 10 އޮކްޓޯބަރ 2018\nމިޖަލްސާއަށް ކަންސިލްގެ3ބޭފުޅުން ވަޑައިގެންނެވިއެވެ. މި ޖަލްސާގައި ދެ ކަމަކާ ގުޅޭ ނިންމުމެއް ނިންމަވައިފައި ވެއެވެ. އެއީ ސްޓޭޓްގެސްޓް ހައުސްއެއްގެގޮތުގައި އަތޮޅުގެ ހިންގުމާބެހޭ ނިންމެވުމަކާއި ކަށަވަރު ދޯނި ޙަވާލުކޮށްފައިވާ ފަރާތުން އެއްބަސްވުމާ ޚިލާފްވެފައިވާތީ ޝަރީޢަތް މެދުވެރިކޮށް ދޯނި ހޯދުމުގެ މަސައްކަތާބެހޭ މުހިއްމު ދެ ނިންމެވުމެކެވެ.\n2018 ވަނަ އަހަރުގެ 10 ވަނަ ޖަލްސާ – 13 އޯގަސްޓް 2018\nމިޖަލްސާއަށް ވަޑައިގެންފައިވަނީ ކައުންސިލްގެ ނާއިބު ރައީސް އަލްފާޟިލް މުޙައްމަދު އަޙްމަދު މަނިކާއި މެމްބަރ އަލްފާޟިލް ޢަބްދުލްޢަޒީޒް އިބްރާހީމެވެ. މި ޖަލްސާގައި ޤުރްއާން ހިތުދަސްކުރާފަރާތްތައް އިމްތިހާންކުރުމުގެ އުޞޫލް ފާސްކޮށްފައި ވެއެވެ.\n2018 ވަނަ އަހަރުގެ9ވަނަ ޖަލްސާ – 25 އޭޕްރީލް 2018\nމިޖަލްސާއަށް ވަޑައިގެންފައިވަނީ ކައުންސިލްގެ ރައީސް އަލްފާޟިލް އިބްރާހީމް ނިޔާޒާއި ނާއިބްރައީސް އަލްފާޟިލް މުޙައްމަދު އަޙްމަދު މަނިކެވެ. މިޖަލްސާގައި ދޫފަހި ސްކީމްގެ އައު ޤަވާޢިދާއި އަތޮޅު ކައުންސިލްގެ ޤުރްއާން މުބާރާތުގެ ޤާވާޢިދު ފާސްކުރެއްވިއެވެ.\n2018 ވަނަ އަހަރުގެ 8 ވަނަ ޖަލްސާ –4މާރޗް 2018\nމި ޖަލްސާއަށް ކައުންސިލްގެ3މެމްބަރުން ވަޑައިގެންނެވިއެވެ. މިޖަލްސާގައި ފާސްކުރައްވައިފައިވަނީ މުހިއްމު3ކަމެކެވެ. އެއީ؛ 1- ރައްޔިތުންގެ ތަރައްޤީ ފަންޑްގެ ނަމުގައި ބޭންކް އޮފް މޯލްޑިވްސް މުލީ ބުރާންޗްގައި ހުޅުވާފައިވާ ނަންބަރ: 7709130118102 އެކައުންޓް އުވާލުން\n2- ކުރީގައި އަތޮޅު ކޮމިޓީގެ ފަރާތުން އަތޮޅު އޮފީހުން ގަނެފައިވާ ބޭންކް އޮފް މޯލްޑިވްސްގެ 2880 ޙިއްޞާ ގެ ފައިދާ މިވީހާތަނަށް ލިބިފައި ނުވާތީ މި ޙިއްޞާތަކުގެ ފައިދާގެ ފައިސާއާއި، ކުރިއަށް އޮތްތަކުގައި ލިބޭ ޙިއްސާގެ ފައިދާގެ ފައިސާ އަތޮޅުކައުސިލަށް ހޯދުމަށް ޤަރާރު ފާސްކުރުން\n3- އަތޮޅު ކައުންސިލްގެ 2018 ވަނަ އަހަރުގެ އަތޮޅު ޤުރްއާން މުބާރާތް ބޭއްވުމުގައި އަލަށް ތައްޔާރު ކުރެވުނު މުޤައްރަރު ފާސްކުރުން\n2018 ވަނަ އަހަރުގެ7ވަނަ ޖަލްސާ –4މާރޗް 2018\nމި ޖަލްސާއަށް ކައުންސިލްގެ3މެމްބަރުން ވަޑައިގެންނެވިއެވެ. މިޖަލްސާގައިގައި ފާސްކުރައްވައިފައިވަނީ މުހިއްމު3ކަމެކެވެ. އެއީ؛ 1- ރައްޔިތުންގެ ތަރައްޤީ ފަންޑްގެ ނަމުގައި ބޭންކް އޮފް މޯލްޑިވްސް މުލީ ބުރާންޗްގައި ހުޅުވާފައިވާ ނަންބަރ: 7709130118102 އެކައުންޓް އުވާލުން\n3- އަތޮޅު ކައުންސިލްގެ 2018 ވަނަ އަހަރުގެ އަތޮޅު ޤުރްއާން މުބާރާތް ބޭއްވުމުގައި އަލަށް ތައްޔާރު ކުރެވުނު މުޤައްރަރު ފާސްކުރަން


Villa ge ehen thanthanun ves muvazzafun madhu kuranee | Mihaaru\nވިލާ ގުރޫޕުގެ ޗެއާމަން އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް "މިހާރު" އަށް އިންޓަވިއު ދެއްވަނީ. - ފޮޓޯ: މިހާރު\nވިލާގެ އެހެން ތަންތަނުން ވެސް މުވައްޒަފުން މަދުކުރަނީ\n05 ޑިސެމްބަރ 2017 - 11:17 18 comments\nވިލާ ގްރޫޕަށް ކުރިމަތިވެފައިވާ މާލީ ދަތިތަކާ ހެދި، އެތަނުގެ މައި ކުންފުންޏާއި އެ ގުރޫޕުގެ އެހެން ބައެއް ތަންތަނުގައި މަސައްކަތް ކުރާ މުވައްޒަފުން ވެސް ވަޒީފާ އިން ވަކި ކުރަން ފަށައިފި އެވެ.\nވިލާ ގްރޫޕްގެ އެގްޒެކްޓިވް ޑިރެކްޓަރު ފިނޭންސް ސިމާދު އިބްރާހިމް މިއަދު ވިދާޅުވީ މާލީ ދަތިތަކުގެ ސަބަބުން، ފައިދާ ނުވާ ބައެއް ވިޔަފާރިތައް މަދުކޮށް، މުވައްޒަފުން މަދުކުރަމުން އަންނަ ކަމަށެވެ.\nޖުމްހޫރީ ޕާޓީގެ ލީޑަރު އަދި ރައްޔިތުންގެ މަޖިލީހުގެ މާމިގިލީ ދާއިރާގެ މެމްބަރު ގާސިމް އިބްރާހިމްގެ ކުންފުނީގެ ދަށުން ހިންގަމުން އަންނަ، ވީމީޑިއާ އިން ވެސް މިދިޔަ އާދިއްތަ ދުވަހު ވަނީ 15 މުވައްޒަފަކު ވަކިކޮށްފަ އެވެ.\nވީމީޑިއާގައި ޓީވީ ސްޓޭޝަނަކާއި ރޭޑިއޯ ސްޓޭޝަނަކާއި އޮންލައިން ނޫހެއްގެ އިތުރުން މެގަޒިނެއް ހިންގާއިރު ޜޭޑިއޯ ސްޓޭޝަންގެ ހުރިހާ މުވައްޒަފުން ވަނީ ވަކިކޮށްފަ އެވެ. މިހާރު އެ ތަނުން ގެނެސްދެނީ ހަމައެކަނި ވީޓީވީގެ ޕްރޮގްރާމްތަކެވެ. އޭގެ އިތުރުން މެގަޒިން ވެސް މި ވަގުތު ނުނެރެން ވަނީ ނިންމައިފަ އެވެ.\nސިމާދު ވިދާޅުވި ގޮތުގައި ވިލާ އިން 2015 ގައި މުވައްޒަފުން ވަކިކުރި ވަރަށް މި ފަހަރު ވަކި ނުކުރާނެ އެވެ. އެކަމަކު މި ފަހަރު މުވައްޒަފުން ވަކި ކުރަން ނިންމާފައިވާ އަދަދެއް އޭނާ ވިދާޅެއް ނުވެ އެވެ.\nVmedia in haradhu kuda kuran 15 muvazzafaku vaki koffi\n"އެކި ތަންތަނުން މުވައްޒަފުން އެބަ ވަކި ކުރަން. އެކަމަކު އަޅުގަނޑުމެން ޔަގީންކަން ދެން ވިލާގެ ދަށުން ހިންގާ އެއްވެސް ރިސޯޓަކުން އާއްމު މުވައްޒަފަކު ވަކި ނުކުރާނެ ކަމުގެ. ބައެއް ސީނިއާ މުވައްޒަފުން ވަކި ކުރިޔަސް ރޫމްބޯއީންނާއި ވެއިޓަރުން ފަދަ އެއްވެސް މުވައްޒަފަކު ވައްކެއް ނުކުރާނަން،" ސިމާދު ވިދާޅުވި އެވެ.\nވިލާ ގްރޫޕްގައި 4،000 އަށް ވުރެ ގިނަ މުވައްޒަފުން މަސައްކަތް ކުރެ އެވެ. އޭގެ ތެރެއިން 2،800 އަށް ވުރެ ގިނަ މުވައްޒަފުންނަކީ ދިވެހިންނެވެ. ވިލާ މެނޭޖްމެންޓްގެ 98 ޕަސެންޓަކީ ދިވެހި މުވައްޒަފުންނެވެ.\nވިލާ ގުރޫޕު މާލީ ގޮތުން އަނެއްކާ ވެސް އަޑިއަޅާލި އިރު، ޗެއާމަން ގާސިމް ހުންނެވީ ޖަލު ހުކުމެއްގަ އެވެ. ނަމަވެސް ބޭސް ފަރުވާއަށް ޖަރުމަނަށް މިހާރު ވަޑައިގެންފައިވާއިރު އެއީ ގަވައިދާ ހިލާފަށް ކުރެއްވި ދަތުރެއް ކަމަށް ވިދާޅުވެ، އޭނާ އަނބުރާ ގެނައުމުގެ މަސައްކަތް ސަރުކާރުން އަންނަނީ ކުރަމުންނެވެ.\nވިލާ ގުރޫޕަށް މާލީ ތާށިކަން ކުރިމަތިވީ، އެ ކުންފުންޏަށް ދޫކޮށްފައިވާ ފަސް ރަށަކާ ގުޅިގެން ހަދާފައި އޮތް ސެޓްލްމެންޓް އެގްރިމެންޓް ބާތިލުކޮށް އެ ތަންތަނުގެ ކުއްޔާއި ޖޫރިމަނާގެ ގޮތުގައި ދައުލަތަށް 90.4 މިލިއަން ރުފިޔާ (1.4 ބިލިއަން ރުފިޔާ) ދައްކަން އެންގުމުންނެވެ.\nއެ މައްސަލައިގައި މީރާ އިން ފޮނުވި ދެ ނޯޓިހުގެ މުއްދަތު ހަމަވިއިރު ފައިސާ ނުދައްކައިގެން، ވިލާ ޝިޕިންގެ އިތުރުން ވިލާ ގްރޫޕްގެ އެހެން ހަތަރު ކުންފުންޏެއްގެ އެކައުންޓް ވެސް ފްރީޒްކުރި އެވެ.\nއިތުރު ލިޔުންތައް ގާސިމް އިބްރާހިމް ވިލާ ގްރޫޕް


League Hoadhi Inter Milan Balikoh Juventus4Vana Ah Jehilaifi - Vaguthu\nމި ސީޒަނުގެ އިޓާލިއަން ލީގު ކަށަވަރުކޮށްފައިވާ އިންޓަމިލާން އަތްދަށުކޮށް ޔުވެންޓަސް އިން ތާވަލުގެ ހަތަރުވަނައަަށް ޖެހިލައިފި އެވެ.\nއިންޓަމިލާން އަތުން ޔުވެންޓަސް މޮޅުވީ 3-2 ގެ ހަނި ތަފާތަކުންނެވެ. މި ނަތީޖާއާއެކު ޔުވެންޓަސް ތާވަލުގެ ހަތަރުވަނައަށް ޖެހިލީ ކުޅުނު 37 މެޗުން ލިބުނު 75 ޕޮއިންޓާއެކު އެވެ.\nމި އަދަދަށް ޕޮއިންޓް ހަމަކޮށްގެން ތިންވަނައިގައި އޭސީ މިލާން އޮތީ އެއް މެޗު މަދުން ކުޅެގެންނެވެ. މިލާނަށް ކުރި ލިބުނީ ހެޑް ޓު ހެޑް ގަވާއިދުގެ ސަބަބުންނެވެ. ތާވަލުގެ އެއްވަނައިގައި އިންޓަމިލާން އޮތީީ ކުޅުނު 37 މެޗުން ލިބުނު 88 ޕޮއިންޓާއެކު އެވެ. އެންމެ ކައިރިން ދެވަނައިގައި އެޓަލަންޓާ އޮތީ 37 މެޗުން 78 ޕޮއިންޓް ހޯދައިގެންނެވެ.\nއަންނަ ސީޒަނުގެ ޔުއެފާ ޗެމްޕިއަންސް ލީގަށް ކޮލިފައިވާނީ ގަދަ ހަތަރެއްގެ ތެރޭގައި ހިމެނިގެންނެވެ. ޔުވެންޓަސް އާއި ކައިރިން ތާވަލުގެ ފަސްވަނައިގައި ވިއްދާފައިވާ ނާޕޮލީ މާދަމާ ކުޅޭ މެޗުން މޮޅުވެއްޖެ ނަމަ އެ ޓީމަށް އަނެއްކާވެސް ހަތަރުވަނަ ލިބިގެންދާނެ އެވެ.\nމި މެޗުގައި ފުރަތަމަ ލަނޑުޖަހާ ލީޑުނެގީ ޔުވެންޓަސް އެވެެ. މި ލަނޑު 24 ވަނަ މިނެޓުގައި ކާމިޔާބުކޮށްދިނީ ކްރިސްޓިއާނޯ ރޮނާލްޑޯ އެވެ. މި ލަނޑު ޖެހިތާ މާގިނައިރުތަކެއް ނުވެ ލިބުނު ޕެނަލްޓީއަކުން މެޗުގެ 35 ވަނަ މިނެޓުގައި ލުކާކޫ ވަނީ ނަތީޖާ ހަމަހަމަކޮށްފައެވެ. ނަމަވެސް ފުރަތަމަ ހާފުގެ ފުރިހަމަ ވަގުތު ހަމަވެގެން ކުޅުނު އިތުރުވަގުތުގެ ތިންވަނަ މިނެޓުގައި ކުއަޑްރާޑޯ ވަނީ އަނެއްކާވެސް ޔުވެންޓަސް އަށް ލީޑު ނަގައިދީފައެވެ.\nއިންޓަމިލާނުން ދެވަނަ ފަހަރަށް ނަތީޖާ ހަމަހަމަކުރީ 83 ވަނަ މިނެޓުގައެވެ. މިއީ ޔުވެންޓަސްގެ ޖިއޮޖިއޯ ކިއެލީނީ ހެދި ގޯހެއްގެ ސަބަބުން އޭނާ އަތުން ބައިކޮޅަށް ވަން ލަނޑެކެވެ. މެޗުން ޔުވެންޓަސް މޮޅުވީ 88 ވަނަ މިނެޓުގައި ކުއަޑްރާޑޯ ޖެހި ލަނޑުންނެވެ. މިއީ ލިބުނު ޕެނަލްޓީއަކުން އޭނަ ކާމިޔާބުކުރި ލަނޑެެކެވެ.\nމެއި 16, 2021 07:00\nޗީޗީ. ހަތަރުވަނައަށް. ޗީޗީ. ޗިއްޗި ޔޫވޭ


އޮޅުމަކުން ފެތުންތެރިންތަކެއް އޮލިމްޕިކްސް އަށް ފޮނުވިއްޖެ\nޕޮލެންޑަށް އޮޅުމަކުން އިތުރު ފެތުންތެރިންތަކެއް އޮލިމްޕިކްސް އަށް ފޮނުވިއްޖެ\n21 ޖުލައި 2021 - 13:58 0\nޕޮލެންޑްގެ ސްވިމިން ޓީމުގައި ހިމެނޭ ބައެއް ފެތުންތެރިން.\nޓޯކިޔޯ (ޖުލައި 21) - އަންނަ ހުކުރު ދުވަހު ޖަޕާންގައި ފަށާ ޓޯކިޔޯ އޮލިމްޕިކްސްގައި ވާދަކުރަން ޕޮލެންޑަށް އޮޅުމަކުން އިތުރު ފެތުންތެރިންތަކެއް ފޮނުވުނު މައްސަލަ ފެންމަތިވެއްޖެ އެވެ.\nއޮލިމްޕިކްސްގައި ވާދަކުރަން ޕޮލެންޑުން އެކުލަވާލީ 23 ފެތުންތެރިންގެ ސްކޮޑެކެވެ. އެ ސްކޮޑު އެއްކޮށް ޓޯކިޔޯ އަށް ދިޔަ ފަހުން އެނގުނީ މުބާރާތުގައި ވާދަކުރަން ފެތުމުގައި ދުނިޔޭގެ މައި ފެޑެރޭޝަން ފީނާ އިން ފުރުސަތު ދީފައި އޮތީ 17 ފެތުންތެރިން ކަމެވެ. އެހެންވެ، ހަ ފެތުންތެރިއަކު ވަނީ އެނބުރި ގައުމަށް ފޮނުވާލަން ޖެހިފަ އެވެ.\nޕޮލިޝް ސްވިމިން ފެޑެރޭޝަން (ޕީޒެޑްޕީ)ގެ ރައީސް ޕަވެލް ސްލޮމިންސްކީ ނެރުނު ބަޔާނެއްގައި ވިދާޅުވެފައިވަނީ މި ހެދުނު ގޯހާ ގުޅިގެން އެ ފެޑެރޭޝަނަށް އަމާޒުވަމުން އަންނަނީ ހައްގު ފާޑުކިޔުންތަކެއް ކަމަށާއި ހެދުނު ގޯހަށް ޒިންމާ ނަގާ ކަމަށް ވިދާޅުވެފަ އެވެ.\n"މިއީ ވެގެންވާނެ ގޮތެއް ނޫން. އޮލިމްޕިކްސްގައި ވާދަކުރަން ދާ އެތުލީޓުންނަށް މި ގޮތަށް މުބާރާތުގައި ވާދަނުކުރެވި ހިތްދަތި ގޮތަކަށް އެނބުރި އަންނަން ޖެހުން މިއީ އަހަންނަށް ވެސް ބަލަން އުނދަގޫ މަންޒަރުތަކެއް. އަހަރެމެންނަށް މި ގޮތަށް ކަންތައް ކުރެވުނީ ވީހާ ވެސް ގިނަ އެތުލީޓުންނަށް ފުރުސަތު ލިބޭނެ ކަމަށް ބަލާފައި އެޅި ފިޔަވަޅުތަކަކުން. އެކަމަކު ކަންތައްތައް ދިމާވީ އަހަރެމެން އެއްވެސް ގޮތަކަށް ނޭދޭ ގޮތަކަށް. މިއީ ހެދުނު ބޮޑު ގޯހެއް،" ސްލޮމިންސްކީ ވިދާޅުވި އެވެ.\nޕީޒެޑްޕީގެ އޮފިޝަލަކު މީޑިއާ އަށް ދިން އިންޓަވިއުއެއްގައި ބުނީ މި ގޮތަށް ދިމާވާން ޖެހުނު އަނެއް ސަބަބަކީ ދުނިޔޭގެ މައި ފެޑެރޭޝަން، ފީނާ އިން މި ފަހަރު އޮލިމްޕިކްސްގައި އެތުލީޓުން ބައިވެރިކުރާ އުސޫލަށް ގެންނަ ބަދަލުތަކާ ބެހޭ މައުލޫމާތު މެމްބަރު އެސޯސިއޭޝަންތަކަށް ރަނގަޅަށް ފޯރުކޮށްދީފައި ނުވާތީ އެވެ.\nފެތުމުގެ އިވެންޓެއްގެ ތެރެއިން.-- ފޮޓޯ: އޭއެފްޕީ\nރޮއިޓާސް އިން ރިޕޯޓްކުރާގޮތުގައި ފުރުސަތު ގެއްލުނު ހަ ފެތުންތެރިންނަކީ މަޓެއުޒް ޗުވަނިކް، ޔޭން ހޮލުބް، ޑޮމިނިކާ ކޮސަކޯސްކާ، ބާޓޯސް ޕިޒްޝޮރޮވިސް، އަލެކްސަންޑްރާ ޕޮލަންސްކާ އަދި އަލިޒިޔާ ތޯޝް އެވެ.\nމީގެ ތެރެއިން ތޯޝް އަކީ 2012 އާއި 2016 ވަނަ އަހަރުގެ އޮލިމްޕިކްސްގައި ވާދަކުރި އެތުލީޓެކެވެ. އޭނާ ވަނީ މި ފަހަރުގެ ގޭމްސްގައި ވާދަނުކުރެވި މި ދިމާވި ކަންތައްތަކުގެ ސަބަބުން ޕޮލެންޑް ފެޑެރޭޝަނަށް ވަރަށް ބޮޑަށް ފާޑުކިޔައިފަ އެވެ.\nތޯޝް ސޯޝަލް މީޑިއާގައި ލިޔެފައިވާ ގޮތުގައި ފަސް އަހަރު ވަންދެން ކެނޑިނޭޅި އަމިއްލަ ދިރިއުޅުމުގެ ގިނަ ކަންކަން ގުރުބާން ކޮށްފައި އާއިލާއާ ދުރުގައި މަސައްކަތްތަކެއް ކޮށްގެން ކުރަން އުއްމީދުކުރި ކަންކަން މި ކަހަލަ ގޮތަކަށް އަތުން ދޫވެގެން ދިޔައީ ބައެއްގެ އިހުމާލުން ކަމަށެެވެ. އަދި މިކަމުގައި ކޮންމެވެސް ބައެއް ޒިންމާ ނަގަން ޖެހޭނެ ކަމަށް އޭނާ ލިޔެފައިވެ އެެވެ.\nމި މައްސަލައާ ގުޅިގެން ޕޮލެންޑްގެ ފެތުމުގެ ޓީމުގައި ހިމެނޭ ގިނަ އެތުލީޓުން ވަނީ ގުޅިގެން ޕޮލެންޑް ފެޑެރޭޝަނަށް ސިޓީއެއް ފޮނުވައިފަ އެވެ. އެ ސިޓީގައި ގޮވާލާފައިވަނީ ދިމާވި ކަންތައްތަކުގެ ޒިންމާ ނަގައި ޕޮލެންޑްގެ ސްވިމިން ފެޑެރޭޝަނުގައި ތިބި އިސް ފަރާތްތައް މަގާމުން އިސްތިއުފާ ދިނުމަށެެވެ.\nރަން މެޑަލް ހޯދުމަށް ފަހު ދެއްކީ "ކޮފީ"ގެ ވާހަކަ\n20 އަހަރަށް ފަހު އެމެރިކާ ބަލިކޮށް ކެނެޑާ ފައިނަލަށް\nބޯލްޓަށް ފަހު 100 މީޓަރުގެ އާ ޗެމްޕިއަނަކީ ޖޭކޮބްސް


Bappa World Cup Balan Indhaa Mulhi Aailaa Maraalaifi - Vaguthu\nބައްޕަ ވޯލްޑްކަޕް ބަލަން އިންދާ މުޅި އާއިލާ މަރާލައިފި\nމިސްރުގައި މީހަކު ވޯލްޑްކަޕް ބަލަން އިންދާ މުޅި އާއިލާ މާރާލައިފިއެވެ.\nމިމަހު 19 ވަނަ ދުވަހު މި ހާދިސާ ހިންގީ ވޯލްޑް ކަޕްގައި މިސްރާއި ރަޝިއާ ބައްދައްލުކުރި މެޗު ކުރިއަށް ދިޔަ ވަގުތުގައެވެ.\nއާއީލާގެ ތިން މެންބަރުން އެމީހުން ދިރިއުޅޭ އެޕާޓްމެންޓް ގައި މަރާލި އިރު އެ މީހުންގެ ބައްޕަ ހުރީ ކައިރި ކޮޕީ ޝޮޕެއްގައި މިސްރާއި ރަޝިއާ ބައްދަލުކުރި މެޗް ބަލާށެވެ.\nފުލުހުން ބުނެފައިވަނީ މިހާދިސާގައި އުމުރުން 38 އަހަރުގެ އަންހެނުން މަރާލީ ކަރުގައި ސްކާފެއް އައްސައިގެން ކަމަށެވެ. އަދި އޭނާގެ ކުޑަ ދެ އަންހެން ކުދިންގެ ތެރެއިން އުމުރުން 14 އަހަރުގެ ދަރިފުޅު މަރާލީ ފޯނުގެ ވާގަޑުން ކަރުގައި އައްސައިގެން ނެވެ. އަދި އުމުރުން 12 އަހަރުގެ ދަރިފުޅު މަރާލީ މޫނުމަތީ ގައި ބާލިސް އަޅައި ނޭވާ ހާސްކޮަށްގެންނެވެ.\nމެޗް ބަލާ ނިމުމަށްފަހު ފިރިމީހާ ގެޔަށް އައި އިރު މުޅި އާއިލާ މަރާލާފައި އޮއްވާ ފެނުނު ގިނަ އަދަދެއްގެ ޑޮލަރު ހުރި ފޮއްޓެވެސް ވަނީ ވަގަށް ނަގާފައެވެ.\nފުލުހުން މިހާދިސާ ތަހުގީގު ކުރަމުންދާއިރު ސީސީޓީވީ ކެމެރާއިން ފެންނަ ގޮތުގައި މިހާދިސާ ހިންގި ވަގުތު އަންހެނަކާއި ފިރިހެނަކު އެ އާއިލާ ދިރިއުޅޭ އެޕާޓްމެންޓް އަށް ވަންނަތަން ފެނެއެވެ.\nފުލުހުންގެ ތަހުގީގަށް އެނގިފައިވާ ގޮތުގައި މި ހާދިސާ ހިނގި އިރު މަގުމަތީގައި އެއްވެސް މީހެއްގެ ހިލަމެއް ނުވެއެވެ. އެންމެންވެސް ތިބީ ވޯލްޑްކަޕް ބެލުމުގައި ކަމަށާއި މިއީ ދުރާލާ ރޭވިގެން ކުރިކަމެއް ކަމަށް ފުލުހުން ބުނެއެވެ.\nޖޫން 24, 2018 16:51\nސޭޑް.. ވޯލްޑް ކަޕް ވިޔަސް ގެއްލިގެން ނުވާނެ އެއަށް އަޅުގަނޑުމެން.. ކޮން ފައިދާއެއްވަނީ އަސްލްދޯ؟ މާތްﷲ މަތިން ހަނދުމަ ނެތި ކުރާ ކޮންމެކަމަކާ ދުރުވާންޖެހޭނެ ان شاء الله ވެވުނު މިންވަރަކުން.. ދުނިޔަވީ އެއްވެސް ކަމަކައް ގެއްލިގެން ނުވާނެ ހަލާކާ ކުރިމަތިލާން ޖެހިދާނެ.. استغفر الله.. ޔާﷲ އަޅަމެނައް ހެޔޮވިސްނުން ދެއްވަވާ ދެދުނިޔޭގެ ބާއްޖަވެރިންކަން ދެއްވަވާށި امين


Ventilator massalaigai faisaa hoadhunas qaanoonaa hilaafah kan nukuraa kamah nuvaane: Usham – adduLIVE\nވެންޓިލޭޓަރު މައްސަލައިގެ ފައިސާ ހޯދުނަސް ގާނޫނާ ހިލާފަށް ކަން ނުކުރާކަމަށް ނުވާނެ: އުޝާމް\nApr 04, 2021, 12:22 އަބްދުﷲ ޔާމީން\nވިލިމާލެ ދާއިރާގެ މެންބަރު އުޝާމް -- ފޮޓޯ / މަޖިލިސް\nވެންޓިލޭޓަރު މައްސަލައިގައި ފައިސާ ހޯދި ނަމަވެސް ޤާނޫނާ ހިލާފަށް ކަންކަން ނުކުރާކަމަށް ނުވާނެ ކަމަށް ވިލިމާލެ ދާއިރާގެ މެމްބަރު އަހުމަދު އުޝާމް ވިދާޅުވެއްޖެއެވެ.\nއުޝާމް މިފަދައިން ވިދާޅުވެ ޓްވީޓް ކުރައްވާފައިވަނީ ވެންޓިލޭޓަރު މައްސަލައިގައި ދުބާއީގެ އެކްޒެކިއުޓާޒް ކުންފުންޏަށް ދައްކާފައިވާ ފައިސާ ހޯދުމަށް ދިވެހި ސަރުކާރުން އާބިޓްރޭޝަނަށް ދާން ނިންމާފައިވާކަން ހާމަކުރުމުން ކޮށްފައިވާ ޓްވީޓެއްގައެެވެ.\nއެގޮތުން އުޝާމް ވިދާޅުވެފައިވަނީ މައްސަލަ އާބިޓްރޭޝަނަށް ހުށަހަޅައިގެން ފައިސާ ހޯދުމަށް އިތުރަށް ބައިވަރު ހަރަދުކުރަންޖެހޭނެކަމަށެވެ.\nވެންޓިލޭޓަރު ފައިސާ ލިބުނުނަމަވެސް، ވެންޓިލޭޓަރުތައް ހޯދުމުގައި ރާވައިގެން ގާނޫނާ ހިލާފް ކަންތައްތަކެއް ނުކުރާ ކަމަކަށް ނުވާނެކަން ފާހަގަކޮށް އުޝާމްގެ ޓްވީޓްގައި ބުނެފައިވަނީ އެކަންތައް ބަލައި އެބަޔަކަށް ފިޔަވަޅުވެސް އަޅަންޖެހޭނެ ކަމަށެވެ.\nމައްސަލަ އާބިޓްރޭޝަނަށް ހުށަހަޅައިގެން މިފައިސާ ހޯދުމަށް އިތުރަށް ބައިވަރު ހަރަދުކުރަންޖެހޭނެ. ވެންޓިލޭޓަރު ފައިސާ ލިބުނުނަމަވެސް، ވެންޓިލޭޓަރުތައް ހޯދުމުގައި ރާވައިގެން ގާނޫނާ ހިލާފް ކަންތައްތަކެއް ނުކުރާ ކަމަކަށް ނުވާނެ. އެކަންތައް ބަލައި އެބަޔަކަށް ފިޔަވަޅުވެސް އަޅަންޖެހޭނެ. https://t.co/QLFATjWmBW\n— Ahmed Usham (@a_usham) April 4, 2021\nދުބާއީގެ އެގްޒެކިއުޓާސް ޖެނެރަލް ޓްރޭޑިންއަށް 75 ވެންޓިލޭޓަރު ގެންނަން ހަވާލުކޮށްގެން މިހާތަނަށް ލިބިފައިވަނީ 15 ވެންޓިލޭޓަރެވެ. ވެންޓިލޭޓަރު ގެންނަން އެޑްވާންސްގެ ގޮތުގައި 30.91 މިލިއަން ރުފިޔާ ވަނީ ދައްކާފައެވެ.


البَيَان, Author at Albayaan - Page 30 of 31\nފަތިސް ނަމާދު ފަހުން ސުންނަތް ކުރުމަކީ ކޮންކަހަލަ ކަމެއް؟\nފަތިސް ނަމާދު ފަހުން ސުންނަތް ކުރުމަކީ ކޮންކަހަލަ ކަމެއް؟ أُسْتَاذ أبو أنس محمد حسن حفظه الله އަޚާ އެވެ! ފަތިސް ނަމާދު ފަހު ސުންނަތް ކުރުން މިފަދައިން ބުނެފައި ވުމުން އެއީ ކޮން ސުންނަތެއް ކަމެއް ނޭނގެއެވެ. އެހެނަސް ބުނަމެވެ. އެއީ ފަތިސް ނަމާދަށް ޚާއްޞަކޮށް ފަތިސް ފަހުން ކުރަން އޮތް ސުންނަތެއް ކަމުގައި ވާނަމަ، އެއީ ޘާބިތުވެ ވާރިދުވެގެންވާ ޢަމަލެއް ނޫނެވެ. ޔަޢުނީ، ފަތިސް […]\nތަރާވީސް ނަމާދުގައި އެންމެ މޮޅު އިތުރުވެގެންވަނީ ކިތައް ރަކުއަތް ތޯ؟ އަދި ދަމުނަމާދާއި ވިތުރި ކުރާނީ ކޮން ގަޑިއެއްގަ ތޯ؟\nތަރާވީސް ނަމާދުގައި އެންމެ މޮޅު އިތުރުވެގެންވަނީ ކިތައް ރަކުއަތް ތޯ؟ އަދި ދަމުނަމާދާއި ވިތުރި ކުރާނީ ކޮން ގަޑިއެއްގަ ތޯ؟ أُسْتَاذ أبو أنس محمد حسن حفظه الله އެންމެ މޮޅު އިތުރުވެގެންވަނީ މާތް ނަބިއްޔާ صلى الله عليه وسلم ކުރެއްވި މިންވަރަށް ކުރުމެވެ. صحيح البخاري 2013 ގައި ވާރިދުވެގެންވާ ޙަދީޘްގައިވެ އެވެ. أنَّهُ سَأَلَ عَائِشَةَ رَضِيَ اللَّهُ عَنْهَا، كيفَ كَانَتْ […]\nޤުރުއާން ކިޔެވުމަށްފަހު ކިޔާ ދުޢާ\nސުވާލު : سبحانك اللهم وبحمدك أشهد أن ل إله إلا أنت أستغفرك وأتوب إليك ގުރުއާން ކިޔެވުމަށްފަހު މިދުޢާ ކިޔުމަށް ބަޔާންވެގެންވާ ދަލީލު ވިދާޅުވެ ދެއްވަފާނަންތޯއެވެ؟ ޙައްޤުމަގަކީ އެއީ ޤުރުއާނާއި ސުންނަތް އަދި އެ ޤުރުއާނާއި ސުންނަތް ޞަހާބީންނަށް ފަހުމްވިގޮތުގައި ޤާއިމްވެފައިވާ ދަޢުވަތެވެ. ސަލަފީ ދަޢުވަތެވެ. އެއްވެސް އުނި އިތުރެއް ނުގެނެސް އެ ޒަމާނުގައި ޤާއިމްކުރި ދަޢުވަތެވެ. ސިޔާސީ އޮއޮވަރުން ބަދަލު ނުވާނެ، ކުލަތަކާއި […]\nފަތިސް ނަމާދު ކުރުމަށްފަހު، އިރު އެރުމުން2ރަކުޢަތް ކުރުމަށްޓަކައި އިށީނދެ އިންނަ މީހާ، އެ ގޮތުގައިވަނިކޮށް ވުޟޫ ގެއްލިގެން، ވުޟޫ ކުރުމަށްޓަކައި ތެދުވުން އެއީ މެދުކެނޑުން ކަމުގައި ބެލެވޭނެ ހެއްޔެވެ؟\nސުވާލު: ފަތިސް ނަމާދު ކުރުމަށްފަހު، އިރު އެރުމުން2ރަކުޢަތް ކުރުމަށްޓަކައި އިށީނދެ އިންނަ މީހާ، އެ ގޮތުގައިވަނިކޮށް ވުޟޫ ގެއްލިގެން، ވުޟޫ ކުރުމަށްޓަކައި ތެދުވުން އެއީ މެދުކެނޑުން ކަމުގައި ބެލެވޭނެ ހެއްޔެވެ؟ ސުވާލުގައި ކޮށްފައިވާ މައްސަލައަކީ މި ޙަދީޘްގައި ޛިކުރުވެގެންވާ އަޖުރު ހޯދުމަށްޓަކައި އިންނަ މީހާ ކަމުގައިދެކެމެވެ. ނަބިއްޔާ ﷺ ޙަދީޘް ކުރައްވާފައިވެ އެވެ. (مَنْ صَلى الغَداة فِي الجَمَاعَة ثُمَّ قَعَدَ يَذكُرُ […]\nދުޢާ ކުރުމަށް އަތް އުފުލުންވަނީ ބިދުޢަގެ ތެރޭގަތޯއެވެ.\nސުވާލު : ފަރުޟު ނަމާދައް ފަހުން ކިޔަން ސުއްނަތުން ސާބިތުވެފައިވާ ޒިކުރުތައް ކިޔުމަށްފަހު، ނުވަތަ ސުއްނަތް ނަމާދުތަކަށްފަހުން ކަމަކަށް އެދިގެން ދުޢާކުރާ މީހާ، މިސާލަކަށް މި ބަލިމަޑުކަމުން ސަލާމަތް ކޮށްދިނުމަށް އެދި ނުވަތަ ތިމާ އަދި މައިންބަފައިންގެ ފާފަ ފުއްސެވުމަށް އެދި ދުޢާ ކުރުމަށް އަތް އުފުލުންވަނީ ބިދުޢަގެ ތެރޭގަތޯއެވެ. ފަރުޟު ނަމާދުތަކަށްފަހުގައި ކިޔުމަށް ޚާއްޞަ ޛިކުރުތަކެއްވެ އެވެ. ފަހެ އެ ޛިކުރުތައް ކިޔުން އެއީ ފަރުޟު ނަމާދަށް […]\nބޮލުގައި ކުލަ ޖެއްސުމަކީ ޙަލާލް ކަމެއް ތޯ؟ ޙަރާމް ކަމެއް ތޯ؟\nސުވާލު: ބޮލުގައި ކުލަ ޖެއްސުމަކީ ޙަލާލް ކަމެއް ތޯ؟ ޙަރާމް ކަމެއް ތޯ؟ ބޮލުގައި ކުލަ ޖެއްސުމާއި މެދުގައި ބުނަމެވެ. މިއީ ދީނުގައި ޙަލާލްވެގެންވާ މުޢާމަލާތްތަކުގެ ތެރެއަށް ވަންނާނެ ކަމެކެވެ. ދީނުގައި އަޞްލަކީ އަޅުކަންތައްތައް ނޫން އެހެނިހެން ކަންތައްތަކުގައި ޙަލާލު ހުކުމްގައި ވުމެވެ. ދަލީލެއް އައިސްފައިވާ ހިނދުގައި ފިޔަވަ އެވެ. ވުމުން ދަލީލުތަކުން ދެކަމެއް މިކަމުގައި ނަހީ ކުރެވިގެންވެ އެވެ. 1. ބޮލުގައިވާ ނުރަ އިސްތަށިތައް ކަޅުކޮށްގެން ނުވުމެވެ. […]\nއަޞުރު ނަމާދުގެ ކުރިން ކުރާ ސުންނަތް4ރަކުޢަތް\nސުވާލު : އަޞުރު ނަމާދުގެ ކުރިން ކުރާ ސުންނަތް4ރަކުޢަތް ކުރާނީ އަޞުރު ބަންގި ގޮވީމަތޯއެވެ؟ އަދި މިނަމާދަށް ނިޔަތްގަންނާނީ ކިހިނަކުންތޯއެވެ.؟ އަޞްރު ނަމާދު ވަޤުތު ވަނުމަށްފަހު ކުރުމަށް ވާރިދުވެގެންވާ ސުންނަތާއި މެދުގައި ކޮށްފައިވާ ސުވާލުގައި ބުނަމެވެ. ސުނަތުގައި ވާރިދުވެގެންވާ ޙަދީޘްގައިވެ އެވެ. رَحِمَ اللهُ امرأً صلَّى قبلَ العصرِ أربعًا ) – صحيح الترمذي 430. “ޢަޞްރު ނަމާދުގެ ކުރިއަށް4ރަކުޢަތް ކޮށްފި […]\nތަރާވީޙް ނަމާދު ނިންމާފައި ކިޔާނެ ދުޢާއަކީ ކޮބާތޯއެވެ؟\nސުވާލު : މިދުވަސްކޮޅަކީ ގޭގައި ތަރާވީޙް ނަމާދު ކުރަން ޖެހިފައިވާ ދުވަސްކޮޅެކެވެ. ތަރާވީޙް ނަމާދު ނިންމާފައި ކިޔާނެ ދުޢާއަކީ ކޮބާތޯއެވެ؟ ގޭގައި ތަރާވީޙް ކުރިކަމުގައިވިޔަސް މިސްކިތުގައި ކުރިކަމުގައި ވިޔަސް ތަރާވީޙް ކޮށް ނިންމާފައި ކިޔުމަށް ޙާއްސަ ދުޢާއެއް ނެތެވެ. އެހެނަސް ސާބިތު ވެގެންވޭ ހާއްސަ ޒިކުރެއް ވިތުރިކޮށްނިންމުމަށް ފަހު އެއީ3ފަހަރައް سبحان الملك القدوس ކިޔުމަށްއެވެ. އަދި القدوس ކިޔާއިރު ދަމާލާފަ ކިޔުމަށް3[…]\nސަޢުދީގައި ޙައްދުޖެހުން ހުއްޓާލައިފިއޭ ބުނެ ފަތުރާ ޚަބަރުތަކުގެ ޙަޤީޤަތަކީ ކޮބާ؟\n4 May 2020 البَيَان 0\nބައެއް މީސްތަކުންގެ ނަފްސުގައި އެކިއެކި ޤައުމުތަކުގެ މައްޗަށް އޮންނަ ރުޅިވެރިކަމާއި، ނަފްރަތާއި ހަސަދައިގެ ސަބަބުން އެ ޤައުމުތަކުގެ މައްޗަށް ބުހުތާނާއި، ފާޅުވެގެންވާ ދޮގު ބުނުމާއި އަދި ނަފްރަތުގެ ލިޔުންތައް ލިޔުމަށް ޖެހިލުން ނުވެ އެވެ. ފަހެ މިއަދު ފެތުރެމުންދާ ޚަބަރުގައިވަނީ “ސަޢުދީ ޢަރަބިއްޔާގައި ޙައްދު ޖެހުން ހުއްޓާލަން ނިންމައިފި….” މިހެންނެވެ. ﷲ ޙަރާމް ކޮށްފައިވާ ގޮދު ހެދުމާއި، ބުހުތާނު ބަސްތައް ބުނުމަށް ޖެހިލުންނުވާ ފަރާތްތައް، މިފަދަ ރަމަޟާން މައްސަރެއްގައިވެސް ނަފްސަށް […]


China akee favorite, Raajje dhuleh nudheyne: Coach | Mihaaru\nގަލޮޅު ދަނޑުގައި ރޭ ބޭއްވި ނޫސްވެރިންގެ ބައްދަލުވުމުގެ ތެރެއިން ސެގާޓް ވާހަކަ ދައްކަނީ.-- ފޮޓޯ: ނިޝާން އަލީ/ މިހާރު\n10 ސެޕްޓެމްބަރ 2019 - 09:274comments\nވޯލްޑް ކަޕް ކޮލިފައިންގައި މިރޭ ޗައިނާއާ ދެކޮޅަށް ރާއްޖެ ކުޅޭ މެޗުގައި ހުރިހާ ގޮތަކުން ވެސް ފޭވަރިޓަކީ ޗައިނާ ކަމަށާއި އެކަމަކު އަމިއްލަ ގައުމުގައި ކުޅޭއިރު ރާއްޖޭން ވެސް ދުލެއް ނުދީ ރަނގަޅު މެޗެއް ކުޅެން ކުރެވެން ހުރި ހުރިހާ މަސައްކަތެއް ކުރާނެ ކަމަށް ގައުމީ ޓީމުގެ ކޯޗު ޕީޓަ ސެގާޓް ބުނެފި އެވެ.\nވޯލްޑް ކަޕް ކޮލިފައިންގައި ރާއްޖެ ކުޅުނު ފުރަތަމަ މެޗުގައި މިިދިޔަ ބުރާސްފަތި ދުވަހު ވަނީ ރަށުން ބޭރުގައި ގުއާމް އަތުން 1-0 އިން މޮޅުވެފަ އެވެ.\nސެގާޓް ބުނީ ޗައިނާ އަކީ ފުޓްބޯޅައިގެ ގޮތުން އޭޝިއާގެ ގަދަބާރެއް ކަމަށާއި އާބާދީ އަށް ބެލިޔަސް އެތައް ގުނައެއް ޗައިނާ ބޮޑު ކަމަށެވެ. ގުއާމް އަތުން ރާއްޖޭން މޮޅުވިއިރު ކުޅުނީ ނިސްބަތުން ގިނަ ޒުވާން ކުޅުންތެރިން ކަމަށާއި އެ ކުޅުންތެރިންގެ ހުރި ހިތްވަރާ އެކު ވަރުގަދަ މެޗަކަށް ނުކުތުމުގެ އަޒުމު އެބަހުރި ކަމަށް ބުންޏެވެ.\n"މިއީ ޝައުގުވެރިވާނެ މެޗެއް. އެއީ ދަނޑުމަތީގައި ތިބޭނީ ޗައިނާގެ 11 ކުޅުންތެރިންނާއި ރާއްޖޭގެ 11 ކުޅުންތެރިން މީގައި އޮންނާނީ މަސައްކަތް ކުރާ ޓީމެއް ކޮޅަށް (ހުރިހާ ކަމެއް ވެސް). ޗައިނާ އަކީ މި މެޗުގެ ފޭވަރިޓް. އެކަމަކު ހަނދާން ނައްތާލައިގެން ނުވާނެ އަހަރެމެން އަތުގައި މި ވަގުތުގައި ވެސް ތިން ޕޮއިންޓް އެބައޮތް. އެހެންވީމަ މި މެޗުގައި ނަތީޖާ ވަކި ގޮތަކަށް ވެސް ނެގޭނެ،" މެޗުގެ ކުރިން ރޭ ގަލޮޅު ދަނޑުގައި އޮތް ނޫސްވެރިންގެ ބައްދަލުވުމުގައި ސެގާޓް ބުންޏެވެ.\n"އަހަރެމެން ބޭނުން އަމިއްލަ ގޭމް ކުޅެގެން ވެސް މި މެޗުގައި ހާސިލްކުރެވޭނެ އެއްޗެއް ހޯދަން. އެ މަސައްކަތުގައި އަހަރެން މި ހުރީ ކުޅުންތެރިންގެ ފަހަތުގައި. ލިއްޕީ ފަދަ ދުނިޔޭގެ މޮޅު ކޯޗަކާ ދެކޮޅަށް ކުޅުމަކީ އަހަންނަށް ވެސް ލިބޭ ފަހުރެއް."\nމެޗަށް ނުކުންނައިރު ގައުމީ ކެޕްޓަން އަކުރަމް އަބްދުލް ގަނީ (އަކޫ) އާއި އަހުމަދު ނޫމާން (ހެލްމެޓް) ތިބީ ކޮންމެވެސް ވަރެއްގެ އަނިޔާއެއްގަ އެވެ. އެހެން ބައެއް ކުޅުންތެރިން ވެސް ފިޓްނުވާތީ ބަދަލުތަކެއް ގެންނަން ޖެހިފައިވާ ކަމަށް ސެގާޓް ބުންޏެވެ. ދޮޅު އަހަރަށް ފަހު ކުރީގެ ކެޕްޓަން އަލީ އަޝްފާގު (ދަގަނޑޭ) އަލުން ޓީމަށް ނަގާފައިވާއިރު، ސެގާޓް ބުނީ ދަގަނޑޭ ނެގީ އޭނާ މައާފަށް އެދުމުން ކަމަށެވެ. އެކަމަކު މީގެ ކުރިން ދަގަނޑޭ ނުނެގި ސަބަބާ ބެހޭގޮތުން ސެގާޓް އެކި ފަހަރު އެކި ގޮތަށް ވަނީ ވާހަކަ ދައްކައިފަ އެވެ.\nޗައިނާއާ ދެކޮޅަށް ކުޅޭ މެޗަށް ބޭއްވި ފުރަތަމަ ފަރިތަކުރުންތަކުގެ ތެރެއިން އިއްބެ (ކ) އާއި ދަގަނޑޭ. -- ފޮޓޯ: ހުސައިން ވަހީދު /މިހާރު\nގުއާމް މެޗުގައި ނުކުޅެވުނު އިބްރާހިމް ވަހީދު ހަސަން (އިއްބެ) އާއި ހުސެއިން ނިހާން (ނިހާޓް) އަދި ކީޕަރު ހުސެއިން ޝަރީފް (ހުސެން) ވެސް ވަނީ ޗައިނާ މެޗަށް ޓީމާ ގުޅިފަ އެވެ. އިއްބެ އަށް މެޗު ނުކުޅެވުނީ އާއިލީ ކަމެއްގައި މި ވަގުތު ޓީމާ ދުރުގައި ހުރުމުންނެވެ. ނިހާޓާއި ހުސެން އަށް ނުކުޅެވުނީ ވިސާ ހަމަނުޖެހޭތީ އެވެ.\nޗައިނާ މެޗަށް މިއަދު ގައުމީ ޓީމު ފައިނަލް ކުރާއިރު، ސެގާޓް ރޭ ބުނީ ފައިނަލް ސްކޮޑުގައި އިއްބެ ހިމެނޭނެ ކަމަށާއި އޭނާ އަށް ފުރަތަމަ އެގާރައިން ފުރުސަތު ދިނުމުގެ ވިސްނުން ވެސް އެބަހުރި ކަމަށެވެ.\nވޯލްޑް ކަޕުގައި 2002 ވަނަ އަހަރު ވާދަކުރި ޗައިނާ އިން ވަނީ ރާއްޖެއާ ދެކޮޅަށް މިހާތަނަށް ކުޅުނު ހަތަރު މެޗުން ވެސް މޮޅުވެފަ އެވެ. އޭގެ ތެރެއިން 2001 ގައި އެ ގައުމުގައި ކުޅުނު މެޗުން 10-1 އިން މޮޅުވި ނަމަވެސް މާލޭގައި މޮޅުވެވުނީ 1-0 އިންނެވެ.\nއެންމެ ފަހުން 2015 ވަނަ އަހަރު ވޯލްޑް ކަޕް ކޮލިފައިންގައި ޗައިނާގައި ކުޅުނު ދެ މެޗުން، 3-0 އިންނާއި 4-0 އިން މޮޅުވި އެވެ. އެ ފަހަރު ރާއްޖޭގައި ކުޅެން އޮތް ހޯމް މެޗު ވެސް ޗައިނާ އަށް ބަދަލުކުރީ އެ އަހަރު މިނިވަން ދުވަހުގެ ހަރަކާތްތައް ކުރިއަށްދަނިކޮށް ގަލޮޅު ދަނޑު ހަލާކުވުމުންނެވެ. މި ފަހަރު ވެސް ޗައިނާއާ ދެކޮޅަށް މާލޭގައި މެޗު ކުޅުނަސް އެންމެ ފުރިހަމަ އަށް ހޯމް އެޑްވާންޓޭޖް ނެގެން ނެތީ ދަނޑުގެ ދެ ފަޅިއެއް ސަލާމަތީ ސަބަބުތަކަށްޓަކައި ބަންދުކޮށްފައިވާތީ މެޗަށް ވަދެވޭ ސަޕޯޓަރުން މަދުވުމުންނެވެ. ދިވެހިންނަށް މި މެޗަށް ވިއްކާފައިވަނީ 2800 ޓިކެޓެވެ. އެއީ ފީފާ ގަވާއިދުގެ ދަށުން އަވޭ ޓީމަށް 20 ޕަސެންޓް ދޭން ޖެހޭތީ ޗައިނާ އަށް 700 ޓިކެޓް ރިޒާވްކޮށްފައިވާތީވެ އެވެ.\nސެގާޓް ބުނީ އޭނާ ވެސް ބޭނުންވަނީ މި ފަދަ މެޗުތައް ފުރިފައި އޮތް ދަނޑެއްގައި ސަޕޯޓަރުންގެ ކުރިމަތީގައި ކުޅުމަށް ކަމަށާއި އެކަމަކު އެކަން ވާން ނެތުމަކީ ކަންބޮޑުވުމެއް ކަމަށެވެ. އެހެން ނަމަވެސް މި ގޮތަށް ހުރި ހުރިހާ ކަންތައްތަކަކާ މިހާތަނަށް ރާއްޖޭގެ ކުޅުންތެރިން ކުރިމަތިލީ ވަރަށް ކެރިގެން ކަމަށާއި އެހެންވެ އޭނާ އަށް ވެސް ހިތްވަރު ލިބޭ ކަމަށް ބުންޏެވެ.\nރާއްޖޭގައި އެންމެ ފަހުން ގައުމީ ޓީމު ހޯމް މެޗެއް ކުޅެފައިވަނީ މިދިޔަ އަހަރުގެ މާޗް 28 ވަނަ ދުވަހު ބޫޓާނާ ދެކޮޅަށެވެ. އެ މެޗު ކުޅުނުތާ 531 ދުވަސް (1 އަހަރާއި ފަސް މަހާއި 13 ދުވަސް) ފަހުން ފުރަތަމަ ފަހަރަށް އަމިއްލަ ސަޕޯޓަރުންގެ ކުރިމަތީގައި ކުޅޭ މެޗުން ރަނގަޅު ނަތީޖާއަކަށް ސެގާޓް ހުރީ އުއްމީދުކޮށްގެންނެވެ.\n"އަހަރެމެން ވަރަށް ދުވަސް ކޮށްފައި އަނެއްކާ ހޯމް މެޗަކަށް މި ނުކުންނަނީ. އަހަރެންގެ ނަޒަރުގައި މިހާ ދިގު އިންތިޒާރެއް ހޯމް މެޗަކަށް ކުރަން ޖެހިގެން ނުވާނެ. އަހަރެން އުއްމީދުކުރަނީ ރަނގަޅު ނަތީޖާ އަކަށް. އެކަން ވާނެ ކަމަށް ވައުދު ވެވޭކަށް ނެތް. އެކަމަކު ހުރި ވަރަކުން މަސައްކަތްކުރާނަން،" ސެގާޓް ބުންޏެވެ.\nޗައިނާ އާއި ރާއްޖެ ކުޅޭ މެޗު ފަށާނީ މިރޭ 8 ޖަހާއިރެވެ.


Maziya balikoh TC dhe vana ah | Mihaaru\nޓީސީގެ ޒާދު އާއި ބެންޖޯ ކައިރިން މާޒިޔާގެ އީސަ ބޯޅަ ކޮންޓްރޯލް ކުރަން މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\nމާޒިޔާ ބަލިކޮށް ޓީސީ ދެ ވަނަ އަށް\n16 ސެޕްޓެމްބަރ 2017 - 18:593comments\nއެންމެ ފަހުގެ ޗެމްޕިއަން މާޒިޔާގެ މައްޗަށް 1-0 އިން ކުރިހޯދައި އުރީދޫ ދިވެހި ޕްރިމިއާ ލީގުގެ ދެ ވަނަ އަށް ޓީސީ ސްޕޯޓްސް ކްލަބް މިއަދު ޖެހިލައިފި އެވެ.\nޓީސީ ދެ ވަނައިގައި އޮތީ ލީގުގެ އެއް ވަނައިގައި އޮތް މާޒިޔާއާ އެއްވަރަށް ހަ މެޗުން 13 ޕޮއިންޓް ހަމަކޮށްގެންނެވެ. މާޒިޔާ އަށް ކުރިލިބެނީ އެ ޓީމުގެ ފައިދާ އަށް ގޯލު އޮތުމުންނެވެ. ޓީސީގެ އޮތީ ހަ ފައިދާ ގޯލެވެ. މާޒިޔާ މިއަދު ބަލިވެފައިވާތީ، މާދަމާ ހަވީރު ދ. ކުޑަހުވަދޫގެ މައްޗަށް ކުރިވހޯދައިގެން ލީގުގެ އެއް ވަނައިގައި ދެ ޕޮއިންޓުގެ ލީޑެއް ނެގުމުގެ ފުރުސަތު ނިއު ރޭޑިއަންޓަށް އެބައޮތެވެ. ނިއު މި ވަގުތު ތިން ވަނައިގައި އޮތީ ފަސް މެޗުން 12 ޕޮއިންޓާ އެކު އެވެ.\nމެޗަށް ނުކުތްއިރު މާޒިޔާގެ އަސަދުﷲ އަބްދުﷲ އަނިޔާގެ ސަބަބުން ނުކުޅެވޭއިރު، އޭނާގެ ބަދަލުގައި އެ ޓީމުގެ އެންމެ ކުރިއަށް ކުޅުނީ ކްރޮއޭޝިއާގެ ފޯވާޑް ކެރިޗް އަންދްރޭ އެވެ. އަދި ކާޑު ހަމަވުމުގެ ސަބަބުން އެ ޓީމުގެ އަސްހަދު އަލީ (އަޑޭ) ހުރީ ސަސްޕެންޝަނުގަ އެވެ.\nޓީސީގެ ކެޕްޓަން އަލީ ނާފިއު (ކަޅޭ) މި މެޗުގައި ނުކުޅޭއިރު، އެ ޓީމުގެ ނާއިޒު ހަސަން (ދާދު) އާއި އިބްރާހިމް މަހުދީ (ފޭދޫ އިއްބެ) ތިބީ ބެންޗުގަ އެވެ.\nމެޗު ފަށައިގެން ދެ ވަނަ މިިނިޓްގައި މާޒިޔާގެ ޑިފެންޑަރުންނަށް ހެދުނު ގޯހެއްގެ ފައިދާ ނަގައި އޭރިއާ ތެރެއިން ފޮނުވާލި ބޯޅައިން ޓީސީ އަށް ލީޑުނަގައިދިނީ އިބްރަހީމް ވަހީދު ހަސަން (އިއްބެ) އެވެ.\nޓީސީން ލީޑުނެގުމާ އެކު މާޒިޔާއިން ކުރިއަށް ޖެހިގެން ކުޅެން ފެށި އެވެ. މި ގޮތުން މެޗުގެ 11 ވަނަ މިނިޓްގައި ސަމޫހު އަލީ (ސަމުއްޓެ) އަރިމަތިން ނަގައިދިން ހުރަސް އޭރިއާ ތެރެއިން ކެރިޗަށް ލިބުމުގެ ކުރިން ޓީސީގެ ނޭޕާލް ކީޕަރު ކިރަން ޝެމްޔޮން ވަނީ މަތަކޮށްފަ އެވެ.\nމާޒިޔާ އިން މި ހާފްގެ ބޮޑުބައިގައި ޓީސީ ހާފް ތެރޭގައި ބޯޅަ ހިފަހައްޓައިގެން އެޓޭކް ގިނަ ކުރަން މަސައްކަތް ކުރި ނަމަވެސް ކާމިޔާބުވާ ގޮތެއްނުވި އެވެ. ޓީސީ އޭރިއާ ތެރެއިން މުހައްމަދު އުމެއިރު އާއި ކެރިޗަށް ލިބޭ ބޯޅަތަކުގެ ބޭނުން އެންމެ ރަނގަޅަށް ނުހިފުނެވެ.\nމާޒިޔާގެ ކެރިޗަށް (ކ) ލިބުމުގެ ކުރިން ޓީސީގެ ބެންޖޯ ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nމެޗުގެ 42 ވަަނަ މިނިޓްގައި ފަޔަށް ލިބުނު އަނިޔާއެއްގެ ސަބަބުން މާޒިޔާގެ މުހައްމަދު އިރުފާން (އިރޭ) ގެ ބަދަލުގައި މޫސާ ޔާމީން (ޔާމްބެ) ވަނީ ކުޅެން އަރުވައިފަ އެވެ.\nމިއަދުގެ މެޗުގެ އޮފިޝަލްކަން ކޮށްފައިވަނީ އިންޑިއާގެ ރެފްރީންނެވެ. ފުރަތަމަ ހާފްގައި ގިނަ ގޯސް ނިންމުތަކެއް ރެފްރީގެ ފަރާތުން ފެނިގެންދިޔައިރު، މާޒިޔާގެ ކޯޗު މެސެޑޯނިއާގެ މަރްޔާން ސެކުލޮސްކީ ތަކުރާރުކޮށް ދިޔައީ އޭނާގެ ނިންމުންތަކަށް ފާޑުކިޔަމުންނެވެ. އަދި އެ ޓީމުގެ އޮފިޝަލުން ވަނީ ވަރަށް ބޮޑަށް ރެފްރީގެ ޝަކުވާ ކޮށްފަ އެވެ.\nދެ ވަނަ ހާފްގެ ފުރަތަމަ ހަމަލާ އުފެއްދީ މާޒިޔާ އިންނެވެ. މެޗުގެ 47 ވަނަ މިނިޓްގައި އުމެއިރު އޭރިއާ ބޭރުން ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ.\nމި ހާފް ފެށިގެން ނުވަ މިނިޓް ތެރޭގައި ޓީސީން ވަނީ މުރުތަލާ އަދުނާންގެ ބަދަލުގައި ފޭދޫ އިއްބެ ކުޅެން އަރުވައިފަ އެވެ. މެޗުގެ 59 ވަަނަ މިނިޓްގައި ލިބުނު ހިލޭ ޖެހުމަކުން އިއްބެ ފޮނުވާލި ކީޕަރު ސީރިއާގެ މަހުމޫދު އަލް ޔޫސުފް ވަނީ މަތަކޮށްފަ އެވެ. އޭގެ ފަހުން މާޒިޔާ އޭރިއާ ތެރެއިން ފޭދޫ އިއްބެ އަށް ލިބުނު ފުރުސަތުގެ ބޭނުން ނުހިފުނެވެ.\nލީޑުފުޅާކުރަން މެޗުގެ 70 ވަނަ މިނިޓްގައި މިއަދުގެ މެޗުގައި މޮޅު ކުޅުމެއް ދެއްކި ޓީސީގެ މިސްރު މިޑްފީލްޑަރު ހަލީލް ގަމާލަށް ލިބުނު ފުރުސަތު އޭނާ އަތުން ވަނީ ބޭކާރުވެފަ އެވެ. ފޭދޫ އިއްބެ އޭރިއާ ތެރެއިން ކުޅުންތެރިއަކު ކައިރިން ނައްޓާލުމަށް ފަހު ހުސްކޮށްލާފައި ދިން ބޯޅަ ހަލީލް ފޮނުވާލި ނަމަވެސް ދިޔައީ ހުރަސް ދަނޑިމަތިންނެވެ.\nމެޗުގެ ފަހު ދިހަ މިނިޓަށް ޓީސީން ވަނީ ހަލީލްގެ ބަދަލުގައި ދާދު ކުޅެން އަރުވައިފަ އެވެ. އަދި މާޒިޔާއިން އިސްމާއިލް އީސަގެ ބަދަލުގައި ޔަސްފާދު ހަބީބް (މުލަކޭ) ވަނީ ކުޅެން އަރުވައިފަ އެވެ.\nމާޒިޔާ އަށް މެޗުގެ 85 ވަނަ މިނިޓްގައި ނަތީޖާ ހަމަހަމަ ކުރުމަށް ރަނގަޅު ފުރުސަތެއް ލިބުނެވެ. އަރިމަތިން ކެރިޗް ހުސްކޮށްލާފައި ނަގައިދިން ހުރަސް އޭރިއާ ތެރެއިން ހަަސަން ޝިފާޒް (ޑުންގާ) އަށް ލިބުމުގެ ކުރިން ޓީސީގެ ޑިފެންޑަރުން ވަނީ ބޯޅަ ބޭރުކޮށްލައިފަ އެވެ. އޭގެ ފަހުން އޭރިއާ ތެރެއިން އުމެއިރު ފޮނުވާލި ބޯޅަ ކީޕަރު ކިރަން ވަނީ މަތަކޮށްފަ އެވެ.\nމާޒިޔާގެ ސަމުއްޓެ (ކ) ބޯޅަ ފޮނުވާލާއިރު ޓީސީގެ ޒާދު އެ ދިފާއުކުރަން މަސައްކަތް ކުރަނީ.-- ފޮޓޯ: ނިޝާން އަލީ/ މިހާރު\nއިތުރު ވަގުތުގައި މާޒިޔާ އަށް ލިބުނު ހިލޭ ޖެހުމަކުން އޭރިއާ ތެރެއަށް ހުރަސްވި ބޯޅަ ކީޕަރު ކިރަން އަތުގައި ޖެހިފައި ލިބުނީ މާޒިޔާގެ ކެރިޗަށެވެ. އެހެން ނަމަވެސް ހުސްކޮށް އޮތް ގޯލަށް ފޮނުވާލަން ލިބުނު ބޯޅަ އޭނާ ފޮނުވާލި ނަމަވެސް ދިޔައީ ހުރަސް ދަނޑިމަތިންނެވެ.\nމެޗަށް ފަހު މާޒިޔާގެ ކޯޗު ސެކުލޮސްކީ ބުނީ އޭނާގެ ޓީމުގެ ފަރާތުން މި މެޗުން މޮޅުވެވޭނެ ފެންވަރުގެ ކުޅުމެއް ނުފެންނަ ކަމަށެވެ.\n"އަހަރެމެން ކޮޅަށް މެޗުގެ ދެ ވަނަ މިނިޓްގައި އާދައިގެ ގޮތަކަށް ލަނޑެއް ވަނީ. ދެން ފެނިގެން ގޮސްފި ކުޅުންތެރިން ދެއްކި ކުޅުން. ރަނގަޅަށް ތައްޔާރުނުވެވި އަންނަން ޖެހިއްޖެނަމަ މި ކަހަލަ ކަންތައް ކުރިމަތިވެދާނެ. އެކަމަކު މިއަދު އެންމެ އުނދަގޫ ކަމަކަށް ދިމާވީ ހަވީރު ގަޑީގައި ކުޅެން ޖެހުމުން. ވަރަށް ދުވަސްކޮށްފައި ހަވީރު މި ކުޅުނީ. އަނިޔާގެ މައްސަަލަ ދިމާވުމަކީ އަނެއް ގޮންޖެހުން،" ސެކުލޮސްކީ ބުންޏެވެ.\nއޭނާ ވަނީ މެޗަށް ފަހު ވެސް ރެފްރީ އަށް ވަރަށް ބޮޑަށް ފާޑުކިޔައިފަ އެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ މިއީ އޭނާގެ ޓީމުން އެންމެ ހާލުގައި އޮވެ ކުޅުނު އެއް މެޗު ކަމަށާއި މި މެޗުން ލިބުނު މޮޅާ އެކު ޓީމަށް ހިތްވަރު ލިބިއްޖެ ކަމަށެވެ.\n"ހަގީގަތުގައި އެންމެ ހާލުގައި އޮވެ ކުޅުނު މެޗު މިއީ. ފުރަތަމަ އެގާރައިގައި ކުޅޭ ފަސް ވަރަކަށް ޕްލޭޔަރު ނުލައި މިވަރުގެ ރިޒަލްޓެއް (ނަތީޖާއެއް) ނެެރެވުމުން ވަރަށް ހިތްހަމަ ޖެހިއްޖެ. މި ތިން ޕޮއިންޓްގެ މުހިއްމުކަން ވަރަށް ބޮޑު އެއީ މި ދަނޑިވަޅުގައި ޓީމު އޮތް ހާލަތުގެ ގޮތުން،" ނިޒާމްބެ ބުންޏެވެ.\nއޭނާ ބުނީ އެންމެ ފަހުން މެޗުގައި ޓީމުގެ ބައެއް ކުޅުންތެރިންގެ ފަރާތުން ފެނުނު ކުޅުން މި މެޗުގައި ވެސް ތަކުރާރު ވެގެންދިއުމަކީ ލިބުނު އަނެއް ހިތްހަމަ ޖެހުން ކަމަށެވެ.\nލީގުގައި މިރޭ ކުޅޭ މެޗުގައި ގްރީން ސްޓްރީޓްސް ނުކުންނާނީ އއ. މާޅޮހާއި ދެކޮޅަށެވެ. މެޗު ފަށާނީ9ޖަހާއިރު އެވެ.\nއިތުރު ލިޔުންތައް މާޒިޔާ ސ.ރ.ކ ޓީސީ ސްޕޯޓްސް އުރީދޫ ދިވެހި ޕްރިމިއާ ލީގު\nމާޒިޔާ އަތުން މޮޅުވެ ޓީސީން ނިއުއާ ގާތްކޮށްފި\nޓީސީ-މާޒިޔާ ފޯރިގަދަ މެޗަކަށް، އަމާޒު ދެ ވަނަ އަށް\nމެޗުގެ ކުރިން ޓީސީ އާއި މާޒިޔާ އަށް އުނދަގޫ ހާލަތެއް